Covid-19 Aai Gulhigen Court Thakah Supreme Court In Engi Engunthah Baathilkohfi - Vaguthu\nދިވެހިރާއްޖޭގައި ކޯވިޑް-19 ފެތުރުން ކުޑަކުރުމަށްޓަކައި މާރިޗު 19 ވަނަ ދުވަހުން ފެށިގެން ސަރުކާރުގެ އިދާރާތައް ޢާންމުކޮށް ނުހުޅުވާގޮތަށް ހަމަޖައްސާފައި އޮތްއޮތުން ނިމުމަކަށް ގެނެސް، މާދަމާ ފެށިގެން ސަރުކާރުގެ އިދާރާތަކުގެ މަސައްކަތްތައް ފެށުމަށް ހަމަޖެހިފައިވާތީވެ، ޢާންމު ޞިއްޙަތުގެ ކުއްލި ނުރައްކަލުގެ ޙާލަތާގުޅޭ ޚާއްޞަ އިރުޝާދުގެ ނަމުގައި ޢާންމުކޮށްފައިވާ ސުޕްރީމް ކޯޓުގެ ސަރކިއުލަރ ބާޠިލުކޮށް، ދިވެހިރާއްޖޭގެ ކޯޓުތަކުގެ އެންމެހައި މަސައްކަތްތައް މާދަމާ އިން ފެށިގެން ރަސްމީ ގޮތުން ފެށުމަށް ސުޕްރީމް ކޯޓުން އަންގައިފިއެވެ.\nސުޕްރީމް ކޯޓުން މިރޭ ނެރުނު ސާކިއުލާއެއްގައި ބުނީ ކޯޓުތަކުން ޚިދުމަތް ފޯރުކޮށްދިނުމުގައި ކޯޓުތަކުގެ ފަނޑިޔާރުންނާއި މުވައްޒަފުންނާއި ކޯޓުތަކުން ޚިދުމަތް ހޯދާ ފަރާތްތަކުގެ ޞިއްޙީ ސަލާމަތާއި ރައްކާތެރިކަމަށްޓަކައި، ސަރުކާރުގެ އިދާރާތައް ޢާންމުކޮށް ހުޅުވައިގެން މަސައްކަތްކުރާއިރު ޢަމަލުކުރަންޖެހޭ ރައްކާތެރިކަމުގެ އުސޫލުތަކާއި މިންގަނޑުތަކަށް ރިއާޔަތްކޮށް، އެ ކޯޓެއް ނުވަތަ އެ ސަރަހައްދުގައި ހުންނަ ކޯޓުތަކުން މަސައްކަތްކުރުމަށް ހަމަޖައްސާ އުސޫލަކުން އިންތިޒާމުކޮށްގެން ކުރިއަށް ގެންދިއުމަށް ދަންނަވާ ކަމަށެވެ.\nކޮވިޑް-19 ފެތުރެން ފެށުމުން ސުޕްރީމް ކޯޓުން ކުރިން ނެރުނު ސާކިއުލާއެއްގައި ކޯޓަށް މުވައްޒަފުން ހާޒިރުވެގެން ކޮންމެހެން ކުރަންޖެހޭ މަސައްކަތްތައް ކުރުމުގައި ވީހާވެސް މަދު އަދަދެއްގެ މުވައްޒަފުން މަސައްކަތަށް ނެރުމަށް ޚާއްޞަ ސަމާލުކަމެއްދީގެން، އިލެކްޓްރޯނިކް ވަސީލަތްތައް މެދުވެރިކޮށް ކޯޓުގެ ޝަރީޢަތްތައް ކުރިއަށް ގެންދެވޭނެ އިންތިޒާމްތައް ހަމަޖެހިފައިވާނަމަ، ޢާންމު ޞިއްޙަތުގެ ކުއްލި ނުރައްކަލުގެ ޙާލަތު އިޢުލާނުކުރުމާގުޅިގެން މެދުކެނޑިފައިވާ ޝަރީޢަތްތައް އެ ނިޒާމުގެ ތެރެއިން ކުރިއަށް ގެންދިއުމަށް ދަންނަވައި، އިތުރު ފިޔަވަޅުތައް އެޅުމަށް އެންގިއެވެ.\nމާދަމާ އިން ފެށިގެން ކޯޓުތައް ހުޅުވަން ސުޕްރީމް ކޯޓުން އެންގި ނަމަވެސް ޖުޑީޝަލް ސާވިސް ކޮމިޝަން (ޖޭއެސްސީ) އިން ވަނީ މިދިޔަ މަހުގެ 15 ވަނަ ދުވަހު ކޯޓުތައް ހުޅުވަން އަންގާފައެވެ. އެއެންގުމާއި އެއްގޮތައް މިހާރު ވެސް މެޖިސްޓްރޭޓް ކޯޓުތައް ހުޅުވައި އައީ ޚިދުމަތް ދެމުންނެވެ.


Fuluhun ah mahloof hayyaru kurevunee barricade therein kameh neynge\nމަހުލޫފް ހައްޔަރު ކުރެވުނީ ބެރިކޭޑް ތެރެއިން ކަމެއް ނޭނގޭ: ހެކިން\nމިއަދު މަހުލޫފް ކޯޓަށް ހާޒިރުވުމަށްފަހު ބޭރުގައި މަޑުކޮށްލައިގެން - ފޮޓޯ: ފޭސްބުކް/ލޫކަސް\nފުލުހުންގެ ދައުރަށް ދަތިކުރުމުގެ ދައުވާ ގަލޮޅު ދެކުނު ދާއިރާގެ މެންބަރު އަހުމަދު މަހުލޫފްގެ މައްޗަށް ސާބިތު ކުރަން ދައުލަތުން ހުށަހެޅި ހެކީންގެ ހެކި ބަސް ނަގައިފި އެވެ. މިއަދު ހެކި ބަސް ދީފައިވަނީ ތިން ފުލުހުންނެވެ.\nމަހުލޫފްގެ މައްޗަށް އުފުލާފައިވާ މި ދައުވާގައި ބުނެފައިވަނީ، މިދިޔަ އަހަރުގެ މާޗް މަހު ބަޔަކު ކުރި މުޒާހަރާއެއްގައި ބޮޑުތަކުރުފާނު މަގާއި މުހައްމަދު އިސްމާއީލް ދީދީ ގޯޅި ބެރިކޭޓް ޖަހާފައިވަނިކޮށް، އެ ބެރިކޭޑްތައް ކޮށްޕާ، އެ ސަރަހައްދަށް ވަދެފައިވާ ކަމަށެވެ.\nމިއަދު މެންދުރުފަހު ކުރިއަށް ގެންދިޔަ މި މައްސަލާގެ އަޑުއެހުމުގައި ހެކި ބަސް ދީފައިވަނީ، އެސްއޯ ފުލުހެއް ކަމަށްވާ އަލީ އަހުމަދާއި މުހައްމަދު ފާރިޝް އާއި މުހައްމަދު ޝުއާޒެވެ.\nހެކި ބަސް ދެމުން އަލީ އަހުމަދު ބުނީ، އެ ރޭ މަހުލޫފް ހައްޔަރުކުރީ ވަޅޯމަސް މާރުކޭޓު ސަރަހައްދުން ކަމަށާއި، އެއީ ފުލުހުން ބަންދުކޮށްފަައި އޮތް ހިސާބެއް ކަމެއް ނުވަތަ ނޫން ކަމެއް ނޭނގޭ ކަމަށެވެ. އަދި ހައްޔަރު ކުރިއިރު މަހުލޫފް ހުރީ ބެރިކޭޑް އެތެރޭގައި ކަމެއް ނުވަތަ ނޫން ކަމެއް ވެސް ނޭނގޭ ކަމަށެވެ. މުހައްމަދު ފާރިޝް ވެސް ބުނީ، މަހުލޫފް ހައްޔަރުކުރިއިރު އޭނާ ހުރީ ބެރިކޭށް އެތެރޭގައި ކަމެއް ނުވަތަ ނޫން ކަމެއް ނޭނގޭ ކަމަށެވެ.\nދެން ހެކި ބަސް ދިން މުހައްމަދު ޝުއާޒު ބުނީ، އެ ރޭ މަހުލޫފް ބެރިކޭޑް ފަޅާލައި ބަންދުކޮށްފައިވާ ސަރަހައްދަށް ވަން ކަމަށާއި އެކަން ނުކުރުމަށް ނަސޭހަތް ވެސް ދިން ކަމަށެވެ. އެހެން ނަމަވެސް އޭނާ ހައްޔަރުކުރިއިރު ހުރީ ބެރިކޭޑް ބޭރުގައި ކަމަށް ޝުއާޒު ބުންޏެވެ.\nމި މައްސަލާގައި ދެން އޮންނަ އަޑުއެހުމެއްގައި އޮންނާނީ މަހުލޫފް ހުށަހެޅި ހެކިންގެ ހެކި ބަސް ނެގުމެވެ. މަހުލޫފް ވަނީ ފަސް މީހެއްގެ ނަން ހެކީގެ ގޮތުގައި ހުށަހަޅާފަ އެވެ.


Baqaavai nukuraa kamah bune Shaheem nasheedh ah challenge kohffi | Kuhli Habaru\nބަޤާވާތުގައި ބައިވެރިނުވާކަމަށް ބުނެ ޝަހީމް ނަޝީދުއަށް ޗެލެންޖް ކޮށްފި\nބަޤާވާތެއްގައި ބައިވެރިވެފައި ނުވާނެކަމަށާއި، އެކަން ސާބިތުކޮށްދީފިނަމަ 150،000 ރުފިޔާގެ އިތުރުން އުމްރާ ދަތުރެއް ދޭނެކަމަށް ބުނެ ޑޮކްޓަރ ޑރ.ޝަހީމް ރައީސް ނަޝީދުއަށް ޗެލެންޖް ކޮށްފިއެވެ.\nޑރ.ޝަހީމް މިގޮތަށް ޗެލެންޖް ކޮށްފައި މިވަނީ، ޑރ.ޝަހީމްއަކީ ބަޤާވާތް ކޮށްގެން ހުރި މީހެއްކަމަށާއި، އެކަމަށް ތައުބާނުވެ ހުރި މީހެއްކަމަށް ރައީސް ނަޝީދު ވިދާޅުވުމާ ގުޅިގެންނެވެ.\nނަޝީދުއަށް ޗެލެންޖްކޮށް ޑރ.ޝަހީމް އިތުރަށް ވިދާޅުވެފައިވަނީ، ޑރ.ޝަހީމްއަކީ ބަޤާވާތްކުރާ މީހެއް ނޫންކަމަށާއި، ޑރ.ޝަހީމްގެ ބައްޕަ އަދި ކާފައަކީވެސް ބަޤާވަތް ކުރި ބައެއް ނޫންކަމަށާއި، އެބޭފުޅުން ފިސްތޯލައެއް ވެސް ރާއްޖެ އެތެރެ ނުކުރާކަމަށެވެ.\nމީގެއިތުރުން،7ފެބުރުވަރީ އަދި އެދުވަހާ ގުޅުންހުރި 22 ދުވަހުގެ މުޒާހަރާއާއި ގުޅޭ އެއްވެސް މަންޒަރަކާއި އަޑަކުން، ޑރ.ޝަހީމްގެ ވީޑިއޯއެއް، އޯޑިއޯއެއް އަދި ފޮޓޯއެއް ދައްކައިފިނަމަ ރައީސް ނަޝީދުއަށް ފައިސާގެ އިނާމުގެ އިތުރުން، އުމްރާގެ ދަތުރުގެ ދެކޮޅު ޓިކެޓާއި ހުރުމުގެ ޚަރަދު ދޭނެކަމަށާއި އަދި އުމްރާ ދަތުރުގައި އެއްޗެތި އުފުލަން ޑރ.ޝަހީމް ހުންނަވާނެކަމަށްވެސް ވިދާޅުވެފައިވެއެވެ.\nޑރ.ޝަހީމްއަށް ބަޤާވާތުގެ ތުހުމަތުކޮށް އެމް.ޑީ.ޕީގެ ނާއިބުރައީސް ޝިފާޒް ކުރި ޓްވީޓަކާ ގުޅިގެން ޝިފާޒްއަށްވެސް ޑރ.ޝަހީމް ރައްދު ދީފައިވެއެވެ. އެގޮތުން، ޝިފާޒްއާއެކު ރައީސް އޮފީހުގައި ޢަލީ ޒާހިރު ކިޔާ ބޭފުޅެއް މަސައްކަތް ކުރާނެކަމަށާއި،7ފެބުރުވަރީގައި ޑރ.ޝަހީމް ހުންނެވި ތަނަކާއި ކުރި ކަންކަން ޢަލީ ޒާހިރުއަށް އެނގޭނެކަމަށާއި އަދި އެކަމާ ޢަލީ ޒާހިރުއާ ސުވާލުކުރުމަށް ޝިފާޒް ގާތުގައި ބުނެފައިވެއެވެ.\nމީސް މީޑިއާގައި، ޑޮކްޓަރ ޝަހީމް ފައްޓަވާފައިވާ ކީރިތި ޤުރުއާން ކިޔެވުމުގެ ޗެލެންޖް ޑރ.ޝަހީމްގެ ފަރާތުން ރައީސް ނަޝީދުއަށް ހުށަހެޅުމުން، އެކަމާ ގުޅޭގޮތުން އޮންލައިން މީޑިއާއަކަށް ނަޝީދު ދެއްވި އިންޓަވިއު އެއްގައި ޑޮކްޓަރ ޝަހީމްއަކީ ބަޤާވާތް ކޮށްގެން ހުރި މީހެއްކަމަށާއި، ޑރ.ޝަހީމް ތައުބާވެއްޖެނަމަ ރައީސް ނަޝީދުއަށް ޤުރުއާނުން އެންމެ ރީތި އެއް ސޫރަތް ކިޔަވާނެކަމަށް ވިދާޅުވެފައިވެއެވެ.


ކޮވިޑާއި ގުޅިގެން އެނދުމަތިކޮށް ދެވޭ ފަރުވާތަކަށް ދިވެހިން އަދި ބިދޭސީން ފައިސާ ދައްކަން ނުޖެހޭނެ: އައިޖީއެމްއެޗް | Atoll News\nކޮވިޑާއި ގުޅިގެން އެނދުމަތިކޮށް ދެވޭ ފަރުވާތަކަށް ދިވެހިން އަދި ބިދޭސީން ފައިސާ ދައްކަން ނުޖެހޭނެ: އައިޖީއެމްއެޗް\nޝާއިޢުކުރީ: ލިފާޡު ޖުލައި 9, 2021, 21:26\nކޮވިޑް އާއި ގުޅިގެން އެނދުމަތިކޮށް ދެވޭ ފަރުވާތަކަށް ދިވެހިން އަދި ބިދޭސީން ފައިސާ ދައްކަން ނުޖެހޭނެ ކަމަށް އިންދިރާ ގާންދީ މެމޯރިއަލް ހޮސްޕިޓަލް (އައިޖީއެމްއެޗް) އިން ބުނެފި އެވެ.\nއެ ހޮސްޕިޓަލުން މިހެން ބުނީ ކޮވިޑް އާއި ގުޅިގެން އެނދުމަތިކުރެވިފައިވާ ބިދޭސީއެއްގެ ބިލަށް އެރި ފައިސާ މާފުކޮށްދީފައިވާކަމަށް މީސް މީޑިއާގައި ދެކެވެމުންދާ ވާހަކައާއި ގުޅިގެން ކޮށްފައިވާ ޓްވީޓެއްގަ އެވެ.\nކޮވިޑް އާއި ގުޅިގެން އެނދުމަތިކުރެވިފައިވާ ބިދޭސީއެއްގެ ބިލަށް އެރި ފައިސާ މާފުކޮށްދީފައިވާކަމަށް މީސް މީޑިއާގައި ދެކެވެމުންދާ ވާހަކައާއި ގުޅިގެން ދަންނަވަން.\nކޮވިޑް އާއި ގުޅިގެން އެނދުމަތިކޮށް ދެވޭ ފަރުވާތަކަށް ދިވެހިން އަދި ބިދޭސީން ފައިސާ ދައްކަން ނުޖެހޭނެވާހަކަ ދަންނަވަމެވެ.\n— IGMH (@igmhmv) July 9, 2021\nރާއްޖޭގެ އޮންލައިނެއްގައި ބުނެފައިވަނީ ކޮވިޑް-19 އަށް ޕޮޒިޓިވް ވެ ހާލު ދެރަވުމުގެ ސަބަބުން އައިޖީއެމްއެޗްގައި އެނދުމަތި ކުރެވި2މަސްދުވަސް ވަންދެން ފަރުވާ ދެމުން އައި ބަންގްލަދޭޝްގެ ރައްޔިތެއް ކަމަށްވާ ސަހާނާގެ ހޮސްޕިޓަލް ބިލަށް އަރާފައިވާ 284،000 ރުފިޔާ އައިޖީއެމްއްޗް އިން މާފުކޮށްދީފައިވާ ކަމަށެވެ.\nކޮވިޑް-19 ގެ ސަބަބުން ވިލިމާލޭގައި ދިރިއުޅޭ 31 އަހަރުގެ ސަހާނާ އަކީ ވިލިމާލޭގެ ގެއްގައި އުމުރުން ދުވަސްވީ މީހަކު ބެލުމަށް، މީގެ އަހަރުތަކެއް ކުރިން ގެނެސްފައިވާ މީހެކެވެ.\nއޭނާގެ ފިރިމީހާއާއެކު ރާއްޖޭގައި އުޅެނިކޮށް އޭނާ ކޮވިޑަށް ޕޮޒިޓިވްވެފައިވަނީ މިދިޔަ ރޯދަމަސް ނިމި ހަ ރޯދައިގެ ތެރޭގަ އެވެ.\nކޮވިޑްގެ ސަބަބުން އޭނާގެ ހާލު ސީރިއަސްވެ ބަނޑަށް ހަތް މަހުގައި ވަނީ އޭނާގެ ކުޑަ ދަރިފުޅުވެސް ނަގަން ޖެހިފައެވެ. ސަހާނާ އަށް އައިޖީއެމްއެޗްގައި އެނދުމަތިކުރެވި ފަރުވާ ދެމުން އަންނަތާ މިހާރު ދެމަސްދުވަހާއި ގާތް ވެފައިވާއިރު، އޭނާއަށް ދެވުނު ފަރުވާއަށް 194،000 ރުފިޔާ އަރާފައިވާއިރު، އޭނާގެ ކުޑަ ދަރިފުޅަށްވެސް އައިސީޔޫގައި ފަރުވާ ދިން ބިލަށް 90،000 ރުފިޔާ އަރާފައި ވެއެވެ.


ފަންވަތް | ތާޒާ ޚަބަރާއި މައުލޫމާތު\nޖޫން 4, 2010 by Fanvaiy\nފުވައްމުލަކުގައި އެޅުމަށް ހަމަޖެހިފައިވާ އެއަރޕޯރޓްގެ މަސައްކަތް އަމަލީގޮތުން އިއްޔެ ފަށައިފިއެވެ.މިގޮތުން އިއްޔެ ފައްޓަވާފައިވަނީ ބިން ސާފުކުރުމުގެ މަސައްކަތެވެ.\nއެއަރޕޯރޓް އެޅުމުގެ ޕްރޮޖެކްޓާއި ހަވާލުވެފައިވާ ޕްލެޓީނިއަމް ހޯލްޑިންގްސް އިން މައުލޫމާތު ދޭގޮތުގައި ބިން ސާފް ކުރުމުގެ މަސައްކަތް ހަވާލުކޮށްފައިވާ ފުވައްމުލަކުގެ ކުންފުނިން މަސައްކަތް ޑިސެމްބަރ މަހުގެ ކުރިން ނިންމާނެއެވެ،\nބިން ސާފްކޮށް ނިމުނުހާ އަވަހަކަށް އެއަރޕޯރޓް އެޅުމުގެ މަސައްކަތް މި ޕްރޮޖެކްޓްގެ މެއިން ކޮންޓްރެކްޓަރ އައިމާ ކޮންސްޓްރަކްޝަންސް އިން ފަށާނެއެވެ.\nއައިމާ އިން މައުލޫމާތު ދޭ ގޮތުގައި މަސައްކަތް ރޭވިފައިވާ ގޮތަށް ކުރިޔަށް ގެންދެވިއްޖެނަމަ އަންނަ އަހަރުގެ ޖޫންމަހު އެއރޕޯރޓްގެ މަސައްކަތް ނިމި އެއަރޕޯރޓް ބޭނުން ކުރަން ފެށޭނެއެވެ.\nފުވައްމުލަކު އެއރޕޯރޓްގައި ޖެއްސޭނެ އެންމެ ބޮޑު ސައިޒްގެ މަތިންދާ ބޯޓަކީ 38 މީހުންގެ ޖާގައިގެ ޑޭޝް 8 ކަމަށް ސިވިލްއޭވިއޭޝަނުން ވަނީ ހާމަ ކުރައްވާފައެވެ.\nމިއެއަރޕޯރޓަކީ ފުވައްމުލަކު ރައްޔިތުންގެ ވިންދާއި ގުޅިފައިވާ ކަމެއްކަމުން މި މަސައްކތަށް ފުވައްމުލަކު ރައްޔިތުންގެ ފުރިހމަ ތާއީދު ލިބެއެވެ\nދިރާގުން އަނެއްކާވެސް ފާޑެއްގެ ޕްރޮގްރާމެއް ފަށައިގެން ރާއްޖޭގެ ރައްޔިތުން ފެލަނީއެވެ.\nއެގޮތުން މިފަހަރު ކެމްޕޭން ޖައްސައިގެން އުޅެނީ ފާޑެއްގެ މޮޑަމެއް ގެނެސްގެން އެ ވިއްކުމުގައެވެ،މި ބުނާ މޮޑަމް ވިއްކަނީ ދިރާގު ޓަޗް ނެޓް ގެ ނަމުގައެވެ.މީގެ ފެންވަރަކީ ދޫނިދޫ އަށްވެސް ރަގަޅަށް ސިގުނަލެއް ނުލިބޭކަމެވެ.\nދިރާގުން މި ގޮތަށް އެތަށް ފަހަރަކު ދިވެހި ރައްޔިތުން ފެލާ ނިކަމެތި ކޮއްފިއެވެ.ދިރާގަށް މިހާރު އެހާ ފަސޭހައިން ދިވެހި ރައްޔިތުން ނުފެލެނީ މިތާގައި ވަތަނިއްޔާ މި ޚިދުމަށްތައް ދޭތީއެވެ.\nވަތަނިއްޔާ އިން 3ޖީ މޮބައިލް ބްރޯޑްބޭންޑް ޚިދުމަށް ދޭން ފެށުމުން ދިރާގަށް އެކަން ހަޖަމު ނުކުރެވިގެން ފާޑެއްގެ 3ޖީ މޮޑަމެއް ނެރެގެން ދިވެހިންގެ ބޮލަށް ސަވާރުވަނީއެވެ.\nދިރާގު 3ޖީ ގެ ފެންވަރަކީ ރަގަޅަށް ކ.ދޫނިދޫ އަކަށް ވެސް ސިގްނަލެއް ނުލިބެއެވެ.އަނެއްކާ 3ޖީ ސިގްނަލް ލިބޭ ހިސާބުން ވެސް ސިގްނަލް ކެޑޭވަރުން ނެޓް ބޭނުމެއްނުކުރެވެއެވެ.\nމިގޮތަށް ހެދުމުން ރިކަނެކްޓް ވާ ކޮންމެ ފަހަރަކު ފްރީ ޖީބީ ކޮޅުކާލައެވެ.ނުވިތާކަށް ފްރީ ޖީބީ ކޮޅު ކާލާލެއް އެސްފިޔަ ޖަހާލާހާ އަވަހެވެ.\nދިރާގު ވަރަށް ފޭކެވެ.އެހާމެ އަގު ބޮޑެވެ.އޮޅުވާލަނީ އެހާވަރަށެވެ.\nދިރާގު ކިތަންމެ ވަރެއްވިޔަކަސް ވަތަނިއްޔާ އުޅެނީ އަދި އުޅޭނީވެސް މާކުރީގައެވެ.ވތަނިއްޔާ އިން ރައްޔިތުންނަށް ދޭ ޚިދުމަށްތަށް ރަގަޅުވެފައި އެހާމެ އަގު ހެވެވެ.ރައްޔިތުން ނުފެލައެވެ.މަކަރެއް ނަހަދައެވެ ދިރަގަކަށް ދިވެހީންގެ ތާއީދެއް ނެތެވެ.\nއެޕްރީލް 30, 2010 by Fanvaiy\nއަޅުގަނޑުމެންގެ މިސައްތައިންސައްތަ މުސްލިމު ދިވެހި ގައުމުގައި އަޅުގަނޑުމެން ދެކެން ބޭނުން ނުވާ ކިތަންމެ ކިތަންމެ މަންޒަރު ތަކެއް މިހާރު ދަނީ ފެންނަމުންނެވ.\nއެގޮތުން މަސާޖްޕާލާތަށްވެސް އަޅުގަނޑުމެންގެ މިކުޑަކުޑަ ދިވެހި ގައުމުގައި ދަނީ އެއްދުވަހުން އަނެއްދުވަހަށް އިތުރުވަމުންނެވެ.\nމިއީ ވަރަށްވެސް ހިތާމަ ހުރިކަމެކެވެ.މަސާޖްފާލާތަކުގެ ނަމުގައި ބޮޑެތި ޒިނޭޚާނާތަށް ހުޅުވައިގެން ބަޔަކު މީހުންދަނީ ބޮޑެތި ފައިދާތަށް ނަގަމުންނެވެ.\nރާއްޖެއިން ބޭރުން އެފަދަ ޒިނޭޚާނާތަކުގައި މަސައްކަށް ކުރާ ކުދިން ގެނެސްގެން ފުޅާދާއިރާއެއްގައި ދަނީ ހަށިވިއްކުމުގެ ވިޔަފާރި ކުރުވަމުންނެވެ.\nދާދި ފަހުންވެސް ފުލުހުން ވަނީ މިފަދަ ކިތަންމެ ތަނެއް ހޯދާ ބަންދުކުރުވާފައެވެ.\nލޮބުވެތި ދިވެހި ދަރީންނެވެ، މިފަދަ ގިނަ ތަންތަނުގައި އުޅެނީ ބޮޑެތި ރަންޑީންނެވެ.އެމީހުންގެ ގައިގައި ކޮންމެފަދަ ބައްޔެއްވެސް ހުރެދާނެއެވެ.އެހެންކަމުން އެފަދަ ތަންތަނަށް ނުގޮސް އުޅުން ރަގަޅުކުރާށެވެ.\nމަސާޖްޕާލާތަކަށް ދާ މީހުން ބުނާގޮތުން އެމީހުން އަތުން ބޮޑެތި ޚަރަދުތަށް ދެއެވެ.އެތަނަށް ވަދެވާ ގަޑިތަކަށް އެތަށް ސަތޭކަ ރުފިޔާއެއް ތަނަށް ދޭންޖެއެވެ.މީގެ އިތުރުން އެތަނުގައި މަސާޖްކުރަންތިބޭ ކުދިން ބޮޑެތި އަގުނަގައިގެން ހަށިވިއްކުމުގެ ވިޔަފާރި ކޮށްދެއެވެ.\nބިޔުޓީ ޕާލާ ނުވަތަ މަސާޖްފާލާގެ ނަމުގައި އަޅުގަނޑުމެންގެ މި ދިވެހި ފަސްގަނޑުގައި އަޅުގަނޑުމެންގެ ދިވެހި ދަރީން ހިންގަމުން މިދަނީ ކޮންފަދަ ނުބައި ފާހިޝް އަމަލުތަށް ހިންގާތަނެއްތޯއެވެ.\nމަސާޖްކޮށްދެނީ އޭ ކިޔާފައި ތަނުގެ ތެރޭގައި ކުރަނީ މުޅީން އެހެން މަސާޖެކެވެ.ޔޫސޭގެ ބަހުންނަމަ އާދެ ލިޓިލްވަން މަސާޖެވެ.ހެހެ އާދެ މިތަންތަނުގައި ކުރަނީ ހަށިވިއްކުމުގެ ފުޅާ ނުބައި ވިޔަފާރިއެވެ.\nދިވެހި ފުލުންނާއި ސަރުކާރުގެ ކަމާ ބެހޭ ފަރާތްތަކުން މިފަދަ ތަންތަން ހަމަ މިހާރުން މިހާރަށް ބަންދުކޮށް ދިނުމަށް އެދި ގޮވާލަމެވެ.\nދިގު އިންތިޒާރަކަށް ފަހު އަޅުގަނޑުމެން ކުރަމުން އައި އުންމީދުތަށް ހަގީގަތަކަށް ވީކަމަށް ހީކޮށް ވަރަށް އުފާކުރީމެވެ. ނަމަވެސް ކަންތަށްތަށް ދިޔައީ އުންމީދުކުރި ގޮތާ މުޅީން ޚިލާފަށެވެ.\nއަޅުގަނޑުމެން ހީކުރީ 30 އަހަރުގެ ވެރިކަން ނިމި އައު ވެރިކަމެއް އައުމުން މިހާރު ވެރިކަން ކުޜާ މީހުންގެ މައިގަނޑު ފަސްވަޢުދު އެމީހުން ފުއްދާދޭނެކަމަށެވެ.ނަމަވެސް ކަންތަށް ވެގެންދިޔައީ އަޅުގަނޑުމެން ނިކަމެތި ރައްޔިތުންނަށް އެތަށް އަނިޔާއެއް ލިބި ބަރުދާސްތު ނުކުރެވޭފަދަ ފުން ހިތާމަތަކެއް ލިބުމެވެ.\nމިހާރުގެ ވެރިކަން ކުރަމުން އަންނަ ފަރާތުން ވެރިކަމާ ހަވާލުވެ މާގިނަ ދުވަހެއް ނުވެ ސަރުކާރު މުވައްޒިފުންގެ މުސާރަ އާއި ކުޅެން ފެށީއެވެ.ތަކެތީގެ އަގު ތިރިކުރުމުގެ ބަދަލުގައި ތަކެތީގެ އަގު ބޮޑުކުރީއެވެ.\nމީގެ އިތުރުން ސިވިލްސާވަންޓުން ވަޒީފާއިން ވަކިކޮށް ހުސްކުރަނީއެވެ.މިހާރު ވަޒީފާގެ ބިރުބޮޑުކަން ހިތުތެރޭގައި އަބަދުވެސް ވެރިކަން ކުރަނީއެވެ.\nދިރިއުޅުމުގެ އަގުމަތިވެ،ތަކެތީގެ އގުބޮޑުވެ، ލިބޭކުޑަކުޑަ މުސާރައިން ސަރުކާރަށް އެތަށް ބައެއް އަޅަން ޖެހުމުން އަޅުގަނޑުމެން ނިކަމެތި ރައްޔިތުން މުޅީން ހާލުގައި ޖެހި މަގުމަތި ވެއްޖެއެވެ.ބައްޔެއް ވިޔަސް މިޙާރު ސަލާންޖަހަންޖެހޭ ގޮތް މާބޮޑުވެއްޖެއެވެ.އެތަށް އާއިލާއެއް ދަނީ ބަނޑުހައިހޫނުކަމާމެދު ހަނގުރާމަކުރަމުންނެވެ.\nމިކަމުގައި ޒިންމާވާނެކޮންމެވެސް ފަރާތެއް ވާނެކަން ކަށަވަރެވެ.އެހެންކަމުން އެފަރާތަކުން މިކަމުގެ ފުރިހަމ ޒިންމާ އުފުލާ މިކަންތައްތަކަށް ރަގަޅު އަވަސް ހައްލެއް ހޯދައިދިނުމަށް ގޮވާލަމެވެ..


ފުވައްމުލަކު ސިޓީގައި އަޅާފައިވާ ފިޔަވަޅުތައް އިތުރު ހަފްތާއަކަށް...\nއެއްފަހަރާ3މީހުންނަށްވުރެ ގިނަ މީހުން މަގުމައްޗާއި އާންމު ތަންތަނަށް ނުކުމެ އުޅުން ހުއްޓާލުމަށް ވަނީ އަންގާފައި\nރޭގަނޑު 08:00ން ފަތިހު 04:00ށް ކާފިއު ހިންގައި، އެއްގަމު އުޅަނދު ދުއްވުން މަނާވާނެ\n26 ފެބްރުއަރީ 2021 | ހުކުރު 23:11\nކޮވިޑް-19 ފެތުރެމުންދާތީ ބަލި ކޮންޓްރޯލްކުރުމުގެ ގޮތުން ފުވައްމުލަކު ސިޓީގައި އަޅާފައިވާ ފިޔަވަޅުތައް އިތުރު ހަފްތާއަކަށް ދިގު ދަންމާލައިފިއެވެ.\nހުކުރު ދުވަހު އެޗްޕީއޭއިން ކުރި އިއުލާނެއްގައި ބުނެފައިވަނީ، 12 ފެބުރުވަރީ 2021 ގައި އަންގާފައިވާ އެންގުމުގެ ދަށުން ކޮވިޑް-19 އިން ރައްކާތެރިވުމަށް ފުވައްމުލައް ސިޓީގައި އަޅާފައިވާ ޚާއްސަ ފިޔަވަޅުތައް 27 ފެބްރުއަރީން ފެށިގެން އިތުރު7ދުވަހުގެ މުއްދަތަށް އިތުރުކުރަން ނިންމާފައިވާ ކަމަށެވެ.\nފުވައްމުލަކު ސިޓީގައި އަޅާފައިވާ ފިޔަވަޅުތަކުގެ ތެރޭގައި ރޭގަނޑު 08:00ން ފަތިހު 04:00ށް ކާފިއު ހިންގައި، އެއްގަމު އުޅަނދު ދުއްވުންވެސް މަނާކުރުން ހިމެނޭއިރު، ޕާޓީތަކާއި ޙަފްލާތައް ބޭއްވުންވެސް މަނާވާނެއެވެ.\nއޭގެ އިތުރުން، ގޭގެއަށް ޒިޔާރަތް ކުރުން ހުއްޓާލުމަށްވެސް ވަނީ އަންގާފައެވެ. އަދި އެއްފަހަރާ3މީހުންނަށްވުރެ ގިނަ މީހުން މަގުމައްޗާއި އާންމު ތަންތަނަށް ނުކުމެ އުޅުންވެސް ހުއްޓާލުމަށް އަންގާފައިވާއިރު، ސެލޫންތަކާއި، ޖިމްތަކާއި، ބޯކޮށާ ތަންތަންވެސް ބަންދު ކުރުމަށް ވަނީ އަންގާފައެވެ.\nކޮވިޑާ ގުޅިގެން ފުވައްމުލަކު ސިޓީގެ ޔުނިވަރސިޓީތަކާއި، ކޮލެޖުތަކާއި، ސުކޫލުތަކަށް ދަރިވަރުން ހާޒިރުވެގެން ކްލާސްތައް ކުރިއަށް ގެންދިއުންވެސް ވަނީ ހުއްޓާލުމަށް އަންގާފައެވެ. ހަމައެއާއެކު، ހޮޓާ ކެފޭ ރެސްޓޯރަންޓުތަކުންވެސް ޚިދުމަތް ދިނުން ހުއްޓާލުމަށް އަންގާފައިވާއިރު، އޭގެ ތެރެއިން ޑެލިވަރީގެ ޚިދުމަތްތައް އިސްތިސްނާވެއެވެ.\nމި އެންގުމުގެ ދަށުން އިސްތިސްނާވާ ފަރާތްތަކުގެ ތެރޭގައި ސަލާމަތީ އަދި ސިއްޙީ ޚިދުމަތް ފޯރުކޮށްދޭ މީހުންނާއި، ފުވައްމުލަކު ޓާސްކްފޯހުގައި ހިމެނޭ ފަރާތްތަކުގެ އިތުރުން، އިމަރޖެންސީކޮށް ސިއްޙީ ޚިދުމަތް ހޯދަންޖެހޭ ފަރާތްތައް ހިމެނެއެވެ.\nފުވައްމުލަކު ސިޓީން ކޮވިޑްގެ ކޭސްތައް ފެންނަން ފަށާފައިވަނީ މިދިޔަ މަހުގެ ފަހު ކޮޅުން ފެށިގެންނެވެ.


Keerethi Kuravvai Ghaazee Hassan Saeed Thuhumathuthakah Javaabudhaaree Vehjje - Vaguthu\nކީރިތި ކުރައްވަމުން ގާޒީ ހަސަން ސައީދު ތުހުމަތުތަކަށް ޖަވާބުދާރީވެއްޖެ\n6 މަސް ކުރިން ( ޖުލައި 14, 2019 )\nފެމިލީ ކޯޓުގެ އިސް ގާޒީ ހަސަން ސައީދު - ފޮޓޯ: އަވަސް\nކީރިތި ކުރައްވައި ތުހުމަތުތަކަށް ފެމިލީ ކޯޓުގެ އިސް ގާޒީ ހަސަން ސައީދު ޖަވާބުދާރީވެ ވަޑައިގެންފިއެވެ.\nޖުޑިޝަލް ސާވިސް ކޮމިޝަން (ޖޭއެސްސީ) އަށް ހުށަހެޅުނު މައްސަލަތަކަކާއި ގުޅިގެން ގާޒީ ހަސަން ސަސްޕެންޑް ކޮށްފައިވާއިރު ގާޒީގެ އެދިލެއްވުމުގެ މަތިން، އޭނާގެ މައްސަލަ ކުރިއަށް ގެންގޮސްފައި ވަނީ އާއްމުކޮށް ހުޅުވާލައިގެންނެވެ.\nއެ މައްސަލަތަކުގެ ތަހުގީގު އަޑުއެހުމުގައި ވާހަކަދައްކަމުން ހަސަން ވިދާޅުވީ، ޝަރުއީ ދާއިރާގައި ވޭތުވެދިޔަ 18 އަހަރު މަސައްކަތް ކޮށްފައިވާއިރު، މީގެ ކުރިން އޭނާގެ މައްޗަށް އެކަހަލަ އެއްވެސް ތުހުމަތެއް ކޮށްފައި ނުވާ ކަމަށެވެ. އަދި އޭނާއާ ގުޅޭގޮތުން ޖޭއެސްސީން ބަލަމުން ދަނީ ބަދުއަހުލާގީ މައްސަލައެއް ކަމަށް ބުނެ ބުނެ ބައެއް މީޑިޔާތަކުން ރިޕޯޓުކޮށްފައިވުމުން އެކަމުގެ ސަބަބުން ވަރަށް ބޮޑަށް އަސަރުކޮށްފައިވާ ކަމަށެވެ.\n"އަޅުގަނޑު ދުވަހަކު ވެސް ނުވާނެ ބަދުއަހުލާގީ އަމަލެއް ކޮށްފައެއް އަދި މުވައްޒަފުންނަށް ޖިންސީ ފުރައްސާރައެއް ވެސް ކޮށްފައި ނުވާނެ. އެފަދަ ބަދުނާމުތަކެއް ބޮލުގައި އަޅުވައި މުޅި މުޖުތަމައުއަށް އަޅުގަނޑުވަނީ ބަދުނާމު ކޮށްފައި". ކީރިތި ކުރައްވަމުން ގާޒީ ހަސަން ސައީދު ވިދާޅުވިއެވެ.\nއަދި އެ ވާހަކަތަކުގެ ސަބަބުން އާއިލާއަށް ބޮޑު ދެރައެއް ލިބި، މުޅި މުޖުތަމައުއަށް އޭނާ ބަދުނާމުވެގެން ގޮސްފައިވާ ކަމަށާއި އޭނާ އަކީ އެފަދަ ކަންތައްތަކާ ވަރަށް ދެކޮޅު މީހެއް ކަމަށްވެސް ގާޒީ ވިދާޅުވިއެވެ.\nޖޭއެސްސީގެ ތަހުގީގު ކޮމިޓީން ވަނީ އޭނާއާ ގުޅޭގޮތުން ބަދުއަހުލާގީ މައްސަލައެއް ބަލަމުން ނުދާ ކަމަށް ވިދާޅުވެފައެވެ.\nހަސަން ސައީދު ވިދާޅުވީ، އޭނާގެ ސުލޫކީ މައްސަލަ އެއް ހުށަހަޅާފައިވަނީ، ފެމެލީ ކޯޓުގެ ތެރެއިން އުމުރާ ގުރޫޕެއް ހިންގާ ކަމަށް މީޑީއާއިން ރިޕޯޓް ކުރުމާއި ގުޅިގެން އެ މައްސަލަ ބަލައި އެކަމުގަ ޝާމިލުވާ މީހުނަށް ފިޔަވަޅު އެޅުމުން ކަމަށެވެ.\nއަދި މި އަވަހަށް ބަލައި ނިންމުމަށް ހަސަން ސައީދު އެދިލެއްވިއެވެ.\nމި އަހަރު ކޮންމެ ދުވަހަކުވެސް ކައިވެނި ކުރެވޭނެ ގޮތް ފެމިލީ ކޯޓުން ހަދައިފި\n2-2-2020 ގައި ކައިވެނި ކުރެވޭނެ\nޖުލައި 14, 2019 18:34\nދެރަނުވާށެވެ.. ޙައްޤު ލިބޭނެ ދުވަހެއް އަދި އެބައޮތެވެ. ބަދަލު ހިފުމުގެ ގޮތުން، ކަންތައް ކުރެވޭކަން ދެއްކުމުގެ ގޮތުން ވަޒީފާއިން ވަކި ކޮއްލެވިދާނެއެވެ. އަބަދަކު އާރާއި ބާރުވެރިކަމެއް ނުހުންނާނެއެވެ. މިނިވަން ކަމާއި އެކު ވިސްނާށެވެ.. ޖޭ.އެސް.ސީ ގައި އެތިބީ ސިޔާސީ އެކްޓިވިސްޓުން ނޫން ތޯއެވެ.. އިންސާފުވެރިވާނެ ވަރާއި މެދު އަމިއްލައަށް ގޮތް ނިންމާށެވެ.\nޖުލައި 14, 2019 19:17\nމަނިކުފާނުގެ މައްޗަށް ކުރެވިފައިވަނީ ދޮގު ތުހުމަތު ތަކެއްކަމުގައި ވާނަމަ މި ތުހުމަތު ތަކުގެ ސަބަބުން މަނިކުފާނުގެ ލޮލުން ވެއްޓުނު ކޮންމެ ކަރުނަ ތިއްކަކަށް މުސީބާތެއް މި ސަރުކާރަށް މެދުވެރިކުރެއްވުމަށް މާތްﷲ ޞވޢ ހަޟްރަތުގައި ދުޢާ ދަންނަވަން.\nޖުލައި 14, 2019 19:21\nސަރުކާރު ނިމިދިއުން ކައިވަތަކަށް ކައިރިވެއްޖެ ކަމަށް ބެލެވޭ.\nޖުލައި 14, 2019 20:10\nހަސަން ސައީދަކީ އިޚްލާސްތެރި އެއް ރަގަޅު ބޮހެއް.. ވަރަގަދަ އިލްމީ ޤާބިލު މޮޅު ބޭފުޅެއް.. ނަޒާހާތް ތެރި ޙާކިމެއް...\nކޮރޮޕްޓް އެއްވެސް މީހަކަށް މިފަދަ ބޭފުޅަކު ކަމުނުދާނެ..!\nޖުލައި 14, 2019 20:37\nޖުލައި 14, 2019 22:58\nމީ ތޫޢޫތުން....ކޮންމަނިކުފާނެއް..ކޮން ކީރިތިފުޅެއް ކިޔާކަށް...ﷲ ގެ ހުކުމްފުޅުތައްދޫކޮށް ނަޖިސް އިންސާނުން ހަދާ ނަޖިސް ޤާނޫނުތަކުން މީސްތަކުންގެ މައްޗަށް ހުކުމްތަށް ހިންގާ މުރުތައްދު ތޯޢޫތުންތީ...\nޖުލައި 15, 2019 00:33\nއައިސިސް ގޮލައަކުހެން ހާދައެބަހީވެޔޭ..\nރަނޑު އައިސިސް އަށް\nޖުލައި 15, 2019 06:22\nނަޖިސް އިންސާނުންނޭ؟ ވެދާނެ ކަލޭ ތީ ފެން ނުވަރާ ނަޖިސް އައިސިސް ބުރާންޗެއް ކަމަށް\nޖުލައި 15, 2019 11:16\nﷲ ގެ ހުކުމްފުޅުތަކުގެ މައްޗަށް ހުކުމް ހަދާ. ﷲ ހަރާމަކުރެއްވިކަންތައް ހަލާލްކޮށް .އަދިﷲ ހަލާލްކުރެއްވި ކަންކަން ހަރާމްކޮށް ހަދާ ބަޔަކީ ކާފަރުން..މީ ޤުރްއާންގަ ދަލީލް އޮތްކަމެއް..ނުކިޔަވާތިބޭ ޖާހިލުންނަށް ނޭގުނަސް.އަނެއް ކަމަކީ ފެންނުވަރާތީކީ ނޫން ނަޖިސްވަނީކީ..ޤުރްއާންގަ ﷲ އަންގަވަނީ މުޝްރިކުންނަކީ ނަޖިން ބައެއްކަމަށް...މީގެން އިސްތިސްނާނުވާނެ އެމީހުން ފެންވަރައިގެން ތިއްބަސް އަދިފެންނުވަރާތިއްބަސް. ޤުރްއާންގަ ﷲ އެންގެވި "އިންނަމަލް މުޝްރިކޫނަ ނަޖަސުން " ހަމަކަށަވަރުން މުޝްރިކުންނަކީ ނަޖިސް ބައެކެވެ.....ﷲ ގެ ހުކުމަ ފުޅުތައް ވެއްޔާމޮޑެލާ ގާޒީންނާ ،އެފަދަހުކުމްތަށް ހަދާ މަޖުލިސްތަށް އެއީ ނަޖިސް މުރުތައްދު،މުޝްރިކު ކާފަރުން..އިސްލާމްދީން އޮތީޤުރްއާން އާ ސުންނަތުގަ...ތޯޢޫތުންނާ އެމީހުންގެ އައުވާނުން ރުހޭހާ ގޮތަކަށްނޫން..މިއީ އައި އެސް ގެ ބިލީފެއް ނޫން...ރަސޫލް ސއވ އާއި ސަހާބީން އަމަލް ކުރެއްވި ގޮތް...\nޖުލައި 14, 2019 23:07\nހަސަނާ ދެރަނުވޭ މަތްﷲ ވޮޑިގެންވަނީކެއްތެރިންނާއިއެކު ދުނިޔޭގައި އުޅޭއިރު ތަފާތުކަންކަމާއި ދިމާވާނެ އެގޮތުން މިފަހަރު ހަސަންސަޢިދުއަށް މިފަހަރު ކަމެއްދިމާވީ މިސަރުކާރުއައިގޮތަށްމިފެށިކަމަކީ ގައުމުގައިތިބި އަބުރުވެރިންގެ އަބުރުކަތިލާ އަބުރުގެ ލޭ މިގައުމަށް އޮއްސުން ކިތަންމެހާވެސް ރަގަޅަކަށް އެކަން ކުރަމުން އެބަގެންދޭ އިންޝަﷲ ކައިރިމުސްތަގުބަލެއްގައި މިކަން ނިމިހަގައިދާނެ\nދިވެހިންގެ ލޭ ބޮވޭވަރު ކުަޑަކަމުން ރޮވެނީ އަދަބުދީ ގޭން ހުސް\nޖުލައި 14, 2019 23:28\nހަޤީޤަތަކީ ޤަބޫލްކުރަން ދަތި އަދި އެހާމެ ހިތި އެއްޗެއްކަމަށް އިސްމާލީ ޝަރިޢަތުން އެނގޭ ޙައްޤުބަސް ބުނާ މީހަކު ވާނީ އަބަދުވެސް ބޭކާރު ބަދުނާމުވާނީ ހައްޤައް އިންސާފަށް ވާހަކަދައްކާމީހާގެ ބަހެއް ނުވިކޭނެ މީ ފަހުޒަމާން ޙަސަން ސަޢީދަކީ އިހްލާސްތެރި ތެދުވެރި ޢިލްމީ ޤާބިލް ބޭފުޅެއް ދާއިރާގައި ކުރައްވާފައިވާ މަސައްކަތަށްބެލުމުން އެކަން ވަރަށް ރަނގަޅަށް ސާބިތުވާން އެބަހުރި ނިންމުންތަށް ވަރަށް ޢިލްމީ ހިކުމަތްތެރިކަން ޙުކުމްތަކުން އެނގި ކަށަވަރުވޭ މިކަހަލަ ބޭފުޅުން މިޤައުމުގަ އަބަދުވެސް ބަދުނާމުކުރާނެ މުޅި މުޖުތަމަޢު އޮތީ ހަލާކުވެފަ ސަލާމަތުން ހުރި މަދު ބޭފުޅަކު ގަންހިންގާނީ މީ އާކަމެއްނޫން ފަހުޒަމާނުގެ އަލާމްތަކުގެތެރޭގަ ހުދު ކަޅުގެ ގޮތުގައި ބަލާނެ ޢަލިމުން ޖާހިލުންގެ ގޮތުގަ ބަލާނެ ބާތިލް އެއީ ޙައްޤު ކަމަށް ބަލާނެ މީ ޙަޤީޤަތަކީ ޙަސަން ސަޢީދު ދެރަނުވޭ އިންސާފުލިބޭނެ ދުވަހެއް އަންނާނެ އުންމީދުކަނޑާނުލާ\nޖުލައި 14, 2019 23:43\nމީ އަޅުގަނޑަށް ވެސް ވީ ގޮތް .ކަން ހިނގައިފަ އޮތް ގޮތާ ޙިލާފަށް މީޑިއާގައި އަޅުގަނޑުގެ އަގުވައްޓާލުމުގެ ބޭނުމުގައި ބޮޑެތި އިލްޒާމްތައް އަޅުވާފައި ވާތީ އެކަމާ ހިތާމަ ކުރާތާ3މަސްވެއްޖެ އަދިވެސް ދަނީ ބިރުދައްކަމުން.ނިމުމެއްނުވާ ތަޙްޤީގެއްކުރަމުން.\nޖުލައި 14, 2019 23:59\nއުސްތާޒު ހަސަންސައީދަކީ މާތް އަޚުލާގެއްގެ ވެރިއެއް. ކޯޓު ތަކުގެ ތެރެއިން ފެމިލީ ކޯޓަކީ އެންމެ ސިސްޓަމެޓިކޮއް ހިނގާ ކޯޓު. އެއީ ހަސަންގެ މިންނައް މަސައްކަތް. ހަސަންއާއި ދޭތެރޭ މިހާ އިހާނެތިކޮއް ހިތިބަޔަކަށް މާތް އަﷲ އެދުވަސް ދައްކަވާދޭވެ.\nޖުލައި 15, 2019 00:03\nޖުޑިޝަލް ކޮމިޝަނަކީ ފަނޑިޔާރުންގެ ކަރާމާތް ނަގާލަން މިސަރުކާރުން ރާވައިގެން ހިންގާ ބޮޑު ޖަރީމާއެއް.\nޖުލައި 15, 2019 00:43\nލޮލުން ތިޔަ އޮހޮރޭ ކަރުނައިންވެސް ވަރައް ރަނގަޅައް އިނގޭ ކުޝެއް ނުކުރާކަން .\nޖުލައި 15, 2019 01:45\nކީރިތި.. ހަހަހަ.. އަގުބޮޑު ކަރުނަތަ ފައިބަނީ އެލޮލުން.. ރަހަތަފާތީތަ.. ކުލަތަފާތީތަ.. ހަހަ.. ހަމަ ރޮނީނު އޭނަވެސް.. ކޮން ކީރިއްޗެއްތަ..\nޖުލައި 15, 2019 07:05\nތިބައަޅާގެ ލޮލުން ދުވަހަކުވެސް ކަރުނަތިއްކެއް ފޭބިތަ؟\nޖުލައި 15, 2019 02:48\nޙަސަނަށް މަވެސް ނިކަން އިހުތިރާން ކުރިން. އެކަމު މީނަގެ އަސްލު ކުލަ ފެނުން ފަހުން ފޫހިވެއްޖެ. ރަނގަޅު ހެޔޮ ބަސް ބުނޭ. އެކަމު ތިމާގެ ފުށުން އެކަމެއް ނުފެނޭ. މީނާ ބޭނުންވާ ގޮތް އެ އެންމެ ރަނގަޅު ގޮތް. އިސްލާހުކުރަން ނިޔަތް އޮތަސް ގެންގުޅުނު ގޮތްތައް 0\nޖުލައި 15, 2019 08:27\nއެމްޑީޕީ އުޅެނީ މިރާއްޖެ ފަސާދަ ކުރަން.\nޖުލައި 15, 2019 09:16\nޖޭ.އެސް.ސީ ގައި އެތިބީ މަރުނުވާނެ ބައެއްތަ އަޅެ؟ވަގުތު ޖެހުމުން ހަމަބިމަށް ތިރިވާނެ އިންޝާﷲ...


Zuvaanunge Dhuvas Faahaga Kurumah Fiyoaree gai Gina Harakaaithakeh Baavvanee ޒުވާނުންގެ ދުވަސް ފާހަގަކުރުމަށް ފިޔޯރީގައި ގިނަ ހަރަކާތްތަކެއް ބާއްވަނީ – Huvadhoo News Zuvaanunge Dhuvas Faahaga Kurumah Fiyoaree gai Gina Harakaaithakeh Baavvanee Huvadhoo News\nޒުވާނުންގެ ދުވަސް ފާހަގަކުރުމަށް ފިޔޯރީގައި ގިނަ ހަރަކާތްތަކެއް ބާއްވަނީ\nޒުވާނުންގެދުވަހު ފިޔޯރީގައި މުޅިން ތަފާތު ކުޅިވަރު ތަކެއް ކުރިޔަށް ގެންގޮސް އެ ދުވަހަކީ އީދެއް ފަދަ ދުވަހަކަށް ހެދުމަށް ގދ ފިޔޯރީ އިޖްތިމާޢީ މަރުކަޒާއި ކައުންސިލް ގުޅިގެން ތައްޔާރު ވާން ފަށައިފިއެވެ.\nހުވަދޫ ނިއުސް އަށް މައުލޫމާތު ދެއްވަމުން ފިޔޯރީ ރައީސް ފައިޒަރު ރަޝީދު މިއަދު ވިދާޅުވީ މިމަހުގެ 22 އަދި 23 ގައި ޒުވާނުންގެ ދުވަސް ފާހަގަ ކުރުމަށް ވަރަށް ގިނަ ކުޅިވަރުތަކާ ރޭސްތައް ހިމަނާފައި ވާނެ ކަމަށާއި އޭގެ ތެރޭގައި އެންމެ ޚާއްޞަ ރޭހެއްގެ ގޮތުގައި ޒުވާނުންގެ މަސް ރޭސް ހިމެނޭ ކަމަށެވެ.\nޒުވާންނުންގެ ދުވަހާ ގުޅުވައިގެން ހިންގުމަށް ހަމަޖެހިފައިވާ ކުޅިވަރުތަކުގެ ތެރެއިން ބިސް ރޭސް, ގޯނި ރޭސް, ކެނޯ ރޭސް, ރިލޭރޭސް, ވާދެމުން, މަސްރޭސް އަދި ފެތުމުގެ ރޭސް ހިމެނެއެވެ.\nއަންހެނުންނާއި ފިރިހެނުން ހަމަހަމަ އުސޫލަކުން ބައިވެރިވެވޭ ގޮތަށް އެކުވެރިކަމާއެކު ކުރިޔަށް ގެންދިޔުމަށް ވާންޖެހޭ ތައްޔާރީތައް ވަރަށް ފޯރިޔާއެކު ކުރިޔަށްދާ ކަމުގައި އެރަށުގެ ޒުވާނުން ބުނެއެވެ.\nމަސްރޭހުން ވަނަ ވަނައަށް ހޮވޭ ޓީމުތަކަށް އަގުބޮޑު އިނާމުތަކެއް ދިނުމަށް ވަނީ ހަމަޖެހިފައެއެވެ. އަދި ހަރަކާތްތައް ނިންމާލުމަށް ހަމަޖެހިފައިވަނީ ބާބަކިއު އަކުންނެވެ.\nފިޔޯރީގައި ހިންގުމަށް ހަމަޖެހިފައިވާ ހަރަކާތްތަކުގައި ބައިވެރިވުމަށް މިހާރުވަނީ ފުރުޞަތު ހުޅުވާލައިފައި އާންމުކޮށް އިޢުލާން ކޮއްފައެވެ.\nމިއަހަރުގެ ޒުވާނުންގެ ދުވަސް ސަރުކާރުން ރަސްމީކޮށް ފާހަގަ ކުރުމަށް ހަމަޖެހިފައިވަނީ ކުޅުދުއްފުށީގައެވެ.\nއަސްލު މިއީ ލާރިގަޑެއް ކާލެވޭތޯ ޖަހަން އުޅޭ ސަކަރާތެއް މިހެން ނުބުންނަސް ފިޔޯރީ މީހުންނަށް އެގޭނެ މަމީ ކާކުކަން ރުފިޔާއޭ ބުނެފިއްޔާ ނުކުރާކަށް ކަމެއް ނޯންނާނެ


Olhuvaalaigen faisaa naegun halluvaanee heyluntherikohgen: Maleeh\nއޮޅުވާލައިގެންް ފައިސާ ހޯދާ މައްސަލަ ހައްލުކުރެވޭނީ ހޭލުންތެރިކޮށްގެން: މަލީހު\nބޭންކް އޮފް މޯލްޑިވްސްގެ ކައުންޓަރަކުން ހިދުމަތްދެނީ: އޮޅުވާލައިގެން ކަސްޓަމަރުންގެ އެކައުންޓާއި ކާޑްގެ މައުލޫމާތު ހޯދަމުންދާ ކަމަށް ބުނޭ -- އަވަސް ފައިލް ފޮޓޯ\nޕްރޮމޯޝަންތަކާއި ބޭންކުތަކުގެ ނަމުގައި އޮޅުވާލައިގެން ފައިސާ ހޯދަމުންދާ މައްސަލަ ހައްލުކުރެވޭނީ އާންމުންގެ ހޭލުންތެރިކަން އިތުރުކޮށްގެން ކަމަށް ކޮމިޔުނިކޭޝަން މިނިސްޓަރު މުހައްމަދު މަލީހު ޖަމާލް ވިދާޅުވެއްޖެ އެވެ.\n"އަވަސް" އަށް ދެއްވި ހާއްސަ އިންޓަވުއިއެއްގައި މަލީހު ވިދާޅުވީ އަލަށް އުފެދުނު ކޮމިޔުނިކޭޝަން، ސައިންސް އެންޑް ޓެކްނޮލޮޖީ މިނިސްޓްރީން އެންމެ އިސްކަމެއްް ދޭނީ، ސަރުކާރުގެ ވިއުގައަށް ބޭނުންވާ ރައްކާތެރިކަން ކަށަވަރުކޮށްދިނުމަށެވެ.\n"މުޅި ނިޒާމް ވާންޖެހޭ ވަރަށް ރައްކާތެރި އެއްޗަކަށް، އެކަމަށްޓަކައި މިހާރުވެސް މަސައްކަތްތަކެއް ފަށައިފިން، ސަރުކާރު އޮފީސްތަކުގައި ލައިސެންސްޑް ސޮފްޓްވެއާތަކާއި ފަޔާ ވޯލްތައް ބޭނުންކުރުމަކީ އެކަމުގެ ތެރެއިން އަޅުގަނޑުމެން ކަށަވަރުކުރާނެ އެއް ކަމެއް،" މަލީހު ވިދާޅުވި އެވެ.\nމިނިސްޓަރު އިތުރަށް ވިދާޅުވި ގޮތުގައި، ރާއްޖެއަކީ ޓެކްނޮލޮޖީ އާއި ވަރަށް ދޯޅު ރައްޔިތުންތަކެއް އުޅޭ ގައުމަކަށްވާއިރު، އެމީހުންނަށް ރައްކާތެރިކަން އޮތީ މިހާރަށް ވުރެ ބޮޑަށް ހޭލުންތެރިކަން އިތުރުކޮށްގެން ކަމަށެވެ.\n"އެކި އުމުރުފުރައިގެ މީހުން އެބަ ބޭނުންކުރޭ ފޯނު، އޭގެ ތެރެއިން ޔޫޓިއުބް ފަދަ ޕްރޮގްރާމުތައް ވަނީ ވަރަށް ހުޅުވާލެވިފަ، އެހެންވީމަ މީގެ އެންމެ މުހިންމުކަމަކީ އެވެއާނަސް، މިއީ ސަރުކާރުން ބޮޑު ތަޅު އަޅުވަން ޖެހޭ ކަމެއްނޫން، މީހުން ހޭލުންތެރިކޮށްގެން ނިޒާމްގެ ތެރެއިން އެބަހުރި ޕޭރެންޓަލް ކޮންޓްރޯލްތަކާއި ކަންކަން،،" މަލީހު ފާހަގަކުރެއްވި އެވެ.\n"ހޭލުންތެރިކަން އިތުރުވީމަ މީހުންނަށް އެނގޭނެ ޖަވާބުދޭންވީ މެސެޖުތަކާއި އީމެއިލްތައް ވަކިކުރަން."\nސައިންސް އެންޑް ޓެކްނޮލޮޖީ މިނިސްޓަރު އަވަސް އަށް ދެއްވި އިންޓަވިއުގެ ތެރެއިން. -- ފޮޓޯ: އަހުމަދު ޝުރާއު | އަވަސް\nއާންމުންގެ އިތުރުން، ސަރުކާރު އޮފީސްތަކުގައި މަސައްކަތް ކުރާ މުވައްޒަފުންނަށްވެސް ސްކޭމް އީމެއިލްތަކަށް ޖަވާބުދެވޭ މައްސަލަ ފާހަގަކުރެވިފައިވާކަމަށް ވަޒީރު ވިދާޅުވި އެވެ.\n"އާންމުން އެކަންޏެއް ނޫން ސަރުކާރުގެ އޮފީސްތަކުގައިވެސް ސްކޭމް އީމެއިލްތަކަށް އެބަހުރި ޖަވާބުދެވިފަ، އެކަމަށްޓަކައި އަޅުގަނޑުމެން ފަށާނަން ސިސްޓަމްތަކަށް ހުރި ސެކިޔުރިޓީ ތްރެޓް ތަކަކީ ކޮބައިތޯ ބަލަން،" މަލީހު ވިދާޅުވި އެވެ.\nއެ މަސައްކަތުގެ ތެރެއިން، ސަރުކާރުގެ ކޮންމެ އިދާރާއަކުން ޓެކްނޮލޮޖީގެ ގޮތުން ފުރިހަމަ ކުރަންޖެހޭ އެންމެ އަސާސީ ފިޔަވަޅުތައް ދެނެގަނެ، ދެމެހެއްޓެނެވި ގޮތެއްގައި މުވައްޒަފުންނަށް ތަމްރީނު ޕްރޮގްރާމުތައް ހިންގަން ނިންމާފައިވާކަމަށް ވެސް މިނިސްޓަރު ހާމަަކުރެއްވި އެވެ.\nއަދި ޓެކްނޮލޮޖީގެ ކުރިއެރުންތަކާއެކު ކުރިމަތިވާ ނުރައްކާތެރިކަމުން ސަލާމަތްވުމަށް އާންމުންނަށް އަމާޒުކޮށް ހޭލުންތެރިކަމުގެ ޕްރޮގްރާމުތަކެއް، ރާއްޖޭގައި އުޅޭ މި ދާއިރާގައި ބޭފުޅުންނާއި ގުޅިގެން ހިންގުމަށް ރޭވިފައިވާކަމަށް މަލީހު ވިދާޅުވި އެވެ.\nބޭންކް އޮފް މޯލްޑިވްސް މޯލްޑިވްސް ޕޮލިސް ސާވިސް އެންސީއައިޓީ + ކުށްކުރުން\nހީލަތުން 60،000 ރުފިޔާ އަތުލި މީހަކު ހައްޔަރަށް\nހުޅުމާލޭގައި ނުރައްކާތެރި އެކްސިޑެންޓެއް\nހިޔާ ފްލެޓްތައް ބަލަހައްޓަން 56 ފުލުހުން ބޭނުންވޭ


މާލެ ސަރަޙައްދުގައި ހަވީރު 06:00ން ފެށިގެން ހެނދުނު 06:00ށް އެއްގަމު އުޅަނދު ދުއްވުން މަނާ!\n12 ފެބްރުއަރީ 2021\nކޮވިޑް-19 އިން ރައްކާތެރިވުމަށްޓަކައި އަޅަމުންދާ ފިޔަވަޅުތަކުގެ ތެރެއިން މާލެ ސަރަޙައްދުގައި ހަވީރު 06:00ން ފެށިގެން ހެނދުނު 06:00ށް އެއްގަމު އުޅަނދު ދުއްވުން މަނާކޮށްފިއެވެ.\nއެޗްޕީއޭއިން މީގެ ކުރިން އެއްގަމު އުޅަނދު ދުއްވުން މަނާ ގަޑިއެއް ގޮތުގައި ކަނޑައަޅާފައި އޮތީ ރޭގަނޑު 08:30ން ފެށިގެން ފަތިހު 04:30ށް ނަމަވެސް، ކޮވިޑުގެ ކޭސްތައް އިތުރުވަމުން ދިއުމާއެކު، އަނެއްކާވެސް ފިޔަވަޅުތައް މިވަނީ ވަރުގަދަ ކޮށްފައެވެ. އެގޮތުން ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ހުކުރު ދުވަހު ނެރުނު އިއުލާނެއްގައި ބުނީ، މިވަގުތުން ފެށިގެން މާލޭ ސަރަޙައްދުގައި ހަވީރު 6:00 އިން ހެނދުނު 6:00 އަށް، އެއްގަމު އުޅަނދުފަހަރު ދުއްވުން މަނާކުރުމަށް ނިންމާފައިވާ ކަމަށެވެ.\nއޭގެ އިތުރުން، ކޮވިޑް-19 އިން ރައްކާތެރިވުމުގެ ފިޔަވަޅެއްގެ ގޮތުން، ރޭގަނޑު 11ން ފެށިގެން ފަތިހު 4:30ށް މާލެ ސަރަޙައްދުގައި ދަނީ ކާފިއު ވެސް ހިންގަމުންނެވެ.\nއެހެން ނަމަވެސް، ސިފައިންނާއި ފުލުހުންނާއި، ފްރަންޓްލައިންގެ އޮފިޝަލުންނާއި، އެޗްއީއޯސީގެ ފާސް ލިބިފައިވާ ފަރާތްތަކާއި، އިމަރޖެންސީކޮށް ޚިދުމަތްތައް ހޯދަންދާ ފަރާތްތައް އިސްތިސްނާވާނެކަމަށް އެޗްޕީއޭއިން މައުލޫމާތު ދެއެވެ.\nއެޗްޕީއޭއިން މާލެ ސަރަހައްދުގައި ކާފިއު ހިންގަން ފެށިއިރު، މިހާރު ރާއްޖެއިން ކޮވިޑް-19އަށް ޕޮޒިޓިވްވާ މީހުންގެ އަދަދު އުޅެނީ 100ން މަތީގައެވެ. ފާއިތުވި 24 ގަޑިއިރު، މުޅި ރާއްޖެއިން މި ބައްޔަށް ޕޮޒިޓިވްވީ މީހުންގެ އަދަދަކީ 186 އެވެ.\nއަރުޝީފަށް ނެގީ 12/02/2021 16:04\nއެންމެފަހުން އަޕްޑޭޓްކުރީ 12/02/2021 16:04\nފާރޫޤް އަޙްމަދު 28 މިނެޓު ކުރިން\nޕޮލިސް ސްޓާފް ސަރޖަންޓް ޖާވިދު އިސްމާޢީލް 46 މިނެޓު ކުރިން\nއަލީ ރާޒީ 55 މިނެޓު ކުރިން


Dhevana Division Ge Team Thakah Licence Ah Edhi Hushahelhumuge Furusathu Hulhuvaalaifi - Vaguthu\nދެވަނަ ޑިވިޝަނުގެ ޓީމުތަކަށް ލައިސަންސަށް އެދި ހުށަހެޅުމުގެ ފުރުސަތު ހުޅުވާލައިފި\nމި އަހަރުގެ ދެ ވަނަ ޑިވިޝަނުގެ ފުޓްބޯޅަ މުބާރާތުގައި ވާދަކުރާ ޓީމުތަކަށް ކުލްބު ލައިސަންސް ހޯދުމުގެ ފުރުސަތު ފުޓްބޯޅަ އެސޯސިއެޝަން އޮފް މޯލްޑިވްސް (އެފްއޭއެމް) އިން ހުޅުވާލައިފިއެވެ.\nއަންނަ މަހު ފަށާ ދެވަނަ ޑިވިޝަން މުބާރާތުގައި ވާދަކުރާ ޓީމުތަކާއި އެފްއޭއެމް އިން ބައްދަލުކޮށްފައިވާއިރު މިފަހަރު ލައިންސަންސަށް އެދޭއިރު މިދިޔަ އަހަރު ކުލަބު ހިންގި ގޮތުގެ ތަފްސީލް ރިޕޯޓާއި ފައިސާ ހޭދަކުރި ގޮތުގެ ރިޕޯޓްގެ އިތުރުން ކޮމިޝަނަރ އޮފް ސްޕޯޓްސްގައި ރަޖިސްޓްރީކޮށްފައިވާ ލިޔުން ހުށަޙަޅަން ޖެހޭކަން އެ އިދާރާއިން ވަނީ ކްލަބު ތަކަށް އަންގާފައެވެ. ރާއްޖޭގެ ކުލަބުތައް އޭއެފްސީ މިންގަނޑަށް ފެއްތުމުގެ ގޮތުން ކުރާ މަސައްކަތުގެ ދަށުން ދެ ވަނަ ޑިވިޝަނުގެ ޓީމުތަކަށް ދޭން ނިންމާފައިވަނީ ލޯކަލް ލައިސަންސެކެވެ.\nމިފަހަރު އެފްއޭއެމުން ނިންމާފައިވަނީ މި އަހަރު ބީ ލައިސަންސް ނެތް ކޯޗަކަށް ދެ ވަނަ ޑިވިޝަނުގައި ހެޑް ކޯޗުކަން ނުކުރެވޭގޮތަށެވެ. އެފްއޭއެމުން ވަނީ މި އަހަރު ކުރީކޮޅު ކުލަބުތަކަށް ބޭނުންވާ އިންސާނީ ވަސީލަތްތައް ހޯދައިދިނުމުގެ ގިނަ އަދަދެއްގެ ކޯޗިން ކޯސްތަކާއި އެޑްމިނިސްޓްރޭޓިވް ކޯސްތަކެއް ހިންގާފައެވެ.\nދެވަނަ ޑިވިޝަން ފުޓްބޯޅަ މުބާރާތުގެ މިދިޔަ އަހަރުގެ ޗެމްޕިއަންކަން ހޯދީ ދަ ގްރޭންޑް އަމީގޯސް ނިއު ޖެނެރޭޝަން ކްލަބެވެ. ދަ ގްރާންޑޭ އިން ތަށި އުފުލާލީ ފައިނަލްގައި ވާދަކުރި ޖޭޖޭ ސްޕޯޓްސް ކްލަބްގެ މައްޗަށް ޕެނަލްޓީގައި ކުރި ހޯދައިގެންނެވެ. އެ މުބާރާތުގެ ހުރިހާ ގޮތަކުން އެންމެ މޮޅު ކުޅުންތެރިއަކަށް ދަ ގްރާންޑޭގެ ޒައިދު އިބްރާހިމް ހޮވުނުއިރު، އެންމެ މޮޅު ގޯލް ކީޕަރަކަށް ހޮވުނީ ހަމަ އެޓީމުގެ އިޔާން އަބުދުލް އަލީމް އެވެ.\nމި އަހަރުގެ ދެ ވަނަ ޑިވިޝަނުގައި ފެނިގެންދާނެ އެންމެ މަޝްހޫރު ޓީމަކަށްވާނީ ރާއްޖޭގެ އެންމެ ބޮޑު އަދި އެންމެ ކާމިޔާބު އެއް ކުލަބު ކަމަށްވާ ވެލެންސިއާއެވެ. 39 އަހަރަށް ފަހު އެ ޓީމު ދެ ވަނަ ޑިވިޝަނަށް ވެއްޓުނީ މިދިޔަ އަހަރުގެ މާލޭ ލީގުގެ ގަދަ ހަޔަކުން ކެޓުމުންނެވެ.\nއޮކްޓޯބަރ 15, 2019 08:59\nމިހާރުހީވެ ތިޔަ ލައިސަންސުގެ ކަންތައް ހިނގާހެން. މިދިޔަ އަހަރު ތިކަމެއް ނުވެގެން އޭ.އެފް،ސީ އިން ޖާގަ ގެއްލުނީ. ބައްސާމް ތިކަން ކުރަން ހަވާލުކުރިމީހާ ތިމަސައްކަތް ވަރަށް ރަގަޅަށް އެބަކުރޭ. އެބަ ރަގަޅުވޭ،


Snapchat Beynunkurumugai Dhimaavaa Massala Ah Hallu Hoadhaifi - Vaguthu\nސްނެޕްޗެޓް ބޭނުން ކުރުމުގައި ދިމާވާ މައްސަލައަށް ހައްލު ހޯދައިފި\nދާދިފަހުން ސްނެޕްޗެޓަށް އައި އަޕްޑޭޓްގެ ސަބަބުން ބައެއް މީހުންނަށް އެޕްލިކޭޝަން ބޭނުން ކުރުމުގައި ވަނީ މައްސަލަތަކެއް ކުރިމަތިވެފައެވެ. ބައެއް މީހުން އެޕްލިކޭޝަން ބޭނުން ކުރަމުން ދަނިކޮށް އެޕްލިކޭޝަން ކްލޯސް ވުން ފަދަ މައްސަލަތައް ކުރިމަތިވެއެވެ. ނަމަވެސް މިހާރު ސްނެޕްޗެޓުން ވަނީ މިމައްސަލަ ހައްލު ކޮށްފައެވެ.\nސްނެޕްޗެޓުން ބުނާ ގޮތުގައި ބަގެއްގެ ސަބަބުން ދިމާވި މައްސަލަ ހައްލު ކުރުމަށް މިހާރު އެޕް ސްޓޯރުން އަޕްޑޭޓޭއް ލިބޭނެއެވެ. އެހެންކަމުން ސްޕެންޗެޓްގެ އެންމެ ފަހުގެ އަޕްޑޭޓް ބޭނުން ކުރާ އައިފޯންތަކަށް މިމައްސަލަ ކުރިމައްޗަށް ނުވާނެއެވެ. ކުރިން ވެސް އެންޑްރޮއިޑް ފޯނުތަކަށް މިމައްސަލަ ކުރިމައްޗަށް ނުވެއެވެ.\nސްނެޕްޗެޓްގައި މައްސަލަތަކެއް އުޅޭކަން ފުރަތަމަ ސަމާލުކަމަށް ގެނެސްފައި ވަނީ ޓްވިޓާގައެވެ. ގިނަ މީހުންނަށް ސްކްރީނުން ފެންނަމުން ދިޔައީ "ކޮންމެވެސް ކަމެއް ގޯސްވެއްޖެ. ފަހުން މަސައްކަތް ކޮށްލާ." މިފަދަ މެސެޖެކެވެ. އެމެސެޖަށް ފަހު ކުއްލިއަކަށް އެޕްލިކޭޝަން ކްރޭޝް ވަމުން ދިޔައެވެ.\nމިމައްސަލަ ފުރަތަމަ ސަމާލުކަމަށް ގެނައި މީހުންގެ ތެރޭގައި ވާޖްގެ މިޓެލް ކްލާކް ވެސް ހިމެނެއެވެ. ކްލާކް ކުރި ޓްވިޓާށް ސްނެޕްޗެޓްގެ ސީނިއާ ނައިބު ރައީސް ޖެކޮބް ވަނީ އިމޯޖީއަކުން ޖަވާބުދީފައެވެ.\nހޯމަ ދުވަހު ސްނެޕްޗެޓުން ވަނީ މައްސަލަ ސަމާލުކަމަށް އައިސްފައިވާ ކަމަށާއި މައްސަލަ ހައްލު ކުރުމަށް މަސައްކަތް ކުރަމުންދާ ކަމަށް ބުނެފައެވެ.\nސްނެޕްޗެޓްގެ އެންމެ ފަހުގެ އަޕްޑޭޓް އޮޓޮމެޓިކުން ނުކުރެވޭނަމަ ވަކިން އަޕްޑޭޓް ޑައުންލޯޑް ކުރުމަށް ޓެކް ޚަބަރުތައް ގެނެސްދޭ މީޑިއާތަކުން އެދިފައި ވެއެވެ.\n2011 ވަނަ އަހަރު ތައާރަފްވި ސްނެޕްޗެޓަކީ މިހާރު ދުނިޔޭގެ އެންމެ ނަން މަޝްހޫރު އެއް އެޕްލިކޭޝަނެވެ. ސްނެޕްޗެޓް ބޭނުން ކުރާ މީހުންގެ އަދަދު މިހާރު 265 މިލިއަނަށް އަރައެވެ.\nސްނެޕް ޗެޓް ބޭނުން ކުރުން ހުއްޓާލާ! ސަބަބު މިއޮތީ


World Cup: Group C (Denmark) - Vaguthu\nވޯލްޑް ކަޕް: ގްރޫޕް ސީ - ޑެންމާކް\nޑެންމާކް ޓީމުގެ ކުޅުންތެރިން - ފޮޓޯ: އޭއެފްޕީ\nޑެންމާކް (ގުރޫޕް ސީ)\nފީފާ ރޭންކިން: 12\nފުރަތަމަ ވޯލްޑް ކަޕް ކުޅުނީ: 1986\nއެންމެ ފަހުން ވޯލްޑް ކަޕް ކުޅުނީ: 2010\nވޯލްޑް ކަޕްގެ އެންމެ ރަނގަޅު ނަތީޖާ: ކުއާޓާފައިނަލް (1998)\nފީފާ ވޯލްޑް ކަޕަށް އެންމެ ފުރަތަމަ ކޮލިފައިވީ 1986 ވަނަ އަހަރުއެވެ. އެ އަހަރު މެކްސިކޯގައި އޮތް ވޯލްޑް ކަޕްގެ ގަދަ 16ގެ ބުރަށް ޑެންމާކް ކޮލިފައިވި އެވެ.\nއޭގެ ފަހުން 1998، 2002 އަދި 2010 ވަނަ އަހަރުގެ ވޯލްޑް ކަޕްގައި ޑެންމާކް ވާދަކުރިއެވެ. އެގޮތުން 1998ވަނަ އަހަރުގެ މުބާރާތުގެ ކުއާޓާ ފައިނަލްގައި ޑެންމާކް ވަނީ ދަތުރުކޮށްފައެވެ.\nމިއީ ޑެންމާކްގެ ފަސް ވަނަ ވޯލްޑް ކަޕެވެ. ރަނގަޅު ކުޅުންތެރިންތަކެއް އުފެއްދި ނަމަވެސް، ޑެންމާކަކީ ގަވައިދުން ވޯލްޑް ކަޕަށް ކޮލިފައިވާ ޤައުމެއް ނޫނެވެ. އެކަމަކު ކޮލިފައިންގައި އެ ޤައުމަކީ އަބަދު ވެސް ރަނގަޅު ވާދައެއް ކުރާ ޤައުމެކެވެ.\nނަން: އަގޭ ހަރެއިޑް\nއުފަން ތާރީޙް: 23 ސްޕެމްބަރ 1953 (64 އަހަރު)\nޓޮޓެންހަމް ހޮޓްސްޕާ އަށް ކުޅެމުންދާ ކްރިސްޓިއަން އެރިކްސަން އަކީ ޑެންމާކްގެ އެންމެ މުހިންމު އެއް ކުޅުންތެރިޔާ އެވެ. އަޔަކްސް އިން ޔޫރަޕްގައި ވިދާލި އެރިކްސަން ޓޮޓެންހަމް އަށް ބަދަލުވީ 2012 ވަނަ އަހަރެވެ. އަދި އިނގިރޭސި ޕްރިމިއާ ލީގުގައި އޭނާ ވަނީ ފެންވަރު ދައްކާލައިފަ އެވެ.\nއެރިކްސަން ޑެންމާކްގެ ޤައުމީ ޓީމަށް ކުޅެން ފެށީ 2007 ވަނަ އަހަރެވެ. އަދި އޭގެ ފަހުން މިހާތަނަށް އޭނާ ވަނީ ޑެންމާކްގެ ޤައުމީ ޓީމަށް 75 މެޗު ކުޅެފަ އެވެ.\nމި ފަހަރުގެ ވޯލްޑް ކަޕްގައި ޑެންމާކަށް އެރިކްސަންގެ މުހިންމުކަން ބޮޑެވެ.\nޑެންމާކްގެ ކެޕްޓަން ސައިމް ކިޔޭ އަކީ ޑެންމާކްގެ ޑިފެންސްލައިންގެ މައި ތަނބެވެ. ޔޫރަޕްގެ ގިނަ ލީގުތަކެއްގައި ކުޅެފައިވާ ކިޔޭ، 28، ނެދަލޭންޑްސްގެ ޤައުމީ ޓީމަށް ކުޅެން ފެށީ 2008 ވަނަ އަހަރެވެ. އޭގެ ފަހުން އޭނާ ވަނީ ޑެންމާކްގެ ޤައުމީ ޓީމަށް 70 އަށްވުރެ ގިނަ މެޗު ކުޅެފަ އެވެ.\nޒުވާން އިރު ޔޫރަޕްގެ އެންމެ އުންމީދީ ކުޅުންތެރިންގެ ގޮތުގައި ކިޔޭ ގުނާލެވުނު ނަމަވެސް، އޭނާ އަށް ގިނަ ބަޔަކު އުންމީދު ކުރި ވަރަށް ކްލަބު ކެރިއަރުގައި ކުރިއަށް ނުދެވުނެވެ. އެކަމަކު މި ފަހަރުގެ ވޯލްޑް ކަޕަކީ އޭނާ އަށް ފެންވަރު ދައްކާލަން ލިބޭ ފުރުސަތެކެވެ.


ޤާނޫނީ ވަކީލުންގެ އޮރިއެންޓޭޝަން ޕްރޮގްރާމާ ބެހޭ\nބުރާސްފަތި, 17 ނޮވެމްބަރ 2016\nދިވެހިރާއްޖޭގެ ޤާނޫނީ ވަކީލުންގެ ދަފްތަރުގެ ޖަދުވަލު2(ޓްރޭނީ ވަކީލުންގެ ޖަދުވަލު) ގައި ހިމެނޭ ޤާނޫނީ ވަކީލުން ދިވެހިރާއްޖޭގެ ޝަރުޢީ އަދި ޤާނޫނީ ނިޒާމަށް އަހުލުވެރިކުރުމަށްޓަކައި ހިންގާ އޮރިއެންޓޭޝަން ޕްރޮގްރާމުގެ ފުރަތަމަ ބުރު 2017 ވަނަ އަހަރުގެ ޖަނަވަރީމަހުގެ 15 ވަނަ ދުވަހު ފެށުމަށް، ދިވެހިރާއްޖޭގެ ޖުޑީޝަލް އެކަޑަމީގެ ފަރާތުން ވަނީ ތާވަލުކުރައްވާފައެވެ.\nމި ޕްރޮގްރާމުގައި ބައިވެރިވެވަޑައިގަންނަވަން އެދިވަޑައިގަންނަވާ ޤާނޫނީ ވަކީލުން، އޮރިއެންޓޭޝަން ޕްރޮގްރާމުގައި ބައިވެރިވުމަށް އެދި ހުށަހަޅާ އެޕްލިކޭޝަންފޯމު ފުރިހަމަ ކުރައްވައި، ފޯމާ އެކުގައި ހުށަހަޅަންޖެހޭ ތަކެއްޗާއެކު، 2016 ނޮވެންބަރު 24 ވާ ބުރާސްފަތިދުވަހުގެ 14:00 ގެ ކުރީން، ދިވެހިރާއްޖޭގެ ޖުޑީޝަލް އެކަޑަމީއަށް ހުށަހެޅުއްވުމަށް ދަންނަވަމެވެ.\nއޮރިއެންޓޭޝަން ޕްރޮގްރާމުގައި ބައިވެރިވުމަށް އެދި ހުށަހަޅާ ފޯމު ރަސްމީ ދުވަސްތަކުގައި އެކަޑަމީގެ އޮފީހުން ލިބިވަޑައިގަންނަވާނެއެވެ. އަދި މި އެކަޑަމީގެ ވެބްސައިޓް (www.judicialacademy.gov.mv) އިން ޑައުންލޯޑު ވެސް ކުރެއްވޭނެއެވެ.\nއެއްވެސް ވަކީލަކު އޭނާ ވަކާލާތުކުރާ މައްސަލައަކާގުޅިގެން ވިއްކާލެވޭ މުދަލެއް ގަތުމަށް މަސައްކަތްކޮށްގެންނުވާނެއެވެ. އަދި ވިއްކާލައިގެން ލިބޭ އެއްޗެއް ހޯދުމަށް މަސައްކަތްކޮށްގެންނުވާނެއެވެ


ތާރީޚުން މިއަދު: ކަނދި ދުވަސް | Sangu News\nތާރީޚުން މިއަދު: ކަނދި ދުވަސް\n29 އޯގަސްޓް 2020 - 18:20\nމިއަދު ބަލައިލާނީ ހަމަ މިއަދުގެ މައްޗަށެވެ. ޒަމާނީ މިއަދަކަށް ނޫނެވެ. ޤަދީމީ މިއަދަށެވެ. މާޒީއަށެވެ. އެހެންކަމުން ގަޑީގެ ކަށި ނުއަތަށް އަނބުރައިލުމަށްފަހު ދުވަހަކަށްވުރެ ދުވަހެއް ފަހަތަށް ސޮއްސައިލަމުން މިއަދަކީ ކޮންދުވަހެއްތޯ ބަލައިލަމާ ހިންގަވާށެވެ.\nއާދޭހެވެ. އެ ދުވަހާއި މިއަދު ވަރަށް ވެސް ތަފާތެވެ. އެހެން ޢިބާރާތަކުން ދަންނަވާނަމަ އެ ދުވަސް މިހާރު ފާހަގައެއް ނުކުރެއެވެ. ނަމަވެސް އިހުގެ ދިވެހިން މި ދުވަސް ފާހަގަކޮށް އުޅުނީ ކަމާވެގެންނެވެ. ވަރަށް ވެސް ފުރިހަމައަށެވެ. މި ގޮތުން ބަލާއިރު އަޅުގަނޑުމެންގެ ކާބައިފައިން... އާދެ! އަޅުގަނޑު މި ދަންނަވާ 'ކަނދި ދުވަސް' ފާހަގަކުރެއްވިގޮތޭތޯއެވެ!\nހަމައެކަނި ކަނދި ދުވަހެއްނޫނެވެ. ބޮޑުވެގެންވާ ކަނދި މަހެވެ. ނުވަތަ މުޙައްރަމްމަހެވެ. ދިވެހިބަހުގެ އަދީބު އަލްއުސްތާޛުލް މަރުޙޫމް މުޙައްމަދު ޖަމީލްދީދީ ވިދާޅުވިފަދައިން ދިވެހިންނަކީ ކޮންމެކަމެއްގައި ވެސް އަމިއްލަވަންތަ ގޮތެއް ގެންގުޅުނު ބައެކެވެ. އެ މަނިކުފާނު އެކަން ބަޔާންކުރައްވާފައިވާ ގޮތް ބަލައިލަމާތޯއެވެ!\n''ދިވެހިންގެ ދިރިއުޅުމުގައި ދާދި ފަހަކާއި ޖެހެންދެން ގިނަ ކަންތަކުގައި ފާހަގަކުރަމުންދިޔައީ ހިޖުރީ އަހަރުގެ މައްސަރުތަކެވެ. އެ މައްސަރުތަކަށް ނަންތަކެއް ކިޔައިގެން އުޅުނެވެ. އާދޭހެވެ! މުޙައްރަމް މަހަކީ ކަނދިމަހެވެ. ދެން ސަފަރުމަހެވެ. ދެން ބާރަމަހެވެ. ފަހު އާޚިރުމަހާއި ހިޔަރަކާތް މަހެވެ. ރޯދަމަހާއި ކުޑަ އީދުމަހާއި ދެ އީދު ދޭތެރޭމަހާއި ޙައްޖުމަހެވެ. ރަބީޢުލްއާޚިރު, ޖުމާދުލް އޫލާ މި ދެމަހުގެ ނަން އޮތްގޮތަށް އޮވެއެވެ.'' ޖަމީލް ދީދީ\n''ހަނދުމަހުގެ ފުރަތަމަ މަހަށް ނަމަކަށް މުޙައްރަމް ކީކަމަކު\nކަނދިމަހޭ މި މަހަށް ކުރިން ދިވެހިންގެ ކިޔަނީ ގިނަބަޔަކު'' އާދަމް ޢަބްދުއްރަޙްމާން\nއާދޭހެވެ. މަހުގެ ނަމަށް ދިވެހިން ކިޔާފައިވާ ނަމުން ވެސް ދިވެހިވަންތަކަން ފެނިއްޖެއެވެ. ދުވަހުގެ އިތުރު ތަފްސީލަކަށް ދިއުމުގެ ކުރިން 'ކަނދި' މި ލަފުޒު ގާދޫކޮލުން ވަދެގެން ދިވެހިބަހުގެތެރެއަށް އައިނައިގޮތެއް ވެސް ބަލައިލަންވާނެ ދޮގެއްތޯއެވެ.\n'ކަނދި' މި ލަފުޒު ދިވެހިބަހުގެތެރެއަށް އައީ އެވޭލާ ސިންގަޅައިންނެވެ. ސިންގަޅަބަހުން ކަންޖަށް ކިޔަނީ 'ކެނދަ' އެވެ.\nކަނދިމަހޭ ދެންނެވީމައި އަޖާއިބުވެއެވެ! ރާއްޖޭގެ އެކި ހިސާބުގައި އެ މަސް ފެށުުމުން އެކި ދުވަސްމަތިން ކަނދި ކެއްކުން އޮވެއެވެ. ކަނދިމަހުގެ 07 ވަނަ ދުވަހު ފުރަމާލޭގައި 'ކަނދީ ޒަކާތުގެ ކޮލި' މި ނަމުން ނަންކިޔޭ ކޮއްޔެއް ލާނެއެވެ. އެ ކޮލީގައި ކިޔާނީ ކަނދީ ޒަކާތް ދިނުނަމަށެވެ. މާނައަކީ ކަނދި ކައްކައިގެން އެއިން ޚައިރާތުކޮށް އުޅުމަށް ނަސޭހަތްތެރިވުމެވެ. ނަމަވެސް ފަހަކަށް އައިސް 'ކަނދީ ޒަކާތުގެ ކޮލި' މި ނަން ބަދަލުވީ މުދަލުޒަކާތު ކޮލީގެ ނަމަށް ބަދަލުވެގެން ހިނގައްޖެެއެވެ.\nއެ މަހުގައި އަންނަ ކަނދި ދުވަސް އެއީ ޚާއްސަ ދެ ދުވަހެވެ. އެއީ މުޙައްރަމްމަހުގެ 09 ވަނަ ދުވަހާއި 10 ވަނަ ދުވަހެވެ. 10 ވަނަ ދުވަހަށް 'ކިރާ ކަނދި ދުވަސް' ވެސް ކިޔަތެވެ. ކަނދި ދުވަހު ކަނދި ކައްކައި ޞަލަވާތް ކިޔަވައެވެ. ކުދިންނާއި މީހުން ކަންޖާއި އަޅައި ކިރައި ހަދަތެވެ. އޭގެ އިތުރުން އެ ދުވަހު ވިހާ ކުދިންނަށް 07 އަހަރުވުމަށް ދާންދެން ކަންޖާއި އަޅައި ކިރައި ހަދަތެވެ. މި ގޮތަށް ކިރާ ކަނދި ރައްޔިތުންނަށް ބަހައި ހަދަތެވެ.\nކަންޖޭ ކިޔާތީ އެއީ ކޯއްޗެއްތޯ ކިހައި ހިސާބަކުން ރާއްޖެއައި އެއްޗެއްތޯ ވެސް ބަލައިލަން ވާނެނޫންތޯއެވެ. މި ވާހަކަ މި ގޮތަށް ދަންނަވައިލަން ޖެހޭތީ ކުޅުދިޔާ ވެސް ވެއެވެ. ދިވެހި ބަސް ފޮތުގައި 'ކަނދި' މި ލަފުޒުގެ މާނަކޮށްފައިވާގޮތުން ކަންޖަކީ އުފުލި(ކަނދި ހަދާއިރު އަޅާ އޮއްޓަރުގެ ބާވަތްތައް. މިސާލު: ކުދިބަތް, ޒުވާރި) ލައިގެން އޮލަ އަޅައިގެން ހަދާ ފޮނި ބުއިމެކެވެ. މި ކިތަންމެ ތަފާތު ވައްތަރަކަށް ހަދަތެވެ.\nފުންނާބު އުސް ޢިލްމުވެރިޔާ ޙަސަން ޙަމީދު ބަޔާންކުރައްވާގޮތުގައި ކަންޖަކީ ފާރިސްކަރަ(އީރާން) އިން ރާއްޖެއަށް ތަޢާރަފުވި އެއްޗެކެވެ.\n''ރާއްޖޭގައި ކަނދި ކެއްކުން ވަކި ދުވަހަކަށް ޚާއްޞަ ވެފައި މިވަނީ ފާރިސްކަރައާއި ދިވެހިރާއްޖެ އާ އޮންނަ ޒަމާންވީ ގުޅުމުން ކަމަށް ލަފާކުރެވެއެވެ. އިހު ޒަމާނުގައި، ދިވެހީންގެ ތެރޭގައި ފާރިސީން އުޅެފައި ވެއެވެ. ފާރިސް ކަރައަށް ނިސްބަތްވާ ބޭފުޅަކު، ރާއްޖޭގައި ފަނޑިޔާރު ކަމާއި ރަސްކަން ވެސް ކޮށްފައި ވެއެވެ. ރާއްޖެ އިސްލާމްވީ ވެސް، ފާރިސްކަރައިގެ ޢިލްމުވެރިއެއްގެ މައްޗަށް ކަމަށް ބުނާ ބަޔަކު އުޅެއެވެ. މަޝްހޫރު ފަތުރުވެރިޔާ، އިބްނު ބަޠޫޠާ މީގެ ގާތްގަޑަކަށް 700 އަހަރު ކުރިން ރާއްޖެ އައި އިރު، ފާރިސީ ބަސް ދަންނަ މީހުން ރާއްޖޭގައި އުޅޭ ކަމަށް ވެއެވެ. އަދި ކިއެއްތޯއެވެ؟ އޭނާ ފާރިސީ ބަސް ދަންނަ ދިވެހި އަންހެނަކާ ކައިވެނި ކުރިއެވެ. އަންހެނުންނަށް އެ ޒަމާނުގައި ފާރިސީ ބަސް އެނގޭނީ ރާއްޖޭގެ އިޖްތިމާޢީ ގުޅުންތައް ފާރިސްކަރައާ ވަރަށް ގާތްވުމުން ކަމަށް ލަފާކުރެވެއެވެ. މީގެ 150 އަހަރު ކުރީން ރާއްޖެ އައި އިނގިރޭސި ދެ މީހަކު، (ޔަންގ އެންޑް ކްރިސްޓަފަރ)، ދިވެހީން ފާރިސީ ލަވަ ކިޔާކަމާއި ފާރިސީ މީހުންގެ މަހާނަތަކެއް ލޮނުޒިޔާރަތްކޮޅުގައި ހުންނަ ކަމަށް ލިޔެފައި ވެއެވެ. މިކަންކަމުން، ކަނދި ކެއްކުން، ދިވެހީންގެ ތެރެއަށް ތައާރަފު ވީ ފާރިސް ކަރައިން ނުވަތަ އުތުރުގެ އިސްލާމީ ޤައުމުތަކުން ކަމަށް ލަފާކުރެވެއެވެ.'' ޙަސަން ޙަމީދު\nއާދޭހެވެ. ދިވެހިންގެތެރޭގައި ކަނދި ދުވަސް ފަދަ ކިތަންމެ ދުވަހެއް ފާހަގަކުރިއެވެ. އެ ހުރިހައި ދުވަސްތަކެއްގައި ވެސް ދިވެހިންގެ އުޅުންބުޅުމާއި ގުޅުންތަކާއި ހުރިގޮތީ އެ ކަމުގެ މައްޗަށް މިއަދުގެ ދިވެހިން ފަޚުރުވެރިވާންޖެހޭ ކަންކަމެވެ.\nކަނދި މަސް, ކަނދި ދުވަސް\n29%ވަރަށް ގަދަ 59%ވަރަށް ގަޔާވޭ 0%ބޮޑު ޖޯކެއް 0%ހައިރާންވެއްޖެ 12%ވަރަށް ދެރަ 0%ރުޅިގަދަ ވަނީ


Gulhifaivaa coalitionah faadukee nama ves rahyyithun jehelumeh...\nގުޅިފައިވާ ކޯލިޝަނަށް ފާޑުކީ ނަމަވެސް ރައްޔިތުން ޖެހެލުމެއް ނުވާނެ: އަމީން\nއިއްތިހާދަށް "ކޮކްޓެއިލެކޭ" "ފުސްކޭލެކޭ" ވިދާޅުވިޔަސް ރައްޔިތުން ކަންބޮޑެއް ނުވާނެ\nދިވެހި ރައްޔިތުން މިއަދު އެންމެ ބޭނުންވަނީ ރައީސް ޔާމިން ވެރިކަމުން ދުރުކުރަން\nކ. މާލެ 28 އޯގަސްޓު 2018 | އަންގާރަ 14:58 1,969\nޖުމްހޫރީ ޕާޓީގެ ނާއިބު ލީޑަރު އަމީން - ވީނިއުސް\nގުޅިފައިވާ ކޯލިޝަން ރޫޅޭނެ ކަމަށް ބުނެ ފާޑުކީ ނަމަވެސް އެއީ ރައްޔިތުން ޖެހެލުންވާ ކަމެއް ނޫން ކަމަށް ޖުމްހޫރީ ޕާޓީގެ ނާއިބު ލީޑަރު އަމީން އިބްރާހިމް ވިދާޅުވެއްޖެއެވެ.\nގުޅިފައިވާ ސިޔާސީ ޕާޓީތަކަށް އެކުގައި މަސައްކަތް ނުކުރެވޭނެ ކަމަށާއި، އެއްވެސް ކަމަކަށް އެއްބަސްނުވެވޭ ކޮކްޓެއިލް ކޯލިޝަނެއް ރައީސް ޔާމިން ވިދާޅުވުމާއި ގުޅިގެން އެކަމަށް ރައްދު ދެއްވާ އަމީން ކުރެއްވި ޓްވީޓެއްގައި ވިދާޅުވީ އިއްތިހާދަށް "ކޮކްޓެއިލެކޭ" "ފުސްކޭލެކޭ" ވިދާޅުވިޔަސް އެއީ ރައްޔިތުން ކަންބޮޑުވާނެކަމެއް ނުވާނެ ކަމަށެވެ.\nIththihadhah cocktailekey fuskeylekey vidhaalhuviyas ee rayyithun kanboduvaakameh noon. Dhivehi rayyithun miadhu beynunvanee konme gothakun viyas verikan badhalkuran. YAG verikamun baalan. Rayyithun mifaharu geyah vannaanee YAG balikoh, verikamun baalai, gondi saafukoffaa. pic.twitter.com/K3A9XRXp8Q\n— Ameen Ibrahim (@ameenmaldives) August 27, 2018\nދިވެހި ރައްޔިތުން މިއަދު އެންމެ ބޭނުންވަނީ ރައީސް ޔާމިން ވެރިކަމުން ދުރުކުރުންކަން ފާހަގަކުރައްވައި އަމީން ވިދާޅުވީ ކޮންމެ ގޮތަކުން ވިޔަސް ރައީސް ޔާމިން ވެރިކަން ބަދަލު ކުރާނެ ކަމަށާއި، އެމަނިކުފާނު ވެރިކަމުން ބާލާނެ ކަމަށެވެ. އަދި ރައްޔިތުން ގެއަށް ވަންނާނީ ވެސް ރައީސް ޔާމިން ވެރިކަމުން ބޭލުމަށް ފަހު ކަމަށް އަމީން ވިދާޅުވިއެވެ.\nއަމީން ވިދާޅުވީ ރައްޔިތުން މިފަހަރު ގެއަށް ވަންނާނީ ރިޔާސީ އިންތިޚާބުގައި ރައީސް ޔާމިން ބަލިކޮށް، ގޮނޑި ސާފުކޮށްފައި ކަމަށެވެ.


ވަޒީފާގެ ފުރުޞަތު, މީރާ މަހިބަދޫ ކަލެކްޝަން ސެންޓަރ\nމަޤާމް :ސީނިއަރ ޓެކްސް އޮފިސަރ ، މީރާ މަހިބަދޫ ކަލެކްޝަން ސެންޓަރ\nމަޤާމް :ޓެކްސް އޮފިސަރ (ޓްރޭނީ) މީރާ މަހިބަދޫ ކަލެކްޝަން ސެންޓަރ\nމި އޮތޯރިޓީއަށް ތިރީގައި މިވާ މަގާމުތަކަށް މީހުން ހޯދަން ބޭނުންވެއެވެ.\nސީނިއަރޓެކްސް އޮފިސަރ (އޮފިސަރ، SO1)\nމީރާ މަހިބަދޫ ކަލެކްޝަން ސެންޓަރ / އދ. މަހިބަދޫ\nމަހަކު -/7,000 ރުފިޔާ\nނޮން-ޕްރެކްޓިސިންގ އެލަވަންސް: ގަވާއިދުގައިވާ ގޮތުގެ މަތިން ދުވާލަކަށް 150/- ރުފިޔާގެ ރޭޓުން\nސަރވިސް އެލަވަންސް: ގަވާއިދުގައިވާ ގޮތުގެ މަތިން ދުވާލަކަށް125/- ރުފިޔާގެ ރޭޓުން\nލިވިންގ އެލަވަންސް: ގަވާއިދުގައިވާ ގޮތުގެ މަތިން ދުވާލަކަށް 100/- ރުފިޔާގެ ރޭޓުން\nއެކްސްޓެންޑަޑް ޓައިމް އެލަވަންސް: ގަވާއިދުގައިވާ ގޮތުގެ މަތިން ދުވާލަކަށް 65/- ރުފިޔާގެ ރޭޓުން\nމަގާމުގައި އަދާކުރަންޖެހޭ މައިގަނޑު މަސްއޫލިއްޔަތު:\n- އާންމުންނަށާއި ވިޔަފާރިކުރާ ފަރާތްތަކަށް ޓެކުހާބެހޭ މައުލޫމާތު ދިނުމުގެ ސެމިނާތަކާއި ތަމްރީނު ޕްރޮގްރާމުތަކާ އަދި ހޭލުންތެރިކުރުމުގެ ޕްރޮގްރާމުތައް ހިންގުމަށް އެހީތެރިވެދިނުން\n- އެކައުންޓިންގ ނުވަތަ ފައިނޭންސް އާ ގުޅުންހުރި ދާއިރާއަކުން ބެޗްލަރސް ޑިގްރީ ނުވަތަ އޭ.ސީ.ސީ.އޭ އެފްލިއޭޓް ލެވެލް ނުވަތަ ސީ.އައި.އެމް.އޭ ސްޓްރެޓެޖިކް ލެވެލް ނިންމާފައިވުން\nޓެކްސް އޮފިސަރ (ޓްރޭނީ) (އޮފިސަރ، AOT)\nމަހަކު -/4,000 ރުފިޔާ\nނޮން-ޕްރެކްޓިސިންގ އެލަވަންސް: ގަވާއިދުގައިވާ ގޮތުގެ މަތިން ދުވާލަކަށް 100/- ރުފިޔާގެ ރޭޓުން\nސަރވިސް އެލަވަންސް: ގަވާއިދުގައިވާ ގޮތުގެ މަތިން ދުވާލަކަށް100/- ރުފިޔާގެ ރޭޓުން\nލިވިންގ އެލަވަންސް: ގަވާއިދުގައިވާ ގޮތުގެ މަތިން ދުވާލަކަށް 75/- ރުފިޔާގެ ރޭޓުން\nއެކްސްޓެންޑަޑް ޓައިމް އެލަވަންސް: ގަވާއިދުގައިވާ ގޮތުގެ މަތިން ދުވާލަކަށް 45/- ރުފިޔާގެ ރޭޓުން\nއޭލެވެލް 1 މާއްދާއިން 'ސީ' ފާސް އަދި އޯލެވެލް4މާއްދާއިން 'ސީ' ފާސް ލިބިފައިވުން (މިފާސްތަކަކީ ބިޒްނަސް ސްޓްރީމްގެ މާއްދާތަކުން ލިބިފައިވާ ފާސްތަކެއް ކަމުގައިވުން)\nމި އޮތޯރިޓީގައި އަދާކުރާ ވަޒީފާ ފިޔަވާ އިތުރު އެހެންއެއްވެސް ވަޒީފާއެއް އަދާނުކުރުމާއި އަދި މި އޮތޯރިޓީގައި އަދާކުރާ ވަޒީފާއާއި މަސްލަހަތު ފުށުއަރާފަދަ އެއްވެސް އަމިއްލަ މަސައްކަތެއް ނުކުރުން.\nސަރުކާރު ޙިއްސާވާ ނުވަތަ އަމިއްލަ އެއްވެސް ކުންފުންޏެއްގެ މެޖޯރިޓީ ޝެއަރހޯލްޑަރެއް ކަމުގައި ނުވުން.\nވަޒީފާގައި މަދުވެގެން2އަހަރު ދުވަހު ދެމިހުންނާނެކަމަށް އިގުރާރުވުން.\nމިމަގާމުތަކަށް ޝައުގުވެރިވެ ވަޑައިގަންނަވާ ފަރާތްތަކުން އެޕްލިކޭޝަން ފޯމާއެކު ތިރީގައި މިވާ މަޢުލޫމާތު ހުށަހަޅުއްވަންވާނެއެވެ.\nމޯލްޑިވްސް ކޮލިފިކޭޝަން އޮތޯރިޓީން އެކްރެޑިޓްކޮށްފައިވާ ތަޢުލީމީ ސެޓްފިކެޓްތަކުގެ ކޮޕީ ޓްރާންސްކްރިޕްޓާއެކު\nސާނަވީ އަދި މަތީ ސާނަވީ ތަޢުލީމް ނިންމި ކަމުގެ ލިޔުންތަކުގެ (ސްކޫލް ލީވިންގ ސެޓްފިކެޓް) ކޮޕީ\n- މަތީގައިވާ މަގާމުތަކުގެ އިންޓަރވިއުއަށް ދައުވަތު ދެވޭނީ ޝަރުތު ހަމަވާ އަދި ތައުލީމީ ގޮތުން އެންމެ މަތިން މާކްސް ލިބިފައިވާ ފަރާތްތަކުގެ ތެރެއިން ހަމައެކަނި ޝޯޓްލިސްޓް ކުރެވޭ ފަރާތްތަކަށެވެ.\n- މި މަގާމުތަކަށް މީހުން ހޮވޭނީ ތަޢުލީމީ ފެންވަރަށާއި މަސައްކަތާގުޅޭ ތަޖުރިބާއަށާއި އަދި އިންޓަވިއުއަށް ބަލާ އެންމެމަތިން މާރކްސް ލިބޭ ފަރާތެއްގެ މައްސަލަ ބަލާ ފޯމު ފުރުމަށްފަހު ވޭތުވެދިޔަ5އަހަރު ދުވަހު އެއްވެސް ކުށުގެ ރިކޯޑެއް ނުވާނަމައެވެ.\nމި މަގާމުތަކަށް ޝައުގުވެރިވެ ވަޑައިގަންނަވާ ފަރާތްތަކުން 05 ސެޕްޓެންބަރު 2019 ގެ ކުރިން މޯލްޑިވްސް އިންލަންޑް ރެވެނިއު އޮތޯރިޓީގެ ވަޒީފާއަށް އެދޭ ފޯމާއެކު ތިރީގައިވާ އެޑްރެހަށް އެޕްލިކޭޝަން ހުށަހެޅުއްވުން ނުވަތަ ([email protected]) އީމެއިލަށް އީމެއިލް ކޮށްދެއްވުން އެދެމެވެ. ފޯމު މި އޮތޯރިޓީގެ ކައުންޓަރުންނާއި ވެބްސައިޓުން ލިބިވަޑައިގަންނަވާނެއެވެ.\nފޯމް ހުށަހަޅަންވީ ތަން: މޯލްޑިވްސް އިންލަންޑް ރެވެނިއު އޮތޯރިޓީ (މީރާ)، އަމީނީ މަގު، މާލެ، ދިވެހިރާއްޖެ – 16:00 ގެ ކުރިން\n24 ޛުލްޙިއްޖާ 1440\nސުންގަޑި: 05 ސެޕްޓެންބަރު 2019 1600\n- Iulaan 61


ގ.އ މާނާގަލާގައި ހެޗަރީއެއް ޤާއިމުކޮށް ހިންގާނެ ފަރާތެއް ހޯދަނީ ގ.އ މާނާގަލާގައި ހެޗަރީއެއް ޤާއިމުކޮށް ހިންގާނެ ފަރާތެއް ހޯދަނީ\nމޫދުކޮށީގައި ފާނަ ބޮޑުކުރުމުގެ މަސައްކަތްކުރަނީ/ ފޮޓޯ: ފިޝަރީޒް މިނިސްޓްރީ\nހުވަދު އަތޮޅު އުތުރުބުރީ މާނާގަލާގައި މަސްމަހާމެހި އާލާ ކުރާނެ ހެޗަރީއެއް ޤާއިމުކޮށް ހިންގާނެ ބަޔަކު ހޯދުމަށް އިއުލާންކޮށްފިއެވެ.\nފިނޭންސް މިނިސްޓްރީން ކޮށްފައިވާ އިއުލާނުގައި ވާގޮތުން، މިމަޝްރޫއަކީ ވޯލްޑް ބޭންކުގެ އެހީގެ ދަށުން ފިޝަރީޒް މިނިސްޓްރީން ހިންގާ "ސަސްޓެއިނަބަލް ފިޝަރީޒް ރިސޯސް ޑިވެލޮޕްމެންޓް ޕްރޮޖެކްޓް"ގެ ތެރެއިން ޚަރަދުކޮށްގެން ހިންގާ މަޝްރޫއެއް ކަމަށެވެ. ސަރުކާރުން 20 އަހަރުގެ މުއްދަތަަށް ހެޗަރީ ހިންގުމަށް ހަވާލު ކުރާއިރު، 12 މަސްދުވަހުގެ ތެރޭގައި ހެޗަރީ ޤާއިމުކޮށް ނިންމަން ޖެހޭނެއެވެ.\nމިމަޝްރޫއަށް ހިންގުމަށް އެދޭ ފަރާތްތަކަށް ހުޅުވާލާފައި ވަނީ، ވޯލްޑް ބޭންކުގެ ޕްރޮކިއުމެންޓް އުސޫލުގެ ތެރެއިން ބަޔަކު ނަގާ ގޮތަށް ފިނޭންސް މިނިސްޓްރީން މައުލޫމާތު ދެއްވައެވެ. އެގޮތުން މަޝްރޫޢު ހިންގުމަށް ކުރިމަތިލާ ފަރާތްތަކުގެ މާލީ އަދި ފަންނީ ޤާބިލީއްޔަތުކަން ހުރި މިންވަރު ބަލާނެ ކަމަށް ފިނޭންސް މިނިސްޓްރީން ވިދާޅުވެއެވެ.\nމިމަޝްރޫއާއި ގުޅޭ ޕްރޮޕޯސަލް ޑޮކިއުމެންޓްތައް ފިނޭންސް މިނިސްޓްރީގެ ވެބްސައިޓުން ލިބޭނެ ކަމަށް އެމިނިސްޓްރީން ވިދާޅުވެއެވެ. މިމަޝްރޫއާއި ގުޅޭ މައުލޫމާތު ދިނުމަށް އޮންލައިންކޮށް ޕްރީޕްރޮޕޯޒަލް މީޓިންގް އެއް ބޭއްވުމަށް ވަނީ ހަމަޖެހިފައެވެ. އެގޮތުން އަންނަ މަހު7ގެ ކުރިން ޝައުގުވެރިވާ ފަރާތްތަކުން މީޓިންގްގައި ބައިވެރިވުމަށް ރަޖިސްޓަރ ކުރަން ޖެހެއެވެ.\nމިމަޝްރޫއަށް ޝައުގުވެރިވާ ފަރާތްތަކުން އަންނަ އަހަރު ޖެނުއަރީ5ވަނަ ދުވަހުގެ 11:00 ކުރީން ހުރިހާ ލިއެކިއުންތަށް ހުށަހަޅަންޖެހެވެ. ޝައުގުވެރިވެ ހުށަހާޅާ ފަރާތްތަކުގެ އެންމެ ފުރަތަމަ ބަލާނީ ފަންނީ ޤާބިލީއްޔަތަށް ކަމަށް ފިނޭންސް މިނިސްޓްރީން ބުނެއެވެ. އަދި މާލީ ޤާބިލުކަން ބަލާނީ ފަންނީ ޤާބިލީއްޔަތުކަން ހުރި ފަރާތްތަކުގެ އެކަނި ކަމަށްވެސް ފިނޭންސް މިނިސްޓްރީން ބުނެއެވެ.\nވޯލްޑް ބޭންކުގެ އެހީގައި ފިޝަރީޒް މިނިސްޓްރީން ހިންގާ "ސަސްޓެއިނަބަލް ފިޝަރީޒް ރިސޯސަސް ޑިވެލޮޕްމަންޓް ޕްރޮޖެކްޓް"އަކީ ދިވެހިރާއްޖޭގައި މެރިކަލްޗަރ ސިނާއަތެއް ގާއިމުކުރުމަށް ހިންގާ މަޝްރޫއުއެކެވެ. މިމަޝްރޫއުގެ ދަށުން ފާނަ އަލާކޮށް ބޭރަށް ފޮނުވުމުގެ މަޝްރޫއެއް އ.ދ މަހިބަދޫގައި ވަނީ ކުރިއަށް ގެންދަނ ފަށާފައެވެ.


vnews - Anti Corruption dhuvas faahaga kurumuge gothun haassa haflaaeh baavvaifi\nބައިނަލްއަގްވާމީ އެންޓި ކޮރަޕްޝަން ދުވަސް ފާހަގަކުރުމުގެ ގޮތުން އެންޓި ކޮރަަޕްޝަން ކޮމިޓީގެ ފަރާތުން ވަރަށް ހާއްސަ ހަފްލާއެއް މިރޭ ބާއްވާއިފިއެވެ.\nއެންޓި ކޮރަޕްޝަން ދުވަސް ބައިނަލްއަގުވާމީ ފެންވަރެއްގައި ފާހަގަކުރުމުގެ އެންމެ ބޮޑު އެއް ބޭނުމަކީ ކޮރަޕްޝަންއިން ލިބިގެންދާ ގެއްލުމާމެދު މުޅި މަޖުތަމައު ހޭލުންތެރި ކުރުމަށާއި ކޮރަޕްޝަން ނައްތާލައި، ނަޒާހަތްތެރި މުޖުތަމައެއް ބިނާކުރުމަށް ކުރެވޭ މަސައްކަތުގައި މުޖުތަމައުގެ އެންމެހައި ފަރުދުން ބައިވެރިވެ، ކޮރަޕްޝަނާ ދެކޮޅަށް ކުރެވޭ މަސައްކަތްތައް ކުރިއަށްވުރެ ބޮޑަށް ހަރުދަނާކުރުން ކަމަށް ޖަލްސާގައި ބުނެފައިވެއެވެ.\nބައިނަލްއަގްވާމީ އެންޓި ކޮރަޕްޝަން ދުވަހާ ބެހޭގޮތުން ރައީސުލްޖުމްހޫރިއްޔާ އިބްރާހިމް މުހައްމަދު ސާލިހް ހިތާބެއްވެސް ދެއްވާފައި ވެއެވެ. މިހިތާބުގައި އެންޓި ކޮރަޕްޝަން ކޮމިޝަންގެ ރައީސް ހަސަން ލުތުފީ އަށާއި ކޮމިޝަންގެ މެމްބަރުންނަށާއި މުވައްޒަފުންނަށް ރައީސުލްޖުމްހޫރިއްޔާ ތަހުނިޔާ ދަންނަވާފައިވެއެވެ.\nމި ސަރުކާރު ވެރިކަމަށް އައުމަށްޓަކައި ރައްޔިތުންނަށް ވެފައިވާ އެންމެ ބޮޑު އެއް ވައުދަކީ ރާއްޖެއިން ކޮރަޕްޝަންގެ ވަބާ ފުހެލުމަށްޓަކައި އިހްލާސްތެރިކަމާއެކު މަސައްކަތް ކުރުމަށް ވެވުނު ވައުދުކަމަށް ރައީސުލްޖުމްހޫރިއްޔާގެ ހިތާބުގައި ވިދާޅުވެފައިވެއެވެ. އަދި ކޮރަޕްޝަންގެ ވަބާ ރާއްޖެއިން ފޮހެލަންޖެހޭ ކަމަށާއި، މިކަން ދެމިއޮތްހާހިނދަކު ރައްޔިތުން އެދޭ ތަރައްގީއާއި ކުރިއެރުން ލިބިގެން ނުދާނެ ކަމަށްވެސް ވިދާޅުވެފައިވެއެވެ.\nކޮރަޕްޝަންގެ ވަބާ ރާއްޖެއިން ފުހެލުމަށްޓަކައި ދެފުށް ފެންނަ ނިޒާމެއްގެ ދަަށުން ދައުލަތުގެ މުއައްސަސާތަކުގެ ހިންގުން ބައްޓަން ކުރަންޖެހޭ ކަމަށާއި ދައުލަތުގެ މުއައްސަސާތަކުން ރައްޔިތުންނަށް ޖަވާބުުދާރީ ވެވެންޖެހޭ ކަމަށްވެސް މިހިތާބުގައި ވިދާޅުވެފައިވެއެވެ. އަދި ރާއްޖޭގެ ކޮރަޕްޝަންގެ ހާލަތު ރަނގަޅު ކުރުމުގެ ގޮތުން އެންމެން ގުޅިގެން މަސައްކަތްކުރަން ރައީސުލް ޖުމްހޫރިއަޔާ އިބްރާހިމް މުހައްމަދު ސާލިހް ވަރަށް ބޮޑަށް ބާރު އަޅުއްވާފައިވެއެވެ.\nއޭސީސީގެ ނާއިބު ރައީސް ޖަލްސާގައި ވާހަކަފުޅު ދައްކަވަނީ:\nއެންޓި ކޮރަޕްޝަން ކޮމިޓީގެ ނައިބު ރައީސް މުއައްވިޒް ރަޝީދް ވިދާޅުވި ގޮތުގައި، ވޭތުވެދިޔަ ދިހަ އަހަރުދުވަހުގެ ތެރޭގައި ނުވަހާސް ހަތްސަތޭކަ ފަންސާސް ފަސް މައްސަލަ ކޮމިޝަނަށް ހުށަހަޅާފައި ވާއިރު އެއްކޮށް ތަހުގީގުކޮށް ނިމިފައިހުރީ ހަހާސް އަށްސަތޭކަ ތިރީސް ނުވަ މައްސަލަ ކަމަށެވެ. އަދި މިވަގުތު ކޮމިޝަންގައި ތަހުގީގު ކުރަމުންދަނީ ފައްސަތޭކަ ސާޅީސް ދެމައްސަލަ ކަމަށްވެސް މުއައްވިޒް ވިދާޅުވިއެވެ. ވުމާއެކު ކޮރަޕްޝަން ގެ މައްސަލަތައް މަދު ކުރުމަށް މަސައްކަތް ކުރަންޖެހޭ ކަމަށްވެސް މުއައްވިޒް ވިދާޅުވެފައި ވެއެވެ.\nމީގެ ތިންއަހަރު ކުރިން ނަޒާހަތްތެރިކަން ކުރިއެރުވުމަށް ހިތްވަރުދީ ނަޒާހާތްތެރި މުޖުތަމައެއް ބިނާކުރުމަށްޓަކައި ކުުރަންފެށި ޕްލޭން މިހާރު ތންފީޒު ކުރުމުގެ މަރުހަލާގައިވާ ކަމަށްވެސް ނައިބު ރައީސް މުއައްވިޒް ވިދާޅުވެފައިވެއެވެ.\nރާއްޖެއިން ކޮރަޕްޝަންގެ ވަބާ ފުހެލުމަށް ކުރަންޖެހޭ ހުރިހާ މަސައްކަތެއްގައި ދައުލަތުގެ އެންެމެހާ މުއައްސަސާތަކުގެ އެއްބާުލުން ލިިބިގެންނޫނީ ކޮރަޕްޝަންގެ ވަބާ ރާއްޖެއިން ފުހެވިގެން ނުދާނެ ކަމަށްވެސް އެންޓި ކޮރަޕްޝަންގެ ނައިބު ރައީސް ވިދާޅުވިއެވެ.


Irushaadh ekan koffi, dhen ves kiyevumugai | Mihaaru\nއިރުޝާދު، އޭނާގެ މަންމަ އާއި ބޭބެއާ އެކު އިއްޔެ ސީއެޗުއެސްއީއަށް ދަނީ: މުސްތަގުބަލާ މެދު ފޮނި އުއްމީދުތަކެއް ކުރޭ.- ފޮޓޯ: ނިޝާން އަލީ/ މިހާރު\nއަތުން އެހާ ބޮޑު ހަރަކާތެއް ނުކުރެވެ އެވެ. ހިނގުމުގެ ނަސީބުން ވަނީ މަހުރޫމްވެފަ އެވެ. އެއީ ކިޔެވުމަށް އޮތް ހުރަހެއް ކަމަށް ދެކޭ ނަމަ އިރުޝާދު ގާސިމް މިއަދު އޮންނާނީ އެނދުމަތިވެފަ އެވެ. އެކަމަކު އެ ގޮންޖެހުންތަކާ އެކު ވެސް އުފަން ރަށް، ށ. މަރޮށިން މިދިޔަ އަހަރު އޯ ލެވެލް ނިންމާލީ، އިމްތިހާނު ހެދި އަށް ކުދިންގެ ތެރެއިން ނަތީޖާ އެންމެ ރަނގަޅު ތިން ދަރިވަރުންގެ ތެރޭގައި ހިމެނިގެންނެވެ.\nނުހިނގޭ ކުއްޖަކަށް ވުމުން ކިޔަވައިދީގެން ވާނެ ފައިދާއެއް ނެތް ކަމަށް ބުނެ އިރުޝާދަށް ބައެއް މީހުންނާއި ބައެއް ކުދިން މަލާމާތް ވެސް ކުރި އެވެ. އެކަމަކު އެ ފާޑުކިޔުންތަކަށް ބީރުކަންފަތެއް ދީ، ކުރިއަށް ދެވެން ހުރި ވަރަކުން ކިޔަވައިދޭން މަންމަ، ނަސީމާ އުސްމާން ހުރީ ތައްޔާރަށެވެ. އުމުރުން ގާތްގަނޑަކަށް ދިހަ އަހަރުގައި ނުހިނގެން ފެށުމުން ސްކޫލަށް އެންމެ ފުރަތަމަ ގެންދިޔައީ ބަރޯގަ އެވެ. ފުރޮޅުލީ ގޮނޑި ލިބުނީ އޭގެ ފަހުންނެވެ.\nއެކަމަކު ރަށުގެ ގިނަ ބައެއްގެ ހީކުރުންތަކާ ހިލާފަށް، ކިޔެވުމުގެ ފުރަތަމަ 10 އަހަރު، އިރުޝާދު ނިންމާލީ ކާމިޔާބުކަމާ އެކު އެވެ. އޯ ލެވެލްގައި ފަސް މާއްދާއިން ރަނގަޅަށް ފާސްވި އެވެ. އޭގެ ތެރެއިން ދިވެހިން އޭ ސްޓާ ހޯދި އެވެ. އެ ނަތީޖާތަކާ އެކު އޭ ލެވެލްއަށް ކިޔަވަން މާލެ އައިސް މިހާރު އޭނާ އަކީ ސީއެޗުއެސްއީގެ ދަރިވަރެކެވެ. އެހެންކަމުން އޭނާގެ ކިޔެވުން ދެން ވެސް އެ އޮތީ ކުރިއަށެވެ.\nއިރުޝާދު ބުނިގޮތުގައި އޯ ލެވެލްއާ ހަމައަށް ކިޔެވުމުގައި ކްލާސް ކުދިންނާއި ޓީޗަރުންގެ ފަރާތުން ވަރަށް ބޮޑު އެހީތެރިކަމެއް ލިބުނެވެ. އެކަންކަމުން ހިތްވަރު ލިބިގަނެ، އޭ ލެވެލްގައި ވެސް ރަނގަޅު ނަތީޖާއެއް ހޯދުމަކީ ވަރަށް ބޮޑު އަމާޒެކެވެ.\nއިރުޝާދު، ސީއެޗުއެސްއީގެ ކްލާހުގައި ކިޔަވަނީ -- ފޮޓޯ: ނިޝާން އަލީ/ މިހާރު\nނުހިނގުމުގެ އިތުރުން ވެސް އިރުޝާދަށް ޖިސްމާނީ އެހެން އުނދަގޫތަކެއް ކުރިމަތިވެ އެވެ. އޭގެ ތެރޭގައި ކަނދުރާ ހަރުނުލުމާއި އަމިއްލައަށް ފައިގެ އެއްވެސް ހަރަކާތެއް ނުކުރެވުން ހިމެނެ އެވެ. މިއީ ކިޔެވުމަށް ވެސް އޭނާ ކުރިމަތިލާން ޖެހުނު ގޮންޖެހުމެކެވެ. އެކަމަކު އަބަދުވެސް އުއްމީދުތައް ހާސިލްކުރުމުގައި ފަހަތަށް ޖެހޭކަށް ބޭނުމެއް ނުވެ އެވެ. ރަށު ސްކޫލުގައި ޕްރިފެކްޓްކަމާއި ތިމާވެށީގެ ކްލަބްގެ ރައީސްކަންކުރި އެވެ.\nފުރޮޅުލީ ގޮނޑީގައި އިރުޝާދު ސްކޫލަށް ގެންދަނީ މަންމަ އެވެ. އޭނާ ކްލާހަށް ވައްދައި، ކްލާހުގެ ގޮނޑީގައި ބައިންދަ އެވެ. ލިޔެވެނީ މީހަކު އަތަށް ގަލަން ލައިދިނުމުންނެވެ. މި ސަބަބުތަކަށްޓަކައި އޯ ލެވެލް އިމްތިހާނުގައި އޭނާއަށް އިތުރު ވަގުތު ލިބުނެވެ.\nއިރުޝާދުގެ ރައްޓެހިންތަކަކާ އެކު އޭނާގެ އުފަން ދުވަހު ކޭކު ފަޅަނީ: ގާތް ރައްޓެހިންގެ އެހީތެރިކަން އޭނާ ފާހަގަކުރޭ\nނަސީމާ ބުނީ ގޭގައި ވެސް އިރުޝާދުގެ އަތަށް ފޮތް ދިނުމުން ކިޔަވާނެ ކަމަށެވެ. ކިޔެވުމަށް އޭނާގެ ބޮޑު ޝައުގެއް އޮތް ނަމަވެސް، ބައެއް މީހުންގެ ފަރާތުން އިވޭ ވާހަކަތަކުން ނަސީމާ ހިތުގައި ޖެހެ އެވެ. އެކަމަކު ބަރާބަރަށް ނަމާދުކޮށް، ރޯދަ ހިފައި ރަނގަޅު ދަރިޔަކު ތަރުބިއްޔަތު ކުރެވުމުގެ އުފާ ވެސް އެހާމެ ބޮޑެވެ.\n"ކިޔަވައިދޭށާއި ކުދިން ޑޮކްޓަރަށް ދައްކަން މާލެ އަންނަން އުޅުނީމަ ވެސް ބައެއް މީހުން ބުނި ކީއްކުރަންހޭ ކިޔަވައިދެނީ. އެކަހަލަ ކުއްޖަކަށް ކިޔަވައިދީގެން ވާނެ ފައިދާއެއް ނޯންނާނެއޭ. އެކަމަކު އިރުޝާދަށް ކިޔެވުން ހުރި ވަރަކުން ކިޔަވައިދޭނަން،" 10 ކުދިންގެ މަންމަ ބުންޏެވެ.\nނަސީމާ (މ)، އޭނާގެ ދެ ކުދިން ކަމަށްވާ އިރުޝާދު އަދި ޒަހާއާ އެކު.-- ފޮޓޯ: ނިޝާން އަލީ/ މިހާރު\nނުހިނގޭތާ ހަތް އަހަރު، ވާ ގޮތެއް ނޭނގޭ!\nއިރުޝާދުގެ އުމުރުން މިހާރު 17 އަހަރެވެ. އެއްކޮށް ނުހިނގެން ފެށުމުގެ ކުރިން ވެސް ދޭތެރެ ދޭތެރެއިން އޭނާ ވެއްޓެ އެވެ. އެކަން އެނގުނީ ވެސް އިރުޝާދަށް ދެ އަހަރު ވީ ފަހުންނެވެ. އެކަމަކު ހިނގުމުން މަހުރޫމްވީ އިރުޝާދުގެ ބައްޕަ، ގާސިމް އަބްދުﷲ، މީގެ ހަތް އަހަރު ކުރިން، މަރުވި މަހު އެވެ.\nގާސިމް މަރުވުމުގެ ކުރިން، އިރުޝާދަށް ވާ ގޮތެއް ބަލަން ދެ ތިން ފަހަރަކު އިންޑިއާއަށް ވެސް ދިޔަ އެވެ. އެތަނަށް ގޮސް އަގުބޮޑު ޓެސްޓުތަކެއް ހެދި އެވެ. އެކަމަކު ވާ ގޮތެއް ނޭނގުނެވެ.\nNamoonaa maeh: Bali dharinthaa eku fahaiy belumeh neiy!\nއިރުޝާދުގެ އާއިލާއާ ގުޅޭ ގޮތުން "މިހާރު"ގައި މިދިޔަ އަހަރު ލިޔުނު ލިޔުމެއް\nނުހިނގެން ފެށުމުގެ ކުރިން އަމިއްލައަށް އަތުގެ ހަރަކާތް ވެސް ކުރެވެ އެވެ. އެކަމަކު ހިނގުމުގައި ދިމާވި މައްސަލަތަކާ އެކު، އަތަށް ވެސް އޭގެ ނުބައި އަސަރުތައް ކުރަން ފެށި އެވެ.\n"ބޭރަށް ވެސް ދިޔައިން ދެ ތިން ފަހަރަކު އެ ކުއްޖާއަށް ވާ ގޮތެއް ބަލަން. ބޮޑެތި ޓެސްޓުތަކެއް ވެސް ހެދިން. އެކަމަކު ވާ ގޮތެއް ނޭނގޭ ހަމަ،" އެންމެ ހަގު ދަރިފުޅާ ބެހޭ ގޮތުން ނަސީމާ ބުންޏެވެ.\n"މިހާރު ކުރިއަށް ވުރެ ހާލަތު ގޯސް. ދުވަސްވާ ވަރަކަށް ސަކަރާތް ވަމުންދަނީ."\nބޭބެއާ އެކު އިރުޝާދު އިއްޔެ ސްކޫލަށް ދަނީ .- ފޮޓޯ: ނިޝާން އަލީ/ މިހާރު\nއިރުޝާދުގެ އިތުރުން އެ އާއިލާގައި ނުހިނގޭ އިތުރު ދެ ކުދިން ތިއްބެވެ. އެ ދެ ކުދިން ވެސް އޯ ލެވެލްއާ ހަމައަށް ކިޔެވި އެވެ. އޭގެ ތެރެއިން ދޮއްޓަށް ހުރި ރިލްވާން ގާސިމް މިދިޔަ އޭޕްރީލް ވަނީ މަރުވެފަ އެވެ. ދެން ހުރި ޒަހާ ގާސިމްގެ އުއްމީދަކީ ފުރުސަތެއް ލިބިއްޖެ ނަމަ ގުރުއާން ނުވަތަ ދީނީ ރޮނގުން ކިޔެވުމެވެ.\nއިރުޝާދަށް ކިޔަވައިދޭށާއި، އޭނާ އާއި އޭނާގެ ދައްތަގެ ބޭސްފަރުވާ ވެސް ފަސޭހައިން ހަމަޖެހޭނީ މާލޭގައި ކަމަށް ވާތީ، ނަސީމާމެން މިހާރު ވަނީ މާލެއަށް ދިރިއުޅުން ބަދަލުކޮށްފަ އެވެ. އޭނާ ބުނި ގޮތުގައި ވަރަށް ގިނަ ބައެއްގެ އެހީތެރިކަން އާއިލާއަށް ލިބެ އެވެ. އެހެންކަމުން އޭނާ އެ އެންމެންނަށް ޝުކުރު އަދާކުރި އެވެ.\nކިޔެވުމުގައި ފަހަތަށް ޖެހޭކަށް އިރުޝާދު ބޭނުމެއް ނުވެ އެވެ. އޭނާ އެވަނީ، ޖިސްމާނީ ނުކުޅެދުންތެރިކަމަކީ ދިރިއުޅުމުގެ އެހެން ކަންކަމަށް އޮތް ހުރަހެއް ނޫންކަން ސާބިތުކޮށްދީފަ އެވެ. އަދި ކުރިއަށް އޮތީ ވެސް އެ ސާބިތުކަމުގައި ހުރެ، ތައުލީމައިގެން ކުރިއަށް ދިއުމުގެ އަޒުމެވެ.\nސީއެޗުއެސްއީގެ މެނޭޖްމަންޓާއި ކްލާހުގެ އެހެން ދަރިވަރުންގެ އެހީތެރިކަން މިހާރު ވެސް އޭނާއަށް ބޮޑެވެ. އެއީ ރަށުގައި، އޭނާގެ ގާތް ރަހުމަތްތެރިންގެ ފަރާތުން ވެސް ލިބުނު ފަދަ އެހީތެރިކަމެކެވެ. އިރުޝާދު ހިތުގައި އެ އެންމެންނަށް ވެސް އޮތީ ލޯތްބެވެ.\n"ދެއްވި ނިއުމަތްތަކަށް މާތްﷲއަށް ޝުކުރުވެރިވަން،" ހިނިތުންވުމަކާ އެކު އިރުޝާދު ބުންޏެވެ.\n"މިހާރުގެ އަމާޒަކީ އޭ ލެވެލްގައި ވެސް ރަނގަޅު ނަތީޖާއެއް ހޯދުން."\nތައުލީމް ނުކުޅެދުންތެރިކަން ހުންނަ މީހުން ސީއެޗްއެސްއީ\n14 ކޮމެންޓް, 205 ރިއެކްޝަންސް\nވަރައް ހިއްވަރުގަދަ ކުއްޖެއް، ހެޔޮއެދޭ ތައުލީމީ ފަރާތަކުން އިޜްޝާދު އައް ބޭނުން ނަމަ ކެރިޔަރް ގައިޑެން ދެއްވަން ފަނޭ. ސުކޫލު ތަކުގަވެސް ކެރިޔަ ޑޭ ފާހަގަކޮއް ކެރިޔަރް ކައުސިލިން ދެންފެނޭ.\nހިތްވަރެއް ހުރިއްޔަ ވާނެ. ނުކުޅެދުންތެރިކަން ހުރުމަކީ ކިޔެވުމަށް އޮތް ހުރަހެއްނޫން، މިއީ އެކަމުގެ އަލިގަދަ މިސާލެއް.\nވަރަށް ދެތަވެއްޖެ ތިިޚަބަރު ކިޔާފަ ދުޢާއަކީ ﷲ ގެހެޔޮ ރަޙުމަތް ތިޢާއިލާއައް މިންވަރުކޮއްދެއްވުން\nކާމިޔާބަށް އެދެން.. ހިތްވަރަށް ހަމަ ސެލިއުޓް ..\nމިފަދަ އާއިލާތަކަށް މާލެއިން ފުލެޓް ދޭންޖެހޭ، މިއީ އަސްލު ހަޤީޤީ ސޯޝަލް ހައުސިން ދޭންޖެހޭ ފަރާތްތަކަކީ. ބޮޑެތި މުސާރަ ލިބޭ މީހުންނަ ދައުލަތުން ނުޖެހޭ ބޯހިޔާވަހިކަން ދޭކަށް.\n"ދެއްވި ނިއުމަތްތަކަށް މާތްﷲއަށް ޝުކުރުވެރިވަން،" ހިނިތުންވުމަކާ އެކު އިރުޝާދު ބުންޏެވެ. ވަރަށް އިބުރަތްތެރި ބަސްކޮޅެއް، ސާބަސް އިރުސާދާއި އޭނަގެ މަންމަ އަށް\nނިއުމަތް ތަކުގެ މަތިން ހަދާންވަނީ އެހެންމީހުންގެ ވޭން އިހުސާސް ކުރެވުނީމައެވެ. މާތް ﷲ އީ ކޮންމެ ކަމަކަށް ކުޅަދުންވަންތަ ކަލާންގެއެވެ.\nހިތްވަރުގަދަ ކުއްޖެއް. ތިކުއްޖާގެ ހިތްވަރާއި ތި ހޯދި ކާމިޔާބީ އަށްޓަކައި ތަހުނިޔާ އާއި މުބާރަކުބާދީ. ނުހިނގޭ ކުއްޖަކަށްވީމަ ކިޔެވުމުގެ ފާއިދާއެއް ނެތްކަމަށް ބުނާމީހުނަކީ ހަގީގަތް ވިސްނޭ ބައެއް ނޫނެވެ. ނުހިނގޭ ކުއްޖަކަށް ކިޔެވުން މާ ބޮޑަށް މުހިންމު. ގޮނޑިއެއްގަ އިށީދެއިދެ ނުކިޔަވައިހުރި މީހަކުކުރާނެ ކަމެއްނެތް. އެކަމަކު ކިޔަވާފަ ހުރި މީހަކަށް ގޮނޑިއެއްގައި އިނދެ އޮފީސް މަސައްކަތް ކުރެވޭނެ. ޑިރެކްޓަރުކަންވެސް ކުރެވޭނެ.\nފާޑަކަށް ފެންކަޅި ވެއްޖެ. الحَمْدُ للهِ ... ތިބާގެ ތިމަސަތްކަތުގައި بركات ލަށްވާށި.\nމާޝާﷲ.ވަރަށް ހިތްވަރުގަދަ ދަރިވަރެއް.ނުކުޅެދުންތެރިކަން ހުރި އެތައް ބަޔަކު ވަނީ ދުނިޔޭގަ ފާހަގަކޮށްލެވޭފަދަ ކާމިޔާބް މީހުންނަށް ވެފަ.މީގެ ތެރޭގަ ލުޑްވިގް ބީތޮވޭން ، އެންޑިރިއާ ބޮސެލީ ، ނިކް ވުޖިސިޗް ، ސްޓެފަން ހޯކިންގް ، ޖޯން ނަޝް އަދި ފްރިދާ ކަލޯ ފަދަ އެތައް ބަޔަކު އެބަތިބި.އިރުޝާދު ކުރިއަށް ވަޑައިގަންނަވާ.ހަމަ ޔަގީނުން ވެސް އިރުޝާދުގެ މައިންބަފައިން އެއީ ކެތްތެރިބައެއް.މާތްﷲ ވޮޑިގެންވަނީ ކެތްތެރީންނާއެކުކަން ކަށަވަރު.ވ.ވެދުން


England aa dhekolhah kulheyne hakatha ebahuri: Croatia coach | Mihaaru\nކްރޮއޭޝިއާ ކުޅުންތެރިން އުފާފާޅުކުރަނީ. --ފޮޓޯ: އޭއެފްޕީ\n08 ޖުލައި 2018 - 10:53\nސޯޗީ، ރަޝިއާ (ޖޫން 8) – ޖެހިޖެހިގެން ދެ މެޗުގައި އިތުރު ވަގުތު ކުޅެން ޖެހުނު ނަމަވެސް ވޯލްޑް ކަޕުގެ ސެމީ ފައިނަލުގައި އިންގްލެންޑާ ދެކޮޅަށް ކުޅޭނެ ހަކަތަ ޓީމުގައި ހުންނާނެ ކަމަށް ކްރޮއޭޝިއާގެ ކޯޗު ޒްލަޓްކޯ ޑާލިޗް ބުނެފި އެވެ.\nޑެންމާކް އަތުން ޕެނަލްޓީ ޖަހައިގެން މޮޅުވެ ކުއާޓާ އިން ޖާގަ ހޯދި ކްރޮއޭޝިއާ ރޭ ކުއާޓާގައި ރަޝިއާ އަތުން ސަލާމަތްވީ ވެސް ޕެނަލްޓީ ޖަހައިގެންނެވެ.\n"ޔަގީން އަހަރެމެންގެ ޓީމުގައި ކޮންމެވެސް ވަރަކަށް ހަކަތަ އެބަހުރި އިންގްލެންޑް މެޗަށް،" ޑާލިޗް ބުންޏެވެ.\nއިންގްލެންޑުން ވެސް ދެ ވަނަ ބުރުގައި ކޮލަމްބިއާއާ ވާދަކުރިއިރު ޕެނަލްޓީ ޖަހަން ޖެހުނު ނަމަވެސް ކްރޮއޭޝިއާ ވަނީ އެ ޓީމަށް ވުރެ އިތުރަށް 30 މިނެޓު ކުޅެފަ އެވެ. އަނެއްކޮޅުން ކްރޮއޭޝިއާގެ އެއް ވަނަ ގޯލްކީޕަރު ޑެނިޔެލް ސުބަސިޗަށް އަނިޔާގެ ކަންބޮޑުވުން އެބައޮތެވެ. ރޭގެ މެޗުގެ ފަހުކޮޅު ފަލަމަސްގަނޑަށް ލިބުނު އަނިޔާ އަށް ފަހު ކުޅެން ފެށުނީ ދަނޑުމަތީގައި ގިނަ އިރުތަކެއް ވަންދެއް ފަރުވާ ދިނުމަށް ފަހު އެވެ.\n"މިއީ ރީތި މެޗެއް ނޫން. މިއީ ހަނގުރާމައެއް. ސެމީ ފައިނަލަށް ދިއުމަށް ހިނގި ކުރިމަތިލުމެއް. އަހަރެމެން ނަސީބު ވެސް ރަނގަޅީ،" ޑާލިޗް ބުންޏެވެ.\nއިންގްލެންޑާ މެޗާ ބެހޭގޮތުން އޭނާ ބުނީ "ހުއްޓާލަން ބޭނުންނުވާ" ކަމަށާއި "އެންމެ މޮޅު ގޭމް" އެ މެޗުގައި ކުޅެވޭތޯ މަސައްކަތްކުރާނެ ކަމަށެވެ.\n"އަހަރެމެންގެ އެބައޮތް ދެ މެޗު ކުޅެން. ވަރަށް ބޮޑަށް ހިތްވަރު އާވެފައި މިތިބީ. އަހަރެމެންގެ ގައިގައި ހުރި އެއްޗެއް ވިއްޔާ ދެމުން މިދަނީ. ދެން ވެސް އޮތީ ހަނގުރާމައެއް އެކަމަކު ޓީމަށް އިތުބާރު އެބައޮތް. މި ޓީމާ މެދު އަހަންނަށް ޔަގީންކަން އެބައޮތް،" އޭނާ ބުންޏެވެ.\nއިންގްލެންޑް އަކީ ކަޑަ ޓީމެއް!ކޮންމެ އަކަސް ކްރޮއޭޝިއާ އަށް މިއޮތީ ތަނުގެ ފުރުސަތެއް ލިބިފަ ފައިނަލަށްދާން........


بُلُوغُ اَلْمَرَامِ ގެ كِتَابُ اَلصِّيَامِ (2 ވަނަ ބައި)- ފޮތުގެ ތަޢާރަފް – DhiSalafiyyah\nبُلُوغُ اَلْمَرَامِ ގެ كِتَابُ اَلصِّيَامِ (2 ވަނަ ބައި)- ފޮތުގެ ތަޢާރަފް\n07/06/2016 ޙަދީޘާއި އޭގެ ޢިލްމުތައް, ދީންއައްޝައިޚް ޢަބްދުﷲ ރަޝީދު\nމިފޮތުގެ މުއައްލިފު މި ފޮތައް ދެއްވާފައިވާ ނަމަކީ بُلُوغُ اَلْمَرَامِ مِنْ أَدِلَّةِ اَلْأَحْكَامِ އެވެ. މާނައީ: ޙުކުމްތަކުގެ ދަލީލުތަކުގައި (އެމީހަކު) ބޭނުންވާ ހިސާބަށް (މި ފޮތުގެ ޒަރީއާއިން) ދިޔުމެވެ. ފޮތުގެ މުޤައްދިމާގައި އެކަން ބަޔާން ކުރައްވަމުން މުއައްލިފު ވިދާޅުވެފައި ވެއެވެ. ” މި ފޮތައް އަޅުގަނޑު ކީ ނަމަކީ بُلُوغُ اَلْمَرَامِ مِنْ أَدِلَّةِ اَلْأَحْكَامِ އެވެ. “\nމިފޮތް ލޔުއްވީ މަޝްހޫރު މުޙައްދިޘް الإِمَامُ الْحَافِظُ أَحْمَدُ بْنُ عَلِى بْنِ حَجَرِ الكناني الْعَسْقَلَانِي الشَّافِعِيْ – رَحِمَهُ الله -އެވެ.\nކުންޔާ އަކީ أَبُوْ الْفَضْلِ އެވެ.\nއުފަންވެ ވަޑައިގެންފައި ވަނީ ހިޖުރައިން 773 ވަނަ އަހަރުގެޝަޢުބާން މަހުގައި މިސްރަށެވެ. އަދި އުޅުއްވާ ބޮޑުވެވަޑައިގެންނެވީ ވެސް މިސްރުގައެވެ.\nއުމުރުފުޅުން 20 އަހަރުގައި ހިޖުރައިން 793 ވަނަ އަހަރު އިލްމު އުގެނުމުގެ ދަތުރުތައް ފެއްޓެވިއެވެ. އެގޮތުން ޔަމަނަށާއި މިސްރުގެ އިސްކަންދަރިއްޔާ އަށާއި އަދި ހިޖާޒުކަރައަށް (މިހާރުގެ މައްކާ މަދީނާ ސަރަހައްދަށް) ވެސް ވަޑައިގެންނެވިއެވެ. އަދި އެޔަށްފަހު ޝާމްކަރައަށް (މިހާރުގެ ސޫރިޔާގެ ސަރަޙައްދަށް) އިލްމު އުގެނުމަށް ދަތުރު ކުރެއްވިއެވެ.\nއިލްމުގެ މައިދާނުގައި ވަރަށް ގިނަގުނަ ޚިދުމަތްތަކެއް ކުރެއްވި الإِمَامُ الْحَافِظُ ابْنِ حَجَرِ -رَحِمَهُ الله- ޢުމުރުގެ ވަރަށް ކުރީކޮޅު ފޮތްތައް ލިޔުއްވަން ފެއްޓެވިއެވެ. އެގޮތުން ހިޖުރައިން 795ވަނަ އަހަރު مُخْتَصَرُ تَلْبِيْس إِبِلِيْس لِابْنِ الْجَوْزِي އަދި مُقَدَّمَةٌ فِيْ الْعُرُوْضِ މި ދެފޮތް ލިޔުއްވިއެވެ. އެޔަށް ފަހު ވަރަށް ގިނަ ފޮތްތައް ލިޔުއްވިއެވެ. އެގޮތުން އެކަލޭގެފާނު ލިޔުއްވި ފޮތްތަކުގެ ޢަދަދު 282 އަށް ވުރެ ގިނަކަމަށް އެކަލޭގެފާނުގެ ސީރަތުފުޅު ލިޔުއްވާ ޢިލްމުވެރިން ވިދާޅުވެއެވެ.\nދުވަސްތަކަކު އާލާސްކަންފުޅާ އުޅުއްވުމަށް ފަހު އެކަލޭގެފާނު އަވަހާރަ ވީ ހިޖުރައިން 852 ވަނަ އަހަރުގެ ޛުލްޙިއްޖާ މަހުގެ 18 ވަނަވީ ހޮނިހިރު ވިލޭރެއެވެ. އޭރު އެކަލޭގެ ފާނުގެ ޢުމުރު ފުޅަކީ 69 އަހަރެވެ.\nالله سُبْحَانَه وَتَعَالَى އެކަލޭގެފާނަށް މަތިވެރިވެގެންވާ ރަޙްމަތަކުން ހެޔޮރަޙްމަތް ލައްވާށިއެވެ. އާމީން.\nމިފޮތް ލިޔުއްވި ސަބަބުކަމުގައި الإِمَامُ الْحَافِظُ ابْنِ حَجَرِ -رَحِمَهُ الله- ބަޔާން ކުރައްވާފައި ވަނީ އެއީ ޝަރުޢީ ޢިލްމު އުގެނި ދަސްކުރަން ފަށާގަންނަ މީހުންނަށް އެހީތެރިކަމެއްގެ ގޮތުގައި ކަމުގައެވެ. އެފޮތުގެ ޒަރިއާއިން އެ މީހުންގެ ޢިލްމީ މައިދާން ފެށުމުގައި އުޖާލާކަން އިތުރުކޮށްދޭ ފޮތެއްކަމުގައެވެ. އަދި ހަމަ އެހެންމެ ޝަރުޢީ ޢިލްމުގެ މައިދާނުގައި ގިނަދުވަހު ހޭދަކޮށް މައިދާނުގެ ތަޖުރިބާ ލިބިވަޑައިގެން ތިއްބެވި ފުންނާބުއުސް ބޭފުޅުން މުރާޖަޢާކޮށް ރުޖޫޢަވާނެ ފޮތެއްކަމުގައެވެ. އެކަމަށް އިޝާރާތް ކުރައްވާ الإِمَامُ الْحَافِظُ ابْنِ حَجَرِ -رَحِمَهُ الله- އެފޮތުގެ މުޤައްދިމާގައި ވިދާޅުވެފައި ވެއެވެ. ” (އެފޮތް ލިޔެފައިވާނީ) އެފޮތުން ފަށާއިގަންނަ ކިޔަވާކުދިން އެހީ ހޯދާ، އަދި ޢިލްމީގޮތުން ފުންނާބުއުސް ބޭކަލުން އެފޮތާނުލައި ނުފުދޭ ފޮތެއްގެ ގޮތުގައެވެ. “\nފޮތުގައިވާ ޚާއްޞަ ކަންތައްތައް:\nފޮތުގައިވާ ޚާއްޞަ ކަންތައްތައް ވަރަށް ގިނައެވެ. އޭގެތެރެއިން މުހިއްމު ބައެއް ނުކުތާތައް ފާހަޤަކޮށްލާނަމެވެ.\nކިޔަވާ ކުދިންނަށް ފަސޭހައަކަށް މިފޮތުގައިވާ ޙަދީޘްތަކުގެ ދަރަޖަ މުއައްލިފު ބަޔާންކޮށްފައި ވެއެވެ. އެގޮތުން ޙަދީޘްގެ ފަހަތުގައި ސަޙީޙު ނުވަތަ ހަސަން ނުވަތަޟަޢީފު ދަރަޖައިގެ ޙަދީޘެއްކަން ބަޔާންކޮށްފައި ވެއެވެ.\nޙަދީޘްތައް ގެނައުމުގައި މުއައްލިފު ލިޔުއްވާފައިވަނީ މާނައަށް އުނިކަމެއްނުވާގޮތައް ކުރުކޮށް، ހަދީޘްގެ އެބާބަކާއި ގުޅޭބައެވެ. އެއީ އެގޮތް ކުރުވެފައި ފައިދާ ބޮޑުވެގެން ދާތީއެވެ.\nބާބުގެ ދަށުން ގެންނަވާ ޙަދީޘްގައި އިތުރު ރިވާޔަތްތައް ވާނަމަ ކުރުކޮށް ސާފްކޮށް އެނގޭނޭގޮތައް އެބައި އިތުރުކުރައްވާފައިވެއެވެ. އެހެން ހެދުމުން ރިވާޔަތްތައް ގުޅި މަޢުލޫމާތު ފުރިހަމަކޮށްދެއެވެ.\nހަދީޘްތައް ގެންނަވާފައި ވަނީ މަޝްހޫރު އަދި އުންމަތުގައި އިތުބާރު ލިބިފައިވާ، الإِمَامُ أَحْمَدُ ގެ މުސްނަދާއި ، الإِمَامُ اَلْبُخَارِيُّ އަދި الإِمَامُ مُسْلِم ގެ ދެ ޞަޙީހުއާއި، الإِمَامُ أَبُو دَاوُدَ އާއި الإِمَامُ التِّرْمِذِي އާއި الإِمَامُ النَّسَائِي އަދި الإِمَامُ اِبْنُ مَاجَهْ ގެ ސުނަނުތައް ފަދަ ފޮތްތަކުންނެވެ.\nއާއްމުގޮތެއްގައި ބާބުތަކުގައި ފުރަތަމަ ގެންނަވާފައި ވަނީ ، الإِمَامُ اَلْبُخَارِيُّ އަދި الإِمَامُ مُسْلِم ގެ ދެ ޞަޙީހުން ނުވަތަ އޭގެން އެއް ފޮތުންނެވެ. އަދި އެޔަށްފަހު އެހެން ފޮތްތަކުން ހަދީޘްގެންނަވާފައި ވެއެވެ. މަޤުޞަދަކީ ބާބުގެ މައިގަނޑު ޙަދީޘެއްގެ ގޮތުގައި ޞައްޙަ ޙަދީޘެއް ވުމަށްފަހު ދެން ހުންނަ ޙަދީޘްތަކަކީ އެޔަށް ބާރުދޭ އަދި ފުރިހަމަކަން އިތުރުކޮއްދޭ ޙަދީޘްތަކަކަށް ވުމެވެ.\nހަދީޘެއްގައި ބަލިކަމެއް ވާނަމަ އެކަންވެސް ބަޔާންކުރައްވާފައި ވެއެވެ.\nހަދީޘެއްގައި ތަވާބިޢު ނުވަތަ ޝަވާހިދު ވާނަމަ ކޮންމެވެސް ވަރަކަށް އެޔަށްވެސް އިޝާރާތް ކުރައްވާފައި ވެއެވެ. އޭރުން އެ ޙަދީޘުން ބާބަށް ލިބޭ ބާރު އިތުރުވެގެން ދެއެވެ.\nމުއައްލިފު މިފޮތުގެ ބާބުތަކާއި ޙަދީޘްތައް ތަރުތީބު ކުރައްވާފައި ވަނީ ފިޤުހު ފޮތްތަކުގައި ބާބުތައް އަތުރާލާފައިވާ ބީދައިންނެވެ. އެއީ ދަލީލު ތަކުގެ ޒަރީއާއިން ހުކުމްތައް ބަޔާންވެގެންވާ ފޮތްތަކުގެ ތެރެއިން ވުމަށްޓަކައާއި އެފޮތް ކިޔާ ފަރާތްތަކަށް މުޠާލިޔާކުރަން ފަސޭހައަކަށެވެ.\nފޮތުގެ އެންމެ ފަހު ބާބުގައި ރިވެތި އަދަބުތަކާއި ގުޅޭ ޙަދީޘްތައް ގެންނަވާ، جَامِعُ فِيْ الآدَابِ (އަދަބުތާއި ބެހޭގޮތުން ޖަމާކުރެވުނު ހަދީޘްތައް ނަންގަނެވުނު ބާބު) މި ނަމުން ނަން ދެއްވިއެވެ. އެއީ އެކަންކަމުގެ ޙުކުމްތައް ދެނެގަތުމަށާއި އެފޮތް ކިޔާ ފަރާތްތަކުގެ އަޚުލާޤާއި ސުލޫކަށް ރަގަޅު އަސަރުތަކެއްކޮށް އެކަމުން ފައިދާ ލިބިގަތުމަށްޓަކައެވެ.\nބައެއް މުހިންމު ޝަރަޙަތައް:\nމިފޮތުގައިވާ ޙަދީޘައް އެކިޒަމާންތަކުގައި ޝަރަޙަކޮށްދެއްވާ ބަޔާންކޮއްދެވާ ޢިލްމުވެރިން ލިޔުއްވާފައިވާ ފޮތްތައް ގިނަގުނައެވެ. އެގޮތުން އެކި ޒަމާންތަކުގައި މިފޮތައް ލިޔެވިފައިވާ ބައެއްޝަރަޙަތައް ތިރީގައި ހިމަނާލަމެވެ.\nاَلْبَدْرُ التَّمَامِ فِيْ شَرْحِ بُلُوْغِ الْمَرَامِ؛\nލިޔުއްވީ اَلشَّيْخُ الْقَاضِيْ اَلْحُسَيْن بْنُ مُحَمَّدٍ المغْرِبِي (އަވަހާރަވީ ހިޖުރައިން 1119 ވަނަ އަހަރު.)\nسُبُلُ السَّلَامِ فِيْ شَرْحِ بُلُوْغِ الْمَرَامِ مِنْ أَدِلَّةِ الْأَحْكَامِ؛\nލިޔުއްވީ اَلشَّيْخُ مُحَمَّد بْنُ إِسْمَاعِيْل الصَّنْعَانِي، (އަވަހާރަވީ ހިޖުރައިން 1182 ވަނަ އަހަރު.)\nމިއީ މަތީގައި ބަޔާންކުރެވުނު اَلشَّيْخُ الْقَاضِيْ اَلْحُسَيْن بْنُ مُحَمَّدٍ المغْرِبِي ލިޔުއްވި اَلْبَدْرُ التَّمَامِ فِيْ شَرْحِ بُلُوْغِ الْمَرَامِ ގެ މުޚްތަޞަރެކެވެ.\nލިޔުއްވީ اَلشَّيْخُ صِدِّيْق بْنُ حَسَن خَانْ اَلْبُخَارِي القَنُوْجِي، (އަވަހާރަވީ ހިޖުރައިން 1307 ވަނަ އަހަރު.)\nލިޔުއްވާފައި ވަނީ ފާރިސީ ބަހުންނެވެ.\nفَتْحُ الْعَلَّامِ لِشَرْحِ بُلُوْغِ الْمَرَامِ؛\nލިޔުއްވީ اَلشَّيْخُ أَبُوْ الْخَيْرِ نُوْرُ الْحَسَن بْن صِدِّيْق بْنِ حَسَّانِ خَان، (އަވަހާރަވީ ހިޖުރައިން 1336 ވަނަ އަހަރު.)\nމިފޮތް ލިޔުމުގައި ގިނަ މަޢުލޫމާތު ނަންގަވާފައި ވަނީ އިސްވެ ދެންނެވުނު سُبُلُ السَّلَامِ މިފޮތުންނެވެ. ދެން އެހެން ފޮތްތަކުން ނަންގަވާ ފުރިހަމަކަން އިތުރު ކުރައްވާފައި ވެއެވެ.\nمُخْتَصَرُ الْكَلَامِ عَلَى بُلُوْغِ الْمَرَامِ؛\nލިޔުއްވީ اَلشَّيْخُ فَيْصَل بْنُ عَبْدُالْعَزِيْزِ آلُ مُبَارَك، (އަވަހާރަވީ ހިޖުރައިން 1376 ވަނަ އަހަރު.)\nفِقْهُ الْإِسْلَامِ شَرْحُ بُلُوْغُ الْمَرَامِ؛\nލިޔުއްވީ اَلشَّيْخُ عَبْدُالْقَادِرِ شَيْبَةِ الْحَمْدِ،\nމިފޮތް ލިޔުއްވާފައިވަނީ ދިހަ މުޖައްލަދު (ވޮލިޔުމް)އަށެވެ.\nنَيْلُ الْمَرَامِ شَرْحُ بُلُوْغِ الْمَرَامِ مِنْ أَدِلَّةِ الْأَحْكَامِ،\nލިޔުއްވީ اَلشَّيْخُ مُحَمَّد بُنْ يَاسِيْن بْنِ عَبْدُالله\nމިއީ މޫސަލްގެ ޢިލްމުވެރިއެވެ. މިފޮތް ލިޔުއްވާފައިވަނީ ފަސް މުޖައްލަދަށެވެ.\nتَوْضِيْحُ الْأَحْكَامِ مِنْ بُلُوْغِ الْمَرَامِ؛\nލިޔުއްވީ اَلشَّيْخُ عَبْدُالله بْنُ عَبْدُالرَّحْمن البَسَّام،\nމިފޮތް ލިޔުއްވާފައިވަނީ ހަ މުޖައްލަދަށެވެ.\nإِتْحَافُ الْكِرَامِ تَعْلِيْق عَلَى بُلُوْغِ الْمَرَامِ؛\nލިޔުއްވީ اَلشَّيْخُ صَفِيُّ الرَّحْمن الْمُبَارَكْفُوْرِي،\nމިފޮތް ލިޔުއްވާފައިވަނީ އެއް މުޖައްލަދަށެވެ.\nحَاشِيَةُ الدَّهْلَوِي عَلَى بُلُوْغِ الْمَرَامِ؛\nލިޔުއްވީ اَلشَّيْخُ أَحْمَدُ بْنُ حَسَن الدَّهْلَوِي،(އަވަހާރަވީ ހިޖުރައިން 1337 ވަނަ އަހަރު.)\nفَتْحُ ذِيْ الْجَلَالِ وَالْإِكْرَامِ بِشَرْحِ بُلُوْغِ الْمَرَامِ؛\nލިޔުއްވީ اَلشَّيْخُ مُحَمَّد بْنُ صَالِح الْعُثَيْمِيْن،(އަވަހާރަވީ ހިޖުރައިން 1421 ވަނަ އަހަރު.)\nމިފޮތް ލިޔުއްވާފައިވަނީ 15 މުޖައްލަދަށެވެ.\nفَتْحُ الْوَهَّابِ شَرْح عَلَى بُلُوْغِ الْمَرَامِ؛\nލިޔުއްވީ اَلشَّيْخُ مُحَمَّد أَحْمَدُ الدَاهُ الشِّنْقِيْطِي،\nالشَّيْخُ إِبْرَاهِيْمُ بْنُ أَبِي الْقَاسِمِ بْنِ إِبْرِاهِيْم جَعْمَان الذُؤَالي ލިޔުއްވި ޝަރަހަ،\nއެކަލޭގެފާނު އަވަހާރަވީ ހިޖުރައިން 897 ވަނަ އަހަރު.\nمِنْحَةُ الْكِرَاِم بِشَرْحِ بُلُوْغِ الْمَرَامِ\nލިޔުއްވީ اَلشَّيْخُ الْحَافِظُ جَمَالُ الدِّيْنِ يُوْسُف بْنُ شَاهِيْن، (އަވަހާރަވީ ހިޖުރައިން 899 ވަނަ އަހަރު.)\nالشَّيْخُ عَبْدُالرَّحْمن بْنُ مُحَمَد الحَمِيْمِي اليَمَنِي ލިޔުއްވި ޝަރަހަ،\nއެކަލޭގެފާނު އަވަހާރަވީ ހިޖުރައިން 1067 ވަނަ އަހަރު.\nتَنْبِيْهُ الكِرَامِ عَلَى أَحَادِيْثَ فِيْ بُلُوْغِ الْمَرَام؛\nލިޔުއްވީ اَلشَّيْخُ عَبْدُالله بْنُ صَالِح العُبَيْلَان،\nމިއީ بُلُوْغُ الْمَرَامِ ގައިވާ ޙަދީޘްތަކާއި ގުޅޭގޮތުން ޝެއިޚުގެ ރައުޔާއި ސަމާލުކަންދޭންވީ ކަންކަމަށް ރިޢާޔަތްކުރައްވާ ލިޔުއްވާފައިވާ 32 ޞަފްޙާގެ ކުޑަ ރިސާލާއެކެވެ.\nوَحُيُ الْكَلَامِ مِن بُلُوْغِ الْمَرَام؛\nލިޔުއްވީ اَلشَّيْخُ شَاكِرُ بْنُ مَحْمُوْدً،\nމިއީ 1348 ވަނަ އަހަރު اَلْعِمَارِيِّة ޗާޕްޚާނާއިން ޗާޕްކުރައްވާފައިވާ 92 ޞަފްޙާގެ ފޮތެކެވެ.\nالشَّيْخُ الْمُحَدِّثُ العَّلَامَة اَلْأَلْبَانِي މިފޮތާއި ބެހޭގޮތުން ތަޢުރީފްކުރައްވާ އެކަލޭގެފާނުގެ ދަރިވަރުނަށް ވަޞިއްޔަތްކުރައްވަމުން އެފޮތާއިމެދު ވިދާޅުވިއެވެ. ” الحَافِظُ ابْنُ حَجَر ގެ بُلُوْغُ الْمَرَام އަކީ ޙުކުމްތަކުގެ ދަލީލުތަކާއި ގުޅޭގޮތުން ލިޔެވިފައި އެންމެ ރަނގަޅު އެއްފޮތެވެ. އެހެނީ ހަދިޘްތަކުގެ ސައްޙަކާމއި ޟަޢީފުކަމަށްވެސް މުއައްލިފު އިޝާރާތް ކުރައްވަފައި ވެއެވެ. “\nއިސްލާމީ އުންމަތުގެ ޢިލްމުވެރިން ކުރައްވާފައިވާ މިފަދަ މަތިވެރި މަސައްކަތްތަކުން ފައިދާ ޙާޞިލްކުރުމުގެ ތައުފީޤު އަޅަމެންނަށް މިންވަރު ކުރައްވާށި. އާމީން\n(ނޯޓް: މިބައިގެ މުހިންމުކަން ބޮޑުކަމަށް ފެންނާތީ ފޮތުގެ ތަޢާރަފް އެއީ އަންނަ ނިވި ދެ މަސްދަރުގެ އަލީގައި އަޅުގަނޑު ޖަމާކޮށްފައި ވާމައުލާތެވެ. މިއީ بُلُوْغُ الْمَرَام މިފޮތުގެ ތެރެއިން ވާބައެއް ނޫނެވެ.)\nتَوْضِيْحُ الْأَحْكَامِ مِنْ بُلُوْغِ الْمَرَامِ (ލިޔުއްވީ اَلشَّيْخُ عَبْدُالله بْنُ عَبْدُالرَّحْمن البَسَّام، )\nالألوكة ވެބަސައިޓް (http://www.alukah.net/sharia/0/26216/)\nކުރީގެ ބައިތައް ބެއްލެވުމަށް މިލިންކަށް ޒިޔާރަތްކޮށްލައްވާ


Keyvaiaarusee netboalha mubaaraathuge chempiankan thaartee pulas hoadhaifi\nކޭވައިއާރުސީ ނެޓްބޯޅަ މުބާރާތުގެ ޗެމްޕިއަންކަން ތާރޓީ ޕުލަސް ހޯދައިފި\nކުޅުދުއްފުށީ ޔޫތް އެންޑް ރިކްރިއޭޝަން ކުލަބުން އިންތިޒާމުކޮށްގެން ކުޅުދުއްފުށީގައި ބޭއްވި ނެޓްބޯޅަ މުބާރާތުގެ ޗެންޕިއަންކަން ޓީމް ތާރޓީ ޕުލަސް އިން ހޯދައިފި އެވެ.\nތާރޓީ ޕުލަސް މުބާރާތް ކާމިޔާބް ކޮށްފައިވަނީ އެއްވެސް މެޗަކުން ބަލި ނުވެ ވަރަށް ފުރިހަމަ ކާމީޔާބީއަކާ އެކު ފައިނަލަށް ގޮސް ޓީމް ފައިވް އާ ބައްދަލްކޮށް 39 – 25 ޝޫޓުންނެވެ.\nކާމިޔާބީތަށް ލިބިފައިވާ ކުޅުންތެރިންނަށް މެޑެލް އާއީ ޓްރޮފީ ހަވާލުކޮށްދެއްވާފައިވަނީ މުބާރާތް ނިންމުމުގެ ރަސްމިއްޔާތުގެ ޝަރަފުވެރިމެހެމާނުން ކަމަށްވާ ކުޅުދުއްފުށީ ކައުންސިލްގެ ރައިސް އަބްދުލަތީފް ހަސަނާއި އަފީފުއްދީން ސްކޫލުގެ ޕުރިންސިޕަލް ނާސިހާ އިދުރީސްގެ އިތުރުން ކުޅުދުއްފުށީ ޔޫތް އެން ރިކްރިއޭޝަން ކުލަބުގެ ރައީސް ފަޒްނާ ޖަލީލްއެވެ.\nމުބާރާތުގެ އެންމެ މޮޅު ހަތް ކުޅުންތެރިންނަށް ހޮވިފައި ވަނީ ތާރޓީ ޕުލަސްގެ ގޯލް އެޓޭކް ނަސީމާ އިބްރާހިމް، ގޯލްޑިފެންސް ފާތިމަތު އާދަމް، ވިންގް އެޓޭކް ނާޝިދާ މޫސާ، ސެންޓާރ ޝާހިދާ މޫސާ، ޓީމް ފައިވްގެ ގޯލްޑިފެންސް މިންނާ ހަސަން، ސެންޓާރ އިނާސާ މޫސާގެ އިތުރުން ކުލަބް ކޮރަލްގެ ގޯލް އެޓޭކާރ ޝަރޫނާ މޫސާއެވެ.\nފައިނަމް މެޗްގެ ކުއީންއޮފްދަ މެޗަށް ހޮވިފައި ވަނީ ތާޓީ ޕުލަސްގެ ސެންޓާރ ޝާހިދާ މޫސާއެވެ.\nކުޅުދުއްފުށީ ޔޫތް އެންޑް ރިކްރިއޭޝަން ކުލަބަކީ ކުޅުދުއްފުށީގައި ނެޓްބޯޅަ ކުރިއެރުވުމަށް މަސައްކަތް ކުރާ އަދި ކުޅުންތެރިން އުފައްދަން މަސައްކަތްކުރާ ކުލަބެކެވެ. މިދިޔަ ޖެނުއަރީ މަހުގެ 25 ވަނަ ދުވަހު6ޓީމް އާއެކު ސްޓޭޑިއަމްގައި ފަށައިގެން ކުރިޔަށްދިޔަ މި މުބާރާތުގައި ބައިވެރިވެފައިވާ ޓީމް ތަކަކީ ނޯޓީ 40، ތާރޓީ ޕުލަސް، ޓީމް ސްޓާރ، ޓީމް ސައިރެން، ޓީމް ފައިވް އާއި ކުލަބް ކޮރަލްސް އެވެ.


މާދަމާއަކީ ފިތުރު އީދު ދުވަސް ކަމަށް ކަނޑައަޅައިފި - Dhivehi Post\nއާޓިކަލް ޕޯސްޓްކުރީ ދިވެހި ޕޯސްޓް 10 މަސް ކުރިން يونيو 3, 2019 02467\nމާދަމާއަކީ މިއަހަރުގެ ފިތުރު އީދުގެ ފުރަތަމަ ދުވަސް ކަމަށް ކަނޑައަޅައި، މިރޭ އިއުލާންކޮށްފި އެވެ.\nހަނދު ސާބިތުކުރަން މިރޭ އިސްލާމީ މަރުކަޒުގައި ބޭއްވި ބައްދަލުވުމަށް ފަހު އިއްވި ބަޔާނުގައިވަނީ މިރޭ ބައެއް ގައުމުތަކަށް ހަނދު ފެނިފައިވާތީ އާއި ރާއްޖޭގައި މިހާތަަނަށް ވެސް އަމަލުކުރާ އުސޫލުގެ މަތިން މާދަމާ އަކީ މިއަހަރުގެ ފިތުރު އީދުގެ ފުރަތަމަ ދުވަސް ކަމަށް ކަނޑައެޅީ ކަމަށް އެ ބަޔާނުގައިވެ އެވެ.\nމާދަމާއަކީ އީދު ދުވަސް ކަމަށް ކަނޑައެޅިއިރު، އިސްލާމީ ބައެއް ގައުމުތަކުން ނިންމާފައިވަނީ އީދުގެ ފުރަތަމަ ދުވަހަކީ އަންނަ ބުދަ ދުވަސް ކަމަށެވެ. އެކަމަކު ސައުދީ އަރަބިޔާއަށް ހަނދު ފެނުމާ ގުޅިގެން އެ ގައުމުން އޮތީ މާދަމާއަކީ އީދު ކަމަށް އިއުލާންކޮށްފަ އެވެ.\nއުމަރަށް ދީފައިވާ ސެކިއުރިޓީ މުރާޖައާ ކުރަނީ\nރޮޒެއިނާ ޕްރައިމަރީ ކާމިޔާބުކޮށްފި\nދިވެހި ޕޯސްޓް 8 މަސް ކުރިން غشت 8, 2019


އެފްއޭއެމް އިން ކްލަބްތަކަށް ފައިސާ ދޫކުރަން ފަށައިފި - Maldives Football\nފައިނޭންޝަލް އެސިސްޓަންސް ޕްރޮގްރާމްގައި ސޮއި ކުރުމަށްފަހު ރައީސް ބައްސާމް އާއި މާޒިޔާގެ ޗެއަރމަން (ފޮޓޯ: އިބްރާހިމް ފާއިދު/އެފްއޭއެމް)\nއެމްއެފް ނިއުސް09 ސެޕްޓެމްބަރ 2020 09:05\nމާލެ، ދިވެހިރާއްޖެ - ދިވެހި ޕްރިމިއާ ލީގުގައި ވާދަކުރާ ކްލަބްތަކަށް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) ދޭން ވައުދުވެފައިވާ ފައިސާ އެ އިދާރާ އިން ކްލަބްތަކަށް ދޫކުރަން ފަށައިފި އެވެ.\nމޯލްޑިވްސްފުޓްބޯލް އަށް މަޢުލޫމާތު ލިބިފައިވާ ގޮތުގައި ކްލަބްތަކުން ސީޒަނަށް ތައްރާރުވުމުގެ ގޮތުގައި ކުރަން ޖެހޭ ކަންކަން ފުރިހަމަކޮށްފައިވާ ކްލަބްތަކަށް 500،000 (ފަސް ލައްކަ) ރުފިޔާ މިހާރުވަނީ ދޫކޮށްފަ އެވެ.\nޓުވާޑްސް ފިއުޗާ ފައިނޭންޝިއަލް އެސިސްޓަންސް ޕްރޮގްރާމްގެ ނަމުގައި އެފްއޭއެމް އިން ޕްރޮގްރާމްއެއް ފަށާ މި އަހަރުގެ ޕްރިމިއާ ލީގުގައި ވާދަކުރާ ކްލަބްތަކާއިއެކު ދެ އަހަރުގެ ކޮންޓްރެކްޓެއްގައި ސޮއިކޮށްފައިވަނީ މި މަހުގެ ފުރަތަމަ ދުވަހުއެވެ. ލީގުގައި ވާދަކުރާ ކޮންމެ ޓީމަކަށް ތިން މިލިއަނެއްހާ ރުފިޔާ ދޭން ނިންމާފައިވާއިރު، އެކަން ކުރާނީ ބަހާލައިގެން ވަކި ކަންތައްތަކެއް ފުރިހަމަވުމުން ކަމަށް އެފްއޭއެމްއިން ވަނީ ބުނެފައެވެ. އެގޮތުން ފައިސާ ދޭން ނިންމާފައިވަނީ ލީގުގެ ކޮންމެ ބުރަކަށާއި އެފްއޭ ކަޕާއި ޕްރެޒިޑެންޓްސް ކަޕްގެ އިތުރުން އެގްރީމެންޓްގައި ހިމެނޭ ވަކި ކަންތައްތަކެއް ފުރިހަމަވަމުންދާ މިންވަރަށް ބެލުމަށް ފަހުގައެވެ.\nއެފްއޭއެމް އިން ހާމަކޮށްފައިވާ ގޮތުގައި ކޮންޓްރެކްޓް ބިނާވަނީ މައިގަނޑު ހަތް ކަމެއްގެ މައްޗަށެވެ. އެއީ ކްލަބް ލައިސަންސިން، އެކެޑަމީ އެންޑް ޔޫތު ޑިވެލޮޕްމަންޓް، ކްލަބް މެނޭޖްމަންޓް، ކްލަބް ފައިނޭންޝިއަލް ރިޕޯޓް، ސީނިއާ ވިމެންސް އެކްޓިވިޓްސް، ސީއެސްއާރް އެކްޓިވިޓީސް އަދި ޕްރޮމޯޝަނަލް އެކްޓިވިޓީސް އެވެ.\nމި އަހަރުގެ ދިވެހި ޕްރިމިއާ ލީގުގައި ވާދަކުރާ އަށް ޓީމަކީ މާޒިޔާ ސްޕޯޓްސް އެންޑް ރެކްރިއޭޝަން، ޓީސީ ސްޕޯޓްސް ކްލަބް، ކްލަބް ގްރީން ސްޓްރީޓްސް، ކްލަބް އީގަލްސް، ދަ ގްރާންޑޭ ސްޕޯޓްސް ކްލަބް، ޔުނައިޓެޑް ވިކްޓްރީ އަދި މިިދިޔަ ސީޒަނުގައި ދެ ވަނަ ޑިވިޝަނުން ޕްރޮމޯޓްވި ސުޕަ ޔުނައިޓެޑް ސްޕޯޓްސް (ސަސް) އަދި ކްލަބް ވެލެންސިއާ އެވެ.


Indonesia ge Raees ah, Raees Solih thauziyaa vidhaalhuvehjje\nއިންޑޮނޭޝިއާގެ ރައީސަށް، ރައީސް ސޯލިހް ތައުޒިޔާ ވިދާޅުވެއްޖެ\nރައީސް ސޯލިހު ރައީސް އޮފީހުގައި. -- ފޮޓޯ | ރައީސް އޮފީސް\nއިންޑޮނޭޝިއާގައި އަލިފާން ފަރުބަދައެއް ގޮވުމުގެ ސަބަބުން އުފެދުނު ސުނާމީއެއްގައި އެތައް ބަޔަކު މަރުވުމާއި ގުޅިގެން އެގައުމުގެ ރައީސް ޖޯކޯ ވިޑޯޑޯ އަށް ރައީސް އިބްރާހިމް މުހައްމަދު ސޯލިހް، ތައުޒިޔާ ވިދާޅުވެއްޖެ އެވެ.\nރައީސް ސޯލިހް ފޮނުއްވި މެސެޖްގައި ވިދާޅުވެފައިވަނީ، އިންޑޮނޭޝިއާގެ ސުންޑާ ސްޓްރެއިޓްއަށް ސުނާމީއަރައި އެތައްބަޔަކު މަރުވެ، ގެތަކަށާއި މުދަލަށް ގެއްލުން ލިބުނު ހަބަރު އަޑުއެހީ ފުން އަސަރާއި ހިތާމައާއެކު ކަމަށެވެ. އަދި ރާއްޖޭގެ ހުރިހާ ރައްޔިތުންގެ ނަމުގައި އެގައުމުގެ ރައީސަށާއި ގައުމުގެ ރައްޔިތުންނަށް ތައުޒިޔާ ފޮނުވާ ކަމަށާއި ހިތާމައިގައި ބައިވެރިވާ ކަމަށްވެސް ރައީސްގެ މެސެޖްގައި ވެއެވެ.\nއިންޑޮނީޝިއާގައި އަލިފާން ފަރުބަދައެއް ގޮވުމުގެ ސަބަބުން އުފެދުނު ސުނާމީއެއްގައި، މިހާތަނަށް 62 މީހުން މަރުވެފައިވާކަމަށް އެ ގައުމުގެ ކަމާބެހޭ އިދާރާތަކުން ވަނީ ބުނެފި އެވެ. ސުންޑާ ސްޓްރެއިޓްގައި ހިނގި އެ ހާދިސާގައި އެތަކެއް ސަތޭކަ އިމާރާތަކަށް ގެއްލުން ލިބިފައިވާއިރު، 584 މީހުން ޒަހަމްވެފައިވާކަމަށް ވެސް އެ ގައުމުން ވަނީ ބުނެފަ އެވެ.\nސުނާމީ އަރަން މެދުވެރިވީ، އެ ސަރަހައްދުގައި އޮންނަ ކްރަކަޓާއޯ އަލިފަން ފަރުބަދަ ގޮވައިގެން ކަމަށް ވެސް ވަނީ ލަފާކޮށްފަ އެވެ. ސުންޑާއަކީ އިންޑޮނީޝިއާގެ ދެ ރަށެއް ކަމުގައިވާ ސުމާޓްރާ އާއި ޖާވާ އާ ދެމެދު އޮންނަ ހަނި ސަރަހައްދެކެވެ.\nހޮނިހިރު ދުވަހުގެ ރޭ އެރި ސުނާމީގައި މަރުވި މީހުންގެ އަދަދު އިތުރުވެދާނެކަމަށް ވެސް ކަމާބެހޭ އިދާރާތަކުން ވަނީ ލަފާކޮށްފަ އެވެ.\nރައީސް އިބްރާހިމް މުހައްމަދު ސޯލިހު އިންޑޮނޭޝިއާ\nކުޅުދުއްފުށި ހޮސްޕިޓަލްގެ ގަވަނިން ބޯޑް އެކުލަވާލައިފި\nއެމްޑަބްލިއުއެސްސީގެ ތާރީހު އެކުލެވޭ ފޮތެއް ނެރެފި


ޑެލިވަރީ ކުރުމަށް ޑްރޯން - DhiDaily\nޑެލިވަރީ ކުރުމަށް ޑްރޯން\nޑެލިވަރީ ކުރުމުގެ ނިޒާމު އިތުރަށް ހަރުދަނާ ކުރުމަށް ޑްރޯން ބޭނުން ކުރުމަށް ތައްޔާރުވަމުންދާ ކަމަށް އެމެރިކާގެ ވޯލްމާރޓް ކުންފުނިން ބުނެފިއެވެ.\nވޯލްމާޓުން ބުނެފައިވަނީ ޑެލިވަރީގެ ހިދުމަތަކީ ބުރަ އަދި އެހާ ގިނަބަޔަކު އެދޭ ހިދުމަތެއް ކަމަށާއި، އެހެން ކަމުން އެކުންފުނިން ޑްރޯން ބޭނުން ކޮށްގެން ޑެލިވަރީގެ ހިދުމަތް ދިނުމަށް ތަހުލީލުތައް ކުރަމުން އަންނަ ކަމަށެވެ.\nވޯލްމާޓުން ވަނީ ޑްރޯން ބޭނުން ކޮށްގެން ޑެލިވަރީގެ ހިދުމަތްދޭ ވީޑިއޯއެއް އާއްމު ކޮށްފައެވެ. ވީޑިއޯއިން ފެންނަނީ ކޮތަޅެއް ހިފައިގެން ޑްރޯން، ގޭގެ ދޮރުމައްޗަށް ކޮތަޅު ތިރިކުރާ މަންޒަރެވެ. އާއްމު ގޮތެއްގައި ޑްރޯން އަކީ މީހަކު އޮޕަރޭޓު ކުރަން ޖެހޭ އެއްޗެކެވެ. ނަމަވެސް އެކުންފުނިން ބުނެފައިވަނީ ޑެލިވަރީ ކުރުމަށް ބޭނުން ކުރާނެ ޑްރޯން ތަކަކީ އަމިއްލަ އަށް އެކަން ކުރުމުގެ ގާބިލްކަން ދެވިފައިވާ ޑްރޯން ތަކެއް ކަމަށާއި، ހަމަ އެކަނި ގޭގެ އެޑްރެސް ޑްރޯން އަށް ފޮނުވާލުމުން ޑެލިވަރީ ކުރުމަށް ޑްރޯން ދާނެކަމަށެވެ. އެހެން ނަމަވެސް މި ހިދުމަތް މުޅިން ފުރިހަމަ ކުރަން އަދި ދުވަސް ނަގާނެ ކަމަށާއި، މިކަމަށް ބޮޑު ހަރަދުތަކެއްވެސް ދާނެ ކަމަށެވެ.\nއެކުންފުނިން ބުނެފައިވަނީ، ކަސްޓަމަރުންނަށް ފަސޭހަ އަދި އަވަސ ހިދުމަތެއް ދިނުމަކީ އެކުންފުނިން އަބަދުވެސް މަސައްކަތް ކުރަމުންދާ ކަމެއް ކަމަށާއި، ކޯވިޑް ގެ މިދުވަސް ވަރު ޑްރޯން ބޭނުން ކޮށްގެން ޑެލިވަރީ ކުރުމަކީ ރައްކާތެރި ކަމަކަށްވެސް ވާނެ ކަމަށް ވަނީ ބުނެފައެވެ.


ނަޝީދު ގަތުލުކުރާނެ ކަމަށް ބުނި މީހާއަށް 26 އަހަރުގެ ހުކުމެއް އަންނަ ވަރުގެ ތިން ދައުވާއެއް – Haftha\nThu, 20 January, 2022, 2:07 pm\nރައްޔިތުންގެ މަޖި؛ީހުގެ ރައީސް މުހައްމަދު ނަޝީދު މަރާލާނެކަމަށް ބުނެ އިންޒާރު ދިން އިސްމާއީލް ޔާސިފް --\nނަޝީދު ގަތުލުކުރާނެ ކަމަށް ބުނި މީހާއަށް 26 އަހަރުގެ ހުކުމެއް އަންނަ ވަރުގެ ތިން ދައުވާއެއް\nކުރީގެ ރައީސް މުހައްމަދު ނަޝީދު ގަތުލުކުރާނެ ކަމަށް ބުނެ އިންޒާރު ދިން މައްސަލައިގައި ހައްޔަރު ކުރި ހ.ލައިޓްނައިޓް/ އިސްމާއިލް ޔާފިސުގެ މައްޗަށް 26 އަހަރުގެ ޖަލު ހުކުމެއް އަންނަ ވަރުގެ ތިން ދައުވާއެއް އުފުލައިފި އެވެ.\nފޭސްބުކް ޕޯސްޓެއްގައި މިދިޔަ އޮގަސްޓު މަހުގެ ތެރޭގައި ކުރި ކޮމެންޓެއްގައި ޔާސިފު ވަނީ “ނަޝީދު ދެން ރާއްޖެ އަތުވެއްޖެ ނަމަ ބަދުރު ދުވަހު އަބޫޖަހުލަށް ހެދިގޮތް ހަދާނަން،” ކަމަށް ބުނެފަ އެވެ.\nއެ ކޮމެންޓާ ގުޅިގެން އުމުރުން 40 އަހަރުގެ ޔާސިފް ހައްޔަރުކުރީ އޮގަސްޓު މަހުގެ 23 ވަނަ ދުވަހު ރ. މީދޫންނެވެ. ނަމަވެސް ރ. އުނގޫފާރު މެޖިސްޓްރޭޓް ކޯޓަށް ހާޒިރުކުރުމުން އެ ކޯޓުގައިވެސް އަޑުގަދަކޮށް ހަދާފައިވާތީ, ހުރުމަތް ކެނޑުމުގެ އަދަބެއްގެ ގޮތުން 15 ދުވަހުގެ ޖަލު ހުކުމެއް އިއްވި އެވެ.\nއަދި މިދިޔަ ސެޕްޓެމްބަރު މަހުގެ 22 ވަނަ ދުވަހު ބަންދު މަޖިލީހަށް ކުރިމިނަލް ކޯޓަށް ހާޒިރު ކުރުމުން އެ މަޖިލީހުގައި ޔާފިސް ވަނީ ނަޝީދު އަވަހާރަކޮށްލާނެ ކަމަށް ބުނެ އިންޒާރުތަކެއް ދީފަ އެވެ. އަދި އެކަމުގެ އަދަބެއްގެ ގޮތުން އެއް މަހުގެ ޖަލު ހުކުމެއް ކުރިމިނަލް ކޯޓުގެ ގާޒީ އަލީ އާދަމް އިއްވެވި އެވެ.\nޕްރޮސިކިއުޓާ ޖެނެރަލް (ޕީޖީ)ގެ އޮފީހުން މިއަދު ބުނީ، ޔާސިފް، ޓެރަރިސްޓް ޖަމާއަތެއް ކަމަށްވާ އިސްލާމިކް ސްޓޭޓް ޖަމާއަތަށް ބައިއަތު ހިފިކަން އަންގައިދޭ ލިޔުމެއް ސޯޝަލް މީޑިއާގައި ޝާއިއުކޮށް، 2020 ވަނަ އަހަރުން ފެށިގެން ޔާފިސް ބޭނުންކުރާ ސޯޝަލް މީޑިއާގެ އެކި ޕްލޯޓްފޯމްތަކުގައި ރައީސް ނަޝީދަށް އިންޒާރުދީ އެކި ޕޯސްޓުތައް ކޮށްފައިވާ މައްސަލައިގައި ތިން ދައުވާއެއް ކުރުމަށް ކުރިމިނަލް ކޯޓަށް ހުށަހަޅާފައިވާ ކަމަށެވެ.\nޔާފިސަށް ކުރާ ދައުވާތަކާއި އަންނާނެ އަދަބު:\nޓެރަރިޒަމްގެ އަމަލެއް ކުރުމަށް ހިތްވަރު ދިނުން\nއަދަބު: 10 އަހަރާއި 15 އަހަރާ ދެމެދު\nޓެރަރިޒަމްގެ އަމަލެއް ހިންގާނެ ކަމުގެ އިންޒާރު ދިނުން ނުވަތަ ބިރުދެއްކުން\nއަދަބު:4އަހަރާއި6އަހަރާ ދެމެދު\nޓެރަރިސްޓް ޖަމާއަތަކަށް ތާއީދުކުރުން\nއަދަބު:3އަހަރާއި5އަހަރާ ދެމެދު\nފާހަގަ: ރައީސް މުހައްމަދު ނަޝީދު, ކްރިމިނަލް ކޯޓް, ޓެރަރިޒަމް, ޕްރޮސެކިއުޓާ ޖެނެރަލްގެ އޮފީސް


Kayban Ah Visa Dhinumah Dhivehi Sarukaarun Australia Gai Edhihje - Vaguthu\nކައިބާނަށް ވިސާ ދިނުމަށް ދިވެހި ސަރުކާރުން އޮސްޓްރޭލިއާގައި އެދިއްޖެ\nސިއްހީ ބޮޑު މައްސަލައެއް ހުރުމުން ވިސާ އިތުރުކޮށް ނުދީ އޮސްޓްރޭލިއާ އިން ޑީޕޯޓް ކޮށްލަން އުޅޭ ތިން އަހަރުގެ ދިވެހި ފިރިހެން ކުއްޖާއަށް ވިސާ ހަމަޖައްސައިދިނުމަށް ދިވެހި ސަރުކާރުން އޮސްޓްރޭލިއާ ސަރުކާރުގައި މިއަދު އެދިއްޖެއެވެ.\nފޮރިން މިނިސްޓަރ އަބްދުﷲ ޝާހިދު ކުރެއްވި ޓްވީޓެއްގައި ވިދާޅުވީ މިއަދު އޮސްޓްރޭލިއާގެ ޑިޕާޓްމެންޓް އޮފް ފޮރިން އެފެއާޒް އެންޑް ޓްރޭޑްގެ ޑެޕިއުޓީ ސެކްރެޓަރީ ރިޗަޑް މޯޑްއާ އެކު ބޭއްވެވި ބައްދަލުވުމުގައި އިންސާނިއްޔަތު ކަމުގެ ނަޒަރުން ވިސްނާވަޑައިގެން ކައިބާން ޖަމްޝީދަށް ވިސާ ދިނުމަށް އެދި ރައީސް އިބްރާހިމް މުހައްމަދު ޞާލިހުގެ ފަރާތުން އޮސްޓްރޭލިއާގެ ބޮޑުވަޒީރު ސްކޮޓް މޮރިސަންއަށާއި، ޝާހިދުގެ ފަރާތުން އޮސްޓްރޭލިއާގެ ފޮރިން މިނިސްޓަރ މެރިސް ޕޭންއަށް ފޮނުއްވާ ސިޓީއެއް ރިޗަޑްގެ އަތްޕުޅަށް އަރުވާފައިވާ ކަމަށެވެ.\nI discussed with Richard Maude, Deputy Secretary of Australian DFAT, President Solih’s letter to Prime Minister @ScottMorrisonMP & my letter to FM @MarisePayne requesting Australian govt to grant visa on humanitarian grounds to Kayban Jamsheed. pic.twitter.com/W5QMx9mK5K\n— Abdulla Shahid ? (@abdulla_shahid) September 4, 2019\nއާއިލާ އާއި އެކު އޮސްޓްރޭލިއާގައި ދިރިއުޅެމުން އަންނަ ކައިބާން ޖަމްޝާދަކީ ހީމޯފީލިއާގެ ސަބަބުން ލޭ ގަނޑުވުމުގެ މައްސަލަތަކަކާއި ވިހެއުމުގައި ވެސް ސިކުނޑިއަށް ގެއްލުންތަކެއް ލިބިފައިވާ ކުއްޖެކެވެ. އޮސްޓްރޭލިއާއަށް އުފަން ކައިބާންއަށް ވިސާ ނުދީ ޑިޕޯޓް ކުރަނީ އޮސްޓްރޭލިއާގެ ސަރުކާރުގެ ޚަރަދުގައި ކައިބާންއަށް ބޭސްފަރުވާ ކުރާނަމަ ބޮޑު ޚަރަދެއް އެ ގައުމުން ކުރަން ޖެހޭ ކަމެއް ބުނެއެވެ. ނަމަވެސް އޭނާގެ އާއިލާ އިން ބުނާ ގޮތުގައި ކައިބާން އަށް މިހާތަނަށް ވެސް ހުރިހާ ޚަރަދެއް ކުރަމުން އައީ އާއިލާ އިންނެވެ.\nކައިބާންގެ މަންމަ ޝިޒްލީން "އެސްބީއެސް" އަށް ދިން އިންޓަވިއުއެއްގައި ބުނީ އޭނާގެ ދަރިފުޅު ރާއްޖެ ފޮނުވާލައިފިނަމަ އެކަށީގެންވާ ފަރުވާއެއް ނުދެވި ދަރިފުޅު މަރުވުމުގެ ފުރުސަތު އެބައޮތް ކަމަށެވެ.\n"ދަރިފުޅަށް އެކަށީގެންވާ ފަރުވާއެއް ރާއްޖެ އިން ނުދެވި، ދަރިފުޅު މަރުވުމުގެ ފުރުސަތު އެބައޮތް. އަދި އޭނާގެ 11 އަހަރުގެ ބޭބެ ހާލިލް އާއި ފަސް އަހަރުގެ ކާރާ އާއި ވަކިވާން ވެސް ޖެހޭނެ. އަހަރެމެންނަކަށް ނެތް އޭނާ ގައުމަށް ގެންދެވޭނެ ގޮތެއް. އެއީ އެކަށީގެންވާ ފަރުވާއެއް އަހަރެމެންގެ ގައުމުގައި ދެވެން ނެތުމުން." ޝިޒްލީން ބުންޏެވެ.\nކައިބާން އަށް މިހާރު ވެސް ކޮންމެ ހަފްތާއަކު ބާންބެރީ ހޮސްޕިޓަލުން ޕްރޮފިޒިސް ފަރުވާ ދޭން ޖެހެއެވެ. އަދި ޕާތް ޗިލްޑްރެންސް ހޮސްޕިޓަލުން ކޮންމެ ދުވަހަކު ދެފަހަރަށް ފިޓް ޖެހުމަށް ފަރުވާ ހޯދަން ޖެހެއެވެ.\nކައިބާން އަށް ވިސާ ނުދޭން އޮސްޓްރޭލިއާ އިން ނިންމި މައްސަލަ މިހާރު ވަނީ އިސްތިއުނާފު ކޮށްފައެވެ. އެމައްސަލަ މިމަހު ފަހުކޮޅު ނިންމާނެ ކަމަށް ބެލެވެއެވެ.\nކައިބާނަށް ވިސާ ހަމަޖައްސައިދިނުން އެދި ގިނަ ފަރާތްތަކަކުން ދަނީ މީސް މީޑިއާގައި ކެމްޕޭންތައް ވެސް ހިންގަމުންނެވެ.\nއޮސްޓްރޭލިއާއިން ފޮނުވާލަން ނިންމި ކައިބާންއަށް ވިސާ ހަމަޖައްސައިދިފި\nއޮސްޓްރޭލިއާ އިން ބޭރުކޮށްލަން އުޅޭ އާއިލާއަށް އެހީތެރިވުމުގެ މަސައްކަތް ޝަހީދު ފަށައިފި\nއޮސްޓްރޭލިއާގައި ދިރިއުޅޭ ދިވެހި އާއިލާ "ރާއްޖެ ފޮނުވާލައިފިނަމަ ދަރިފުޅު މަރުވެދާނެ"\nސެޕްޓެމްބަރު 5, 2019 08:16\nމިސަރުކާރުން މިނިސްޓާރ އަބްދުﷲ ޝާހިދު އާއި ނުލާ ހަމަޖެހޭނީ ފަރައް ދާން. އަންނި ކިތަންމެ ރޫޑިއެރިނަމަވެސް އަދި ނެތް ތިޔަ ބައިގަނޑުގެ ތެރޭގައި ޝާހިދުގެ ރިޕްލޭސްއެއް.


މާގިނައިން ސެލްފީނެގުމީ ނަފުސާނީ ބައްޔެއް - އެމެރިކަން ފިޒިއެތެރަޓިކް އެސޯސިއޭޝަން — Ihavandhoo.com\nމާގިނައިން ސެލްފީނެގުމީ ނަފުސާނީ ބައްޔެއް - އެމެރިކަން ފިޒިއެތެރަޓިކް އެސޯސިއޭޝަން\n4 އޭޕުރީލު 20140މުހައްމަދު އަކްރަމް\nމާގިނައިން އަމިއްލައަށް ފޮޓޯނަގަނީ ނުވަތަ "ސެލްފީ" ނަގަނީ ސިކުނޑީގެ އުނިކަމެއް ހުންނަ މީހުން ކަމަށް އެމެރިކާގެ ފިޒިއެތެރަޓިކް އެސޯސިއޭޝަން (އޭޕީއޭ)ގެ ސައިންސްވެރިން ބުނެފިއެވެ. އެގޮތުން އެއެސޯޝިއޭޝަނުން ބުނާގޮތުގައި ދުވާލަކު ތިން ސެލްފީއަށްވުރެ ގިނައިން ސެލްފީނުގުމަކީ ނަފްސާނީ ބައްޔެއްގެ އަލާމާތެކެވެ.\nއޭޕީއޭގެ އަހަރީ ބައްދަލުވުމަށް ފަހު ނެރުނު އެޖަމާއަތުގެ ރިޕޯޓްގައި ގިނައިން ސެލްފީ ނަގާމީހުން ސައިންސްވެރިން ވަނީ ތިން ގިންތިއަކަށް ބަހާފައެވެ.\nމީގެ ތެރެއިން ފުރަތަމަ ގިންތީގައި ހިމެނެނީ ދުވާލަކު މަދުވެގެން ތިން ސެލްފީ ނެގުމަށް ފަހު އެއިން އެއްވެސް ފޮޓޯއެއް ސޯޝަލް މީޑިއާގައި އާންމު ނުކުރާ މީހުންނެވެ.\nދެވަނަ ގިންތީގައި ހިމެނޭ މީހުންނަކީ ދުވާލަކު މަދުވެގެން ތިން ސެލްފީ ނެގުމަށްފަހު އެހުރިހާ ފޮޓޯއެއްވެސް ސޯޝަލް މީޑިއާގައި އާންމުކުރާ މީހުންނެވެ.\nތިންވަނަ ގިންތީގައި ހިމެނޭ މީހުންނަކީ ސެލްފީ ނަގާ އަދަދުވެސް ނޭންގޭހާ ގިނައިން ސެލްފީ ނެގުމަށް ފަހު ދުވާލަކު މަދުވެގެން ހަފޮޓޯއަށް ވުރެ ގިނައިން ސޯޝަލް މީޑިއާގައި އާންމުކުރާ މީހުންނެވެ. އޭޕީއޭގެ ސައިންސްވެރިން ބުނާގޮތުގައި މިތިން ގިންތީގައި ހިމެނޭ މީހުންނަކީ ވެސް ކައުންސިލިންއާއި ހާއްސަ ފަރުވާ ބޭނުންވާ މީހުންނެވެ.\nސައިކޮލަގިސްޓެއް ކަމަށްވާ ޕަމެލާ އެނިސްޓަން އައިބީޓައިމްސްގައި ބުނެފައިވާ ގޮތުގައި މާގިނައިން ސެލްފީ ނެގުމަކީ މީހާގެ އަމިއްލަ ނަފްސަށް އޮންނަ އިތުބާރު ގެއްލުވާލާކަމެކެވެ.\nއޮކުސްފޯރޑް ޑިކްޝަނަރީއިން ހޮވި 2013 ވަނައަރުގެ އަހަރުގެ ބަހަށް ހޮވިފައިވަނީ ސެލްފީއެވެ.\nރާއްޖޭގައިވެސް ސެލްފީ ނެގުން މިހާރުވަނީ ވަރަސް އާއްމުކަމަކަށް ވެފައެވެ. އެގޮތުން "ސެލްފީ"ގެ ދިވެހި ގޮތްކަމަށްބުނެ "ނަފްސީ" ވެސްދަނީ ވަރަށްގިނަބަޔަކު ބޭނުންކުރަމުންނެވެ. ސެލްފީ ނެގުމަށް ހާއްސަ ކެމެރާއެއް ކަމަށްވާ ގޯ ޕޮރޯގެ މަގުބޫލުކަންވެސް ދިވެހިންގެ މެދުގައިދަނީ ބޮޑުވަމުންނެވެ.


"Love You Zindagi" zuvaanaage marun Sonu hiihalaaku!\nކޮވިޑް-19 އާ ހަނގުރާމަ ކުރަމުން ދިޔަ 30 އަހަރުގެ އަންހެނެއްގެ ވީޑީއޯއެއް ދާދިފަހުން އިންޓަނެޓުގައި ވައިރަލް ވިއެވެ. މި ވީޑިއޯ އިން ފެންނަނީ އޮކްސިޖަން މާސްކް އަޅައިގެން ހޮސްޕިޓަލެއްގެ އިމަޖެންސީ ވޯޑުގެ އެނދެގައި އޮކްސިޖަން ގުޅައިގެން މި ޒުވާނާ އިށީނދެލައިގެން އިންދަ އެވެ.\nއޭނާގެ ވީޑިއޯ ޝެއާ ކޮށްފައި ވަނީ އޭނާއަށް ފަރުވާކުރި ޑޮކްޓަރެކެވެ. ޑޮކްޓަރު ސޯޝަލް މީޑިއާގައި މި ވީޑިއޯ ޝެއާ ކުރަމުން ލިޔެފައި ވަނީ މިއީ ވަރަށް ހިތްވަރުގަދަ ޒުވާނެއް ކަމަށެވެ. ކޮވިޑް ބައްޔާ އޭނާ ހަނގުރާމަ ކުރަމުން ދަނީ ވަރަށް ހިތްވަރާ އެކުގައި ކަމަށާއި އޭނާ ދައްކަމުންދާ ހިތްވަރަކީ މި ބަލި ތަހައްމަލުކުރާ މީހުންނަށް މިސާލެއް ކަމަށެވެ.\n"އަހަރެން ކައިރީ މި ޒުވާނާ އެއް ދުވަހު ބުނި އޭނާ މިއުޒިކް އަޑުއަހަން ބޭނުމޭ. މިއުޒިކެއް ޖަހާދީ ބަލާށޭ. އެހެންވެ އަހަރެން ފޯނުން 'ނެވާ ލޫޒް ދަ ހޯޕް' އަދި 'ލަވް ޔޫ ޒިންދަގީ' ޖަހައިދިނިން،" ޑޮކްޓަރު ލިޔެފައި ވެއެވެ.\nޑޮކްޓަރު ޝެއާކުރި ވީޑިއޯގައި ފެންނަނީ މިޒުވާން އަންހެންމީހާ "ލަވް ޔޫ ޒިންދަގީ" ލަވަ އަޑުއަހަން އިން މަންޒަރެވެ. އަދި ހިތްވަރާ އެކު އެ ލަވަޔަށް ކުޑަކުޑަކޮށް ހަރަކާތްކުރެވޭތޯ ވެސް އޭނާ އުޅޭތަން ފެނެ އެވެ.\nނަމަވެސް މި ވީޑިއޯ ވައިރަލް ވީތާ ދުވަސްކޮޅެއް ފަހުން މި ޒުވާން އަންހެނާ ވަނީ މި ދުނިޔެ ދޫކޮށްފަ އެވެ. އިމަޖެންސީ ވޯޑުގައި އައިސީޔޫ އެނދެއްގެ އިންތިޒާރުގައި 10 ދުވަހު އޮތުމަށް ފަހު އެވެ.\nއަންހެން މީހާގެ ވީޑިއޯ\nއިންޑިޔާ މީހުންނަށް ކޮވިޑް ވަބާގައި އެންމެ ބޮޑު އެހީތެރިކަމެއް ފޯރުކޮށްދޭ އެކްޓަރު ސޯނޫ ސޫދުގެ ޓުވީޓެއްގައި މި ޒުވާނާ މަރުވި ވާހަކަ ޔަގީން ކޮށްދީފައި ވެއެވެ.\n"ވަރަށް ވަރަށް ދެރަވެއްޖެ. އެ ޒުވާން އަންހެނާ ދުނިޔެ ދޫކޮށް އެދިޔައީ އާއިލާގެ އެއްވެސް މީހަކަށް ވެސް އޭނާއާ ބައްދަލުކޮށްލުމުގެ ނަސީބު ނުލިބި. ހަޔާތަކީ ހާދަ ނާއިންސާފު އެއްޗެކޭ. ދިރިއުޅުމުގެ އުންމީދުއޮތް މިފަދަ އެތައް ފުރާނައެއް ގެއްލިގެން ހިނގައްޖެ. މި ވަބާއަށް ފަހު އަހަރެމެންގެ ދިރިއުޅުން ކިތަންމެ ނޯމަލް ވިޔަސް މި މަރުހަލާ ހަނދާން ނައްތައެއް ނުލެވޭނެ،" ސޯނޫގެ ޓުވީޓުގައި ލިޔެފައި ވެއެވެ.\nހަގީގަތުގައި ވެސް ސޯނޫ ބުނީ ތެދެކެވެ. މި ޕެންޑެމިކްގައި ގެއްލިގެންދާ ފުރާނަތަކުގެ ހަނދާންތައް އަހަރެމެން މުޅި އުމުރަށް ވެސް ހަނދާން ހުންނާނެ އެވެ.


ފެންތަށި - މިނިވަންކަން — Ihavandhoo.com\n28 ޖުލައި 2017 1 މުޙައްމަދު ފިރާޟް\nމިނިވަންކަން އެއީ އަޅުވެތި ކަމުގެ އިދިކޮޅެވެ. އަޅުވެތިކަމެއްނެތުމުގެ އިހްޞާސްތަކާއި އަދި އަމިއްލަކަމުގެ އިހްޞާސްތައް އުފައްދަނީ މިނިވަންކަމުގެ ފޮނި އިހްޞާސްތަކެވެ. ދިވެހިރާއްޖޭގެ ފަހްރުވެރި 52 ވަނަ މިނިވަންދުވަހުގެ ހެޔޮ އެދުމާއި ތަހުނިޔާ އެންމެ ކިޔުންތެރިންނަށް އަރިސްކުރަމެވެ. ނަމަވެސް، މި ދުވަސް އަޅުގަނޑުމެންނާއި ބައްދަލު ކުރި އިރު، ހާލަތު މިއަދު މި ވަނީ ބަދަލުވެފައެވެ. ޙަޤީޤީ މިނިވަންކަމުގެ އިހްޞާސް ކުރެވެނީ ތިޔައިން ކިތައްބޭފުޅުންނަށް ތޯއެވެ؟\nދިވެހި ދިދައިން އަބަދުވެސް މިނިވަންކަން ރަމްޒު ކޮށްދެއެވެ. ދިދައިގެ ދެކަން ދަޑިއަށް އެއްސިފައިވާ އިރު އަނެއް ދެކަން އެހުންނަނީ ވައިގެ ތެރޭގައި ވިހުރެން ތާ އަބަދަށް އެއްވެސް ހުރަހެއް ނެތި ދޫކޮށްލެވިފައެވެ. އެހާވެސް، މިނިވަންކަމާއެކު ގައެވެ. މިމަންޒަރު ފެންނަ ކޮންމެ ފަހަރަކުމެ އަޅުގަނޑުމެންގެ ހިތްތަކުގައި މިނިވަންކަމުގެ ޖޯޝް އުފައްދައެއްނޫންތޯއެވެ؟ އެހެންނޫންތޯ؟ ވުމާއެކު، މި އިން ބުނެ އަންގަނީ މިނިވަންކަމުގެ ހުދޫދެއް ވާކަމެވެ. އަދި މުޖުމަތަމަޢުގެ މަސްލަޙަތަށްޓަކައި މި ހުދޫދުތަކުގެ މުހިއްމުކަމެވެ. އަދި މި ހުދޫދުތައް އެއީ ފަހަނަ އަޅައި ނުދެވޭނެ ކަންތައްތަކެއް ކަމެވެ.\nއަސާސީ ޙައްޤުތައް ހިމާޔަތް ކުރެވިފައި އޮތުމީ މިނިވަންކަން އޮތުމެވެ. އަސާސީ ހައްޤުތައް ރައްޔިތުންނަށް ކަށަވަރު ނުވާ ކޮންމެ ހިނދެއްގައި އުފެދެނީ ބިރުވެރިކަމާއި މާޔޫސްކަމެކެވެ. ބިރުވެރިކަމާއި މާޔޫސް ކަމުގެ އިހްސާސްތައް އުފެދުމުން، މިދެންނެވުނު މިނިވަން ކަމަށް ބުރޫ އަރައެވެ. މިނިވަންކަން އަތުން ބީވެގެންދާ ކަމަށް ރައްޔިތުން ދެކެއެވެ. އުމުރާނީ ތަރައްޤީ އާއި، އިޤްތިޞާދީ ފުދުންތެރިކަން ވަނީ މިނިވަން ކަމާއި ގުޅި ލާމެހިފައެވެ. އުމުރާނީ ތަރައްޤީ ލިބެނީ މިނިވަން ހިޔާލުތަކާއި، މިނިވަން ވާހަކަ ތައް ޙިއްޞާކުރެވިގެން ނެއެވެ. މަސައްކަތް ކުރުމުގެ މިނިވަންކަމާއި، ވިޔަފާރިތައް ހިންގުމުގެ މިނިވަންކަން، އިޤްތިޞާދީ ފުދުންތެރިކަމުގެ މިޞްރާބަށް ގައުމުގެ ދުވެލި ބަދަލު ކޮށްލަދެއެވެ.\nމި ދެންނެވުމުގެ މިނިވަންކަމުގެ ފޮނިކަން ގޮސް ނިމެނީ ޤައުމުގެ ވެރިކަން ހިންގުމުގެ ނިޒާމަށާއި އެ ނިޒާމުގެ އޯގާތެރިކަމުގެ މައްޗަށެވެ. ދާހިލީ އަދި ހާރިޒީ ގުޅުންތައް ގެތުމަށް ޤައުމަކުން ގެންގުޅޭނެ ސިޔާސަތު ތަކުގެ މައްޗަށެވެ. ކުރުކޮށް ދަންނަވަނީ ނަމަ، ހެޔޮވެރިކަމުގެ މައްޗަށެވެ. އެހެންކަމުން، ޤާނޫނު އަޞާޞީ ނެގެހެއްޓުމާއި، އެއަށް ކިޔަމަންތެރިވެ، ފުރިހަމައަށް ބޯލެބުމުގައި ދަޢުލަތް ކުޑަކޮށް ނަމަވެސް، އިހްމާލު ވެއްޖެނަމަ، ދިވެހިން ބޭނުންވެގެން ވާހަކަ މި ދައްކާ "މިނިވަންކަން" ކަފުން ކުރެވުނީއެވެ. އިސާހިތަކު، ޤައުމުގެ އިޖްތިމާޢީ ފޭރާންވީދި، ރައްޔިތުން ވެގެންދާނީ ރެފިޔުޖީންނަށެވެ.\nމިއަށްވުރެން އޮއްޓަރުހުރި ލިޔުން ފިރާޒްއަށް ލިޔެވެންވާނެއެވެ․\n– 29 ޖުލައި 2017 1 0


STO ge AGM August 30 gai\nއެސްޓީއޯ ހެޑް އޮފީސް\nއެސްޓީއޯގެ އޭޖީއެމް މިމަހުގެ 30 ގައި\n16 އޯގަސްޓް 2020 - 14:42:08\nސްޓޭޓް ޓްރޭޑިން އޯގަނައިޒޭޝަން (އެސްޓީއޯ) ގެ އަހާރީ އާންމު ޖަލްސާ މި އޮގަސްޓް މަހުގެ 30 ވަނަ ދުވަހު ބާއްވަން ނިންމައިފި އެވެ.\nއެސްޓީއޯ އިން ބުނީ އެކުންފުނީގެ މި އަހަރުގެ އޭޖީއެމް ބާއްވަން ހަމަޖެހިފައި ވަނީ އޮންލައިންކޮށް ކަމަށެވެ. އެގޮތުން އޮގަސްޓް 30 ވަނަ ދުވަހުގެ ހަވީރު 4:00 ގައި އޭޖީއެމް ބޭއްވުމަށް ހަމަޖެހިފައިވާ އިރު، އޭޖީއެމް ކުރިއަށް ގެންދާނީ ޓީމްސް ލައިވް އިވެންޓްސް މެދުވެރިކޮށް ކަމަށް އެސްޓީއޯ އިން ބުނެ އެވެ.\nމި އަހަރުގެ އޭޖީއެމްގައި ބައިވެރިވުމަށް ނުވަތަ ޕްރޮކްސީ ހުށަހެޅުމުގެ ސުންގަޑި އަކީ އޮގަސްޓް 29 ވަނަ ދުވަހުގެ ހަވީރު 04:00 އެވެ.\nއޭޖީއެމްގައި ރަޖިސްޓްރީވުމުގެ ފުރުސަތު އެސްޓީއޯ އިން ވަނީ އެ ކުންފުނީގެ ވެބްސައިޓް ގައި agm.sto.mv ވެބްޕޭޖް މެދުވެރިކޮށް ހުޅުވާލާފަ އެވެ.\nއެސްޓީއޯގެ އޭޖީއެމްގައި ފާއިތުވު އަހަރު އެކުންފުނިން ކުރިއަށް ގެންދިޔަ އޭޖީއެމްގެ ޔައުމިއްޔާ ފާސްކުރުމަށް ހުށައަޅާނެ ކަމަށް އެކުންފުނިން ބުނެ އެވެ.\nއެސްޓީއޯ އިން ބުނީ މިދިޔަ އަހަރުގެ އޭޖީއެމްގެ ޔައުމިއްޔާއަށް އިސްލާހު ހުށައެޅުމުގެ ފުރުސަތު3ޖޫން 2020 އިން ފެށިގެން 25 ޖޫން އަށް ހުޅުވާލި ނަމަވެސް އެއްވެސް ފަރާތަކުން ޔައުމިއްޔާ އަށް އިސްލާހެއް ހުށައަޅާފައި ނުވާ ކަމަށެވެ.\nއަދި 2019 ވަނަ އަހަރުގެ ކުންފުނީގެ އަހަރީ ރިޕޯޓާއި އޮޑިޓްކޮށްފައިވާ ހިސާބުތައް ފާސްކުރުމަށް ވެސް އެޖެންޑާކޮށްފައިވާ ކަމަށް ބުނެ އެވެ. އެސްޓީއޯ އިން ވަނީ 2019 ވަނަ އަހަރުގެ ކުންފުނީގެ އަހަރީ ރިޕޯޓް އޮގަސްޓް 15 ވަނަ ދުވަހު ކުންފުނީގެ ވެބްސައިޓް ގައި ޝާއިއު ކޮށްފަ އެވެ.\nއޭގެ އިތުރުން އޮޑިޓްކޮށްފައިވާ 2019 ވަނަ އަހަރުގެ ހިސާބުތައް ވެސް އޮގަސްޓް 15 ވަނަ ދުވަހު ޝާއިއު ކޮށްފައިވާއިރު، ހިސާބުތަކާއެކު މިނިވަން އޮޑިޓަރުންގެ ރިޕޯޓްވެސް ހިމެނިފައިވާނެ ކަމަށް އެސްޓީއޯ އިން ބުނެ އެވެ.\nއެސްޓީއޯގެ ޑިރެކްޓަރުންގެ ބޯޑުންނާއި އޮޑިޓަރުން މި ހިސާބުތައް ފާސްކޮށްފައި ވަނީ ވެސް އޮގަސްޓް 15 ވަނަ ދުވަހު އެވެ.\nއޭގެ އިތުރުން 30 ވަނަ ދުވަހު ބާއްވާ އޭޖީއެމް ގައި 2019 ވަނަ އަހަރުގެ ފައިދާއިން ހިއްސާއަކަށް ބެހުމަށް ޑިރެކްޓަރުންގެ ބޯޑުން ހުށައެޅި އަދަދު ފާސްކުރަން އެޖެންޑާ ކޮށްފައިވާ އިރު، އެސްޓީއޯގެ ޑިރެކްޓަރުންގެ ބޯޑުން ވަނީ ހިއްސާ އަކަށް 58 ރުފިޔާ ބެހުމަށް ހުށައަޅަން ނިންމާފަ އެވެ.\nއަދި 2020 ވަނަ އަހަރުގެ އޮޑިޓަރުންގެ ގޮތުގައި ޕްރައިސް ވޯޓާހައުސް ކޫޕާސް އައްޔަންކުރުމަށް ވޯޓަށް އެހުމަށް އެޖެންޑާ ކޮށްފައިވާއިރު، މި ޖަލްސާ ގައި އާންމު ހިއްސާދާރުންގެ ފަރާތުން ޑިރެކްޓަރުންގެ ބޯޑަށް ކުރިމަތިލެއްވި ދެ ފަރާތާ އިންޓަވިއުކޮށް، އިވެލުއޭޓްކުރުމަށްފަހު އާމިނަތު ރުޝްމާ، ހ.މޮސްކޯގެ އިންތިހާބުކުރުމަށް އަހަރީ އާންމު ޖަލްސާއަށް ހުށަހެޅުމަށް އެޖެންޑާކޮށްފައި ވާކަމަށް އެސްޓީއޯ އިން ބުނެ އެވެ.\nއެސްޓީއޯ އިން ބުނީ ކުރިޔަށް އޮތް ދައުރުގައި އެކުންފުނީގެ ޑިރެކްޓަރުންގެ ބޯޑުގައި ސަރުކާރު ތަމްސީލްކުރައްވާ ޑިރެކްޓަރުންނަށް، އަހަރީ އާންމު ޖަލްސާގައި، ބަދަލެއް ނުގެންނާނެ ކަމަށް ފިނޭންސް މިނިސްޓްރީ އިން އަންގާފައިވާ ކަމަށެވެ.\nމި ޖަލްސާ ގައި ވޯޓު ނެގުމަށް ހަމަޖެހިފައި ވަނީ އެސްޓީއޯ އޭޖީއެމް ޕޯޓަލް" މެދުވެރިކޮށް ކަމަށާއި މި ސިސްޓަމް ވަނީ ކޭޕީއެމްޖީއިން ވެލިޑޭޓް ކޮށްފައި ކަމަށް އެސްޓީއޯ އިން ބުނެ އެވެ.\nމި އަހަރުގެ އޭޖީއެމް ގައި ބައިވެރިވެވޭނީ ޖޫން 30 ވަނަ ދުވަހުގެ ނިޔަލަށް ކުންފުނީގެ ހިއްސާދާރުންގެ ދަފްތަރުގައި ރަޖިސްޓަރީކޮށްފައިވާ ހިއްސާދާރުންނަށް ކަމަށް، އެސްޓީއޯ އިން ބުނެ އެވެ.\nއެސްޓީއޯގެ ސީއެފްއޯގެ މަގާމަށް ނިޒާމް


Premier league ah badhal vee Mourinho edhumun: Ibrahimovic | Mihaaru\nޕްރިމިއާ ލީގަށް ބަދަލުވީ މޮރީނިއޯ އެދުމުން: އިބްރަހިމޮވިޗް\n05 ސެޕްޓެމްބަރ 2016 - 12:29\nއުމުރުން 34 އަހަރުގެ އިބްރަހިމޮވިޗް ވަނީ މީގެ ކުރިން ޔޫރަޕްގެ އެންމެ މަޝްހޫރު ލީގުތަކުގައި ކުޅެފަ އެވެ. އޭނާ ޔުނައިޓެޑާ ގުޅުނީ ޕީއެސްޖީ އަށް ހަތަރު އަހަރު ކުޅުމަށް ފަހު އެ ޓީމާ އެކު ހަދާފައިވާ އެއްބަސްވުން ހަމަވުމުން ހިލޭ ޓްރާންސްފާއެއްގަ އެވެ.\nއިބްރަހިމޮވިޗް ބުނީ ޔުނައިޓެޑާ ގުޅުނު އެންމެ ބޮޑު ސަބަބަކީ މޮރީނިއޯ ކަމަށެވެ.\n"މޮރީނިއޯ އަކީ އެންމެ މޮޅު އެއް ކޯޗު. ވިސްނުމަށް ބަލާއިރު މުޅިން ތަފާތު ކޯޗެއް. އޭނާ އަށް އެނގޭ މޮޅުވާން ކުރަން ޖެހޭ ކަންތައްތައް. އެ ނިންމުންތައް ނިންމަން އޭނާ ފަހެއް ނުޖެހޭ. ޔުނައިޓެޑާ ގުޅެން ބޭނުންވި އެންމެ ބޮޑު އެއް ސަބަބަކީ މޮރީނިއޯއާ އެކު މަސައްކަތް ކުރަން ބޭނުންވުން،" އިބްރަހިމޮވިޗް ބުންޏެވެ.\nމޮރީނިއޯއާ އެކު އިބްރަހިމޮވިޗް ވަނީ މީގެ ކުރިން އެކުގައި އިންޓަގައި މަސައްކަތްކޮށްފަ އެވެ. އިބްރަހިމޮވިޗް ބުނީ މީގެ ކުރިން ދެ ފަހަރަކު ޕްރިމިއާ ލީގަށް އައުމާ ގާތަށް ދިޔަ ކަމަށެވެ.\n"ދެ ފަހަރެއްގެ މަތިން ޕްރިމިއާ ލީގަށް އައުމާ ގާތަށް ދިޔަ. އާސެނަލާއި މެންޗެސްޓާ ސިޓީއާ އަހަރެން ވާހަކަ ދެއްކި. އެކަމަކު އެ ވަގުތު އަހަރެން ޕްރިމިއާ ލީގުގައި ކުޅެން ބޭނުމެއް ނުވީ،" އިބްރަހިމޮވިޗް ބުންޏެވެ.\nޔުނައިޓެޑަށް ބަދަލުވުމަށް ފަހު އިބްރަހިމޮވިޗް މިހާތަނަށް ވަނީ އެ ޓީމަށް ހަތަރު ލަނޑު ޖަހައިދީފަ އެވެ.\nމެންޗެސްޓާ ޔުނައިޓެޑް ހޯޒޭ މޮރީނިއޯ ޒަލަޓާން އިބްރަހިމޮވިޗް\nއިބްރާ ކަލެ ގަދަ ، މަކަލެއަސް ތާއީދުކުރަން ، ނަމަވެސް ޔުނައިޓެޑަށް ބުނެވޭނީ ނޫނެކެ.